
FYREORD 

Soga  um  Yatsdølerne  er  venteleg  til-vorti  ikring  1250  eller 
litt  seinare;  men  dei  veit  ikkje  kven  som  hev  skrive  boki.  Fyrst 
paa  1600-talet  fanst  det  tvo  pergamenthandskrifter  av  boki.  Av 
den  eine  finst  berre  eitt  blad  att.  Den  andre  høyrde  den  danske 
professoren  P.  PI.  Resen  til  (*j*  1688),  og  Arni  Magnusson  kalla  boki 
Vatnshornsboki ;  etter  dette  namnet  aa  døma  skulde  ho  vera 
komi  fraa  Vatnshorn  i  Haukadal  paa  Island.  Vatnshornboki 
vart  med  i  branden  i  1728;  men  det  finst  fleire  avskrifter  paa 
papir  av  boki.  Den  beste  av  desse  avskrifterne  er  vel  den 
som  Arni  Magnusson  og  pormodr  Torfason  (Torfæus)  lét  As- 
geirr  Jonsson  taka  nyst  fyre  branden.  Denne  avskrifti  (og  like 
•eins  nokre  andre)  finst  no  i  den  Arnamagnæanske  samlingi  i 
Kjøpenhamn. 

Gudbrandr  Vigfusson  og  Theodor  Møbius  hev  gjeve  ut 
Vatnsdælasaga  saman  med  nokre  andre  gamalnorske  sogor 
(Fornsogur,  Leipzig  1860),  og  den  utgaava  er  det  som  her  er 
lagt  til  grunn  for  umsetjingi. 

Jørge?i  R  ei  tan. 

I. 

Kjetill  Raum  heitte  ein  mann.  Han  var  ein 
megtig  mann  og  budde  paa  ein  gard  dei  kalla 
Raumsdal  i  Nord-Norig.  Han  var  son  hans  Orm 
Skeljamole,  og  Orm  var  son  hans  Rossbjørn,  og 
Rossbjørn  son  hans  Raum,  og  Raum  son  hans  Jo- 
tun-Bjørn  nordan  fraa  Norig. 

I  den  tidi  daa  dette  hende,  var  det  fylkes- 
kongar  i  Norig.  Kjetill  var  ein  namngjeten  mann, 
rik  og  sterk,  og  rask  i  alle  slag  karsverk.  Daa 
han  var  ung,  hadde  han  fare  i  viking;  men  daa 
han  vart  gamall,  heldt  han  seg  paa  gardarne  sine. 
Han  var  gift  med  Mjoll,  dotter  hans  Aan  Boge- 
spennar.  Med  henne  hadde  han  ein  son  som  heitte 
Torstein;  han  var  ein  staut  kar  aa  sjaa  til,  men 
ikkje  noko  framifraa  korkje  i  vokster  eller  evle, 
endaa  han  i  framferd  og  dugleik  var  med  dei 
likaste  av  deim  som  daa  var  unge;  Torstein  var  18 
aar  daa  dette  hende. 

I  den  tidi  tyktest  folk  verta  var,  at  det  maatte 
liggja  røvarar  paa  vegen  millom  Jamtland  og 
Raumsdalen  (Romsdalen),  med  di  ingen  kom  att 
av  deim  som  for  den  vegen,  endaa  det  hadde 
vore  ein  15 — 20  i  lag;  dei  skyna  soleis,  at  det 
maatte  vera  ein  faarleg  kar  som  var  ute.  Men- 
nerne  hans  Kjetill  bonde  var  minst  ute  for  denne 

ufreden,  baade  for  manndraap  og  skade  paa  gods. 
Det  vart  rnykje  tal  um  dette;  dei  sa  at  han  som 
var  fyrste  mann  i  bygdi,  var  ein  klen  kar,  naar 
han  ikkje  fann  paa  noko  mot  slik  stygg  aatferd; 
han  tok  aat  aa  verta  gamall,  sa  dei.  Kjetill  lest 
som  han  ikkje  brydde  seg  um  dette,  men  merka 
seg  vel  det  folk  sa. 


II. 

Det  var  ein  gong  at  Kjetill  sa  aat  Torstein,, 
son  sin:  »Annarleis  er  aatferdi  aat  unge  menner 
no  enn  daa  eg  var  ung;  daa  traadde  folk  etter 
storverk,  anten  aa  draga  i  herferd,  eller  aa  vinna 
gods  og  æra  der  det  var  livsfaare.  Men  no  hev  dei 
unge  vorte  so  heimekjære  at  dei  berre  vil  si  tja 
og  baka  seg  attmed  elden  og  fylla  vombi  med 
mjød  og  øl;  av  slikt  vert  ikkje  folk  modige  og 
hardbalne;  men  eg  hev  vunne  gods  og  æra,  av  di 
eg  ikkje  var  rædd  faare  og  hard  strid  mann  mot 
mann.  No  hev  du,  Torstein,  faatt  lite  baade  av 
styrke  og  vokster,  og  daa  vert  vonleg  all  di  fram¬ 
ferd  og  alle  dine  tiltak  deretter,  so  du  vil  ikkje 
skjotast  paa  forfederne  dine;  di  ferd  vil  verta  etter 
som  du  ser  ut  til  —  hugen  fylgjer  gjernast 
voksteren.  Det  var  visi  millom  megtige  menner* 
kongar  og  jarlar  og  likemennerne  vaare,  at  dei  laag 
i  herferd  og  vann  seg  gods  og  heider,  og  det 
godset  skulde  ikkje  gaa  i  arv  fraa  far  til  son;  men 
det  vart  lagt  i  haugen  saman  med  deim  sjølve. 
Um  no  sønerne  deira  tok  garden,  kunde  dei  ikkje 
halda  seg  i  sin  stand  —  endaa  dei  kunde  verta 
my  kje  vyrde  —  utan  at  dei  og  mennerne  deira 
vaaga  seg  i  faare  og  strid  og  vann  gods  og  æra, 
og  soleis  gjekk  i  fotfaret  aat  frendarne  sine,  mann 
etter  mann.  No  vonar  eg  at  du  er  ukunnig  i  lovi 

aat  hermenner;  so  skal  eg  læra  deg  den.  Du  er 
no  og  komen  so  pass  til  aars,  at  det  kunde  vera 
verdt  aa  sjaa  kva  lukka  vil  unna  deg.« 

Torstein  svara:  »Eggja  hev  du  no,  berre  det 
skulde  gjera  mun.«  Han  stod  upp  og  gjekk  burt 
og  var  retteleg  sint. 

Millom  Romsdalen  og  Upplandi  er  ein  stor 
skog,  som  allmannvegen  ligg  yver.  No  torde  ingen 
fara  der  for  desse  uvette  dei  trudde  laag  der,  endaa 
ingen  kunde  segja  det  for  visst.  Aa  raada  bot 
paa  dette  tykte  dei  no  var  eit  karsverk. 


III. 

Ei  liti  stund  etter  at  far  og  son  hadde  talast 
med,  gjekk  Torstein  ut  einsaman  fraa  drikkelaget. 
Han  tykte  no  det  var  likast  aa  lita  paa  lukka  aat 
far  sin  og  ikkje  faa  vondord  av  honom,  men  hel¬ 
ler  vaaga  livet  sitt.  Han  tok  hesten  sin  og  reid 
einsaman  til  skogs  aat  den  ledi  der  han  helst  trudde 
aa  finna  illgjerningsmennerne;  endaa  han  hadde 
liti  von  um  framgang  mot  slik  yvermagt  som  han 
trudde  venta  seg  der,  vilde  han  no  heller  vaaga 
livet  sitt  enn  fara  heim  med  ugjort  ærend.  Han 
batt  hesten  sin  og  gjekk  so  inn  i  skogen  til  han 
kom  aat  ein  stig  som  førde  burt  fraa  allmannvegen. 
Daa  han  hadde  gaatt  ei  god  stund,  kom  han  inne 
i  skogen  aat  eit  stort  vélbygt  hus.  Torstein  tyk- 
test  vita  at  dette  huset  høyrde  honom  til  som 
gjorde  vegarne  utrygge,  anten  det  no  var  ein  eller 
fleire  av  deim.  Sidan  gjekk  Torstein  inn  i  huset 
og  fann  der  nokre  store  kistor  og  mange  gode 
ting.  Der  var  eit  stor  lag  med  kløyvd  ved,  og  paa 
den  andre  sida  varor  og  sekkjer  og  fullt  upp  av  alt 
slag  gods.  Der  stod  ei  seng  som  var  mykje 
større  enn  nokor  seng  som  Torstein  fyrr  hadde 

sét,  og  han  skyna  det  maatte  vera  ein  før  kar 
som  trong  slikt  rom;  fint  tjelda  var  ho  og.  Paa 
eit  bord  var  det  lagt  rein  duk,  og  god  mat  og  fin 
drikk  var  framsett;  men  Torstein  røyvde  ikkje  noko 
av  alt  dette.  Sidan  leitte  han  seg  eit  gøymslerom, 
so  ikkje  han  som  budde  i  huset  skulde  verta  var 
honom;  han  vilde  fyrst  sjaa  kva  kar  det  var,  fyrr 
dei  møttest  eller  talast  med.  Han  kraup  difor  upp 
millom  sekkjerne  i  varehaugen  og  sette  seg  der. 
Daa  det  leid  paa  kvelden,  høyrde  han  ein  sers 
dyn  utanfor,  og  inn  kom  ein  mann  og  leidde  he¬ 
sten  sin  etter  seg.  Mannen  var  overlag  stor;  han 
hadde  kvitt  haar,  og  det  hekk  i  fagre  lokkar  ned 
yver  akslerne,  og  Torstein  tykte  han  var  sers 
fin.  Daa  mannen  hadde  leidt  hesten  sin  burt  i 
stallen,  kveikte  han  upp  eld  aat  seg.  Han  fann 
fram  eit  vaskarfat  og  vaska  seg  og  turka  seg  paa  ein 
kvit  duk.  Han  rende  ein  fin  drikk  or  ein  kagge  og  i  ein 
stor  kopp  med  stett,  og  tok  so  til  aa  eta.  All 
aatferdi  aat  denne  mannen  tykte  Torstein  var  mer- 
keleg  og  svært  høvisk.  Han  var  mykje  større  enn 
Kjetill  far  hans,  og  han  var  no  og  ein  svær  kar. 
Daa  mannen  var  mett,  sette  han  seg  og  stirde 
fram  i  elden,  og  so  sa  han:  »Her  er  noko  annar- 
leis  enn  fyrr;  det  er  meir  falske  paa  elden  enn 
eg  tenkte.  Det  maa  vera  nokon  som  nyleg  hev 
vore  her  og  kveikt  upp  —  korleis  det  no  kann 
hanga  ihop.  Kanskje  er  det  kome  folk  som  lurer 
paa  aa  faa  tak  i  meg;  dei  kann  nok  ha  grunn 
til  det;  eg  skal  sjaa  etter  i  huset. «  So  tok  han 
seg  ein  brand  og  leitte  og  kom  dit  varehaugen 
var;  men  fraa  varehaugen  kunde  ein  koma  inn  i 
eit  stort  røykhol  som  var  paa  huset,  og  med  ill¬ 
gjerningsmannen  leitte,  smatt  Torstein  ut,  so  han 
ikkje  fann  honom,  —  det  var  no  ikkje  so  laga  at 
Torstein  skulde  verta  drepen  her.  Den  andre  leitte 
huset  rundt  tri  gonger,  men  fann  ikkje  noko;  daa 

sa  han:  »E g  fær  slaa  meg  til  ro  med  dette;  men 
uvisst  kann  det  vera  korleis  det  gaar;  det  kann 
gaa  meg  som  dei  segjer:  den  som  ilt  gjer,  hev 
ilt  aa  venta. «  Dermed  gjekk  han  attende  aat 
sengi  og  tok  sverdet  av  seg.  Torstein  tykte  det 
var  eit  overlag  gildt  sverd  og  fælt  kvast,  og  hadde 
han  berre  havt  det,  skulde  det  ikkje  ha  vore  no- 
kor  naud,  tenkte  han.  Han  kom  no  i  hug  korleis 
far  hans  hadde  eggja  upp  honom  og  sagt  at  ein 
maatte  vera  trottug  og  djerv,  naar  ein  skulde  gjera 
slike  eller  andre  storverk,  og  at  han  vilde  faa  æra 
og  blanke  pengar  til  løn,  og  at  det  vilde  vera 
betre  for  honom  enn  aa  si  tja  attmed  elden  hjaa 
mor  si.  Han  kom  og  i  hug  at  far  hans  hadde  sagt 
at  han  dugde  ikkje  meir  til  aa  bruka  vaapen  enn 
ei  dotter  eller  eit  anna  kvinnfolk,  og  at  det  vilde 
vera  større  æra  for  frendarne  aa  ha  eit  skard  i 
ætti  si  enn  aa  ha  honom.  Slikt  eggja  Torstein, 
og  han  saag  no  um  han  kunde  faa  tak  til  aa  taka 
hemn  for  alle  valdsverki  mot  skuldlause  folk,  eiidaa 
han  tykte  synd  i  mannen.  Daa  mannen  hadde 
sovna,  gjorde  Torstein  litt  styr,  so  han  kunde  sjaa 
kor  hardt  han  sov.  Mannen  vakna  og  snudde  seg 
paa  den  andre  sida.  Um  ei  stund  prøvde  Tor¬ 
stein  ein  gong  til,  og  det  var  so  mykje  han  vakna. 
Tridje  gongen  gjekk  Torstein  fram  og  slo  hardt 
i  sengstokken,  og  daa  var  alt  stilt  ikring  honom. 
Sidan  kveikte  Torstein  ljos  og  gjekk  aat  sengi  og 
vilde  sjaa  um  han  var  der.  Torstein  ser  daa  at  mannen 
ligg  der  paa  ryggen  i  gullsauma  silkeskjorta  og 
søv.  Torstein  drog  sverdet  og  køyrde  det  i  brjo- 
stet  paa  mannen,  so  han  fekk  eit  stort  saar.  Man¬ 
nen  for  upp  med  det  same  og  greip  i  Torstein  og 
rykte  honom  upp  i  sengi  aat  seg;  men  sverdet 
stod  i  saaret,  og  so  hardt  hadde  Torstein  støytt, 
at  odden  stod  ned  i  bolsteret.  Mannen  var  naud- 
sterk  og  lét  sverdet  staa  der  det  stod,  og  Tor- 

stein  laag  millom  sengfjølerne  og  honom.  Han  som 
saara  var  spurde:  »Kva  er  det  for  ein  kar  som  hev 
teke  paa  meg?«  Uen  andre  svara:  »Eg  heiter 
Torstein  og  er  son  hans  Kjetill  Raum.«  »Eg  tyk¬ 
kjest  vita  namnet  ditt  fyrr,«  sa  mannen,  »men 
minst  hadde  eg  venta  dette  av  deg  eller  far  din; 
dykk  hev  eg  aldri  gjort  noko  mein,  og  no  var  du 
heller  for  snar  enn  eg  for  sein,  for  no  var  eg  fer¬ 
dig  til  aa  fara  burt  og  slutta  med  denne  ugjerdi. 
Det  staar  no  i  mi  magt  um  eg  vil  lata  deg  liva 
eller  døy,  og  vilde  eg  gjera  med  deg  som  du  hadde 
fortent,  so  skulde  aldri  møtet  vaart  verta  spurt 
meir ;  men  eg  tenkjer  det  er  likast  at  du  fær  liva; 
det  kunde  no  verta  til  gagn  det  og,  um  det  fall 
seg  so.  Eg  vil  segja  deg  namnet  mitt;  eg  heiter 
Jokul  og  er  son  hans  Ingemund  jarl  i  Gautland. 
Som  andre  stormanns-søner  vilde  eg  vinna  gods, 
men  gjorde  det  paa  ein  hard  maate,  og  no  var  eg 
budd  til  aa  fara  burt.  Trur  du  no  eg  hev  gjort 
deg  nokor  velgjerning  daa  eg  unnte  deg  livet,  so 
reis  til  far  min;  men  sjaa  fyrst  til  aa  koma  i  tal 
med  mor  mi;  ho  heiter  Vigdis;  seg  henne,  naar 
de  er  einsaman,  korleis  dette  hev  gaatt  til,  og 
send  henne  ei  kjærleg  helsing  fraa  meg;  bed  henne 
at  ho  hjelper  deg  til  aa  faa  fred  og  full  venskap 
med  jarlen,  soleis  at  han  gjev  deg  dotteri,  ho  Tor¬ 
dis  syster  mi,  til  kona.  Her  er  noko  gull  som  du 
kann  taka  med  til  merke  paa,  at  det  er  eg  som 
sender  deg.  Og  um  ho  no  syrgjer  mykje  paa 
meg,  so  ventar  eg  at  ho  likevel  sæter  mi  kj ærlege 
helsing  meir  enn  di  gjerning.  Det  rinst  for  meg, 
at  du  vert  ein  gjæv  mann.  Fær  du  søner,  eller 
dei  søner,  so  lat  ikkje  namnet  mitt  døy  ut;  daa 
hev  eg  løn,  for  di  eg  unnte  deg  livet. «  Torstein 
bad  honom  no  gjera  som  han  vilde  med  livet  hans 
og  alt  anna;  beda  honom  um  det  vilde  han  ikkje. 
Jokul  sa  at  han  hadde  livet  hans  i  sitt  vrald,  og 


det  var  greidt  at  far  hans  hadde  stælt  upp  honom 
til  dette  verket;  »hans  raad  er  det  som  vert  min 
bane,«  sa  han,  »eg  ser  du  er  like  nøgd  um  me 

døyr  baae,  men  du  kann  venta  deg  ein  betre  lag¬ 
nad;  ikkje  er  dei  verjelause  der  du  er  fyremann, 

slikt  tiltak  og  mod  som  det  er  i  deg;  betre  var 

det  og  for  syster  mi  um  du  fekk  henne,  enn  at 
vikingar  skal  taka  henne  i  herfang.  Um  du  fær 
tilbod  i  Gautland,  so  far  heller  til  eigedomarne 
dine  i  Romsdalen,  for  ikkje  unner  farsfolket  mitt 
deg  magti  etter  hans  dag;  kann  henda  syrgjelege 
draap  vil  høyra  ætti  di  til,  og  mangein  missa  sak- 
lause  frendar.  Seg  ikkje  namnet  mitt  aat  andre 
enn  far  din  og  frendarne  mine ;  laakt  hev  livet 
mitt  vore,  og  enden  vert  som  fortent;  soleis  gaar 
det  dei  fleste  illgjerningsmenner.  Tak  no  gullet 
til  jarteign  og  rykk  so  or  sverdet;  dermed  vert  det 
nok  slutt  med  samtalen  vaar.«  Sidan  rykte  Tor¬ 
stein  sverdet  or,  og  Jokul  døydde. 


IV. 

Etter  denne  hendingi  rid  Torstein  heim.  Daa 
han  nærma  seg  garden,  saag  han  ein  hop  menner 
rida  imot  seg.  Det  var  far  hans  og  mange  andre 
kjenningar  som  kom  og  skulde  leita  etter  honom. 
Daa  dei  møttest,  helsa  Kjetill  venleg  paa  son  sin;, 
det  var  som  han  skulde  ha  faatt  honom  att  fraa 
Hel.  »Eg  angra  straks  paa  ordi  mine,  den  gon¬ 
gen  eg  erta  og  neiste  deg.«  Torstein  svara  og  sa 
at  han  ikkje  hadde  visst,  um  han  nokon  gong  kom 
att  eller  ikkje;  inen  lukka  hadde  vore  so  god  at 
han  kom  velberga  heim.  Men  endaa  det  fall  litt 
kvasse  ord,  vart  dei  snart  gode  vener.  Torstein 
fortalde  no  far  sin  korleis  alt  hadde  gaatt  paa 
ferdi.  For  dette  verket  fekk  Torstein  lovord  av 

alle  mann,  som  ventande  var.  Sidan  lét  Torstein 
lysa  til  tings,  der  alle  menner  fraa  bygderne  der 
ikring  møtte.  Paa  tinget  stod  Torstein  uppogsa: 
»Eg  vil  kunngjera  for  dykk  alle,  at  den  otten  som 
ei  rid  hev  stade  av  desse  røvarane,  so  folk  ikkje 
torde  reisa  i  fred,  den  otten  er  no  enda,  og  det 
var  mest  for  det  at  dette  tinget  vart  tillyst,  at  eg 
vilde  at  kvar  skulde  taka  det  godset  han  hev  aatt; 
det  som  vert  att,  vil  eg  ha.«  Dette  tykte  dei  alle 
var  gildt,  og  Torstein  fekk  mykje  lovord  for  det 
han  hadde  gjort.  Namnet  aat  illgjerningsmannen 
vart  ikkje  spurt  millom  folket;  berre  nokre  faa 
fekk  vita  det. 


V. 

Det  var  ein  dag  at  Torstein  tala  med  far  sin 
og  sa  at  han  vilde  fara  aust  til  Ingemund  jarl, 
soleis  som  han  hadde  lova  Jokul.  Kjetill  sa,  det 
var  ikkje  raadelegt  aa  gjeva  seg  i  valdet  aat  uve- 
nerne  sine  og  bad  honom  heller  vera  heime;  »um 
ikkje  jarlen  vil  gjera  deg  mein,  so  kunde  det  vera 
andre  som  vert  nærgaaande  og  vil  deg  vondt. * 
Torstein  svara:  »Det  eg  hev  lova  Jokul,  det  vil 
eg  halda,  og  fara  skal  eg,  um  eg  so  ikkje  skulde 
sleppa  fraa  det  med  livet. «  Sidan  gjorde  Torstein 
seg  ferdig  og  for  til  Gautland,  og  fekk  det  stelt 
soleis  at  han  kom  til  garden  aat  jarlen  tidleg  paa 
dagen.  Jarlen  var  ute  paa  veiding,  som  megtige 
menner  bruker.  Torstein  gjekk  inn  i  ei  drikke- 
stova  og  sette  seg  paa  ein  benk  med  reisefylgjet 
sitt.  Daa  kom  kona  aat  jarlen  inn  i  stova  og  fekk 
sjaa  deim  som  var  komne.  Ho  saag  det  var  utlen- 
dingar  og  spurde  kven  dei  var.  Torstein  fortalde 
at  han  var  nordmann,  og  sa  han  hadde  eit  ærend 
som  ingen  annan  skulde  høyra,  og  spurde  um  han 

kunde  faa  tala  med  henne  for  seg  sjølv.  Det  fekk 
han.  Daa  sa  Torstein:  »Eg  hev  ei  tidend  aa  bera 
fram:  Jokul,  son  din,  er  drepen.«  Ho  svara:  »Det 
var  ei  syrgjeleg  tidend;  men  ho  kcm  ikkje  uven- 
tande,  so  stygt  som  han  hev  fare  aat;  men  kva 
er  det  som  gjer  at  du  fer  den  lange  vegen  og 
kjem  og  fortel  denne  syrgjelege  tidendi?«  »Det 
er  mangt  som  gjer  det,«  segjer  Torstein,  »daa  me 
skildest,  lova  eg  honom  at  eg  skulde  fara  og  finna 
Dykk  og  fortelja  sant  um  skilnaden  vaar;  eg  kann 
ikkje  løyna  det:  det  var  eg  som  vart  baneman- 
nen  hans;  for  folk  heime  tykte  det  var  uraad  aa 
vera  under  hans  velde,  slik  som  han  for  fram  med 
manndraap  og  ran.  Naar  eg  skal  tala  sant,  gjekk 
det  likevel  so  at  han  fekk  tak  paa  meg,  so  han 
kunde  ha  drepe  meg  um  han  hadde  vilja;  men 
han  unnte  meg  livet  og  gav  meg  det  paalegget 
at  eg  skulde  fara  hit  til  Dykk  og  helsa  fraa  ho¬ 
nom;  De  skynar  det  hadde  vore  betre  aa  sitja 
heime  enn  aa  gjeva  seg  i  Dykkar  miskunn.  No 
hev  eg  her  noko  gull  som  han  sa  De  vilde  kjen- 
nast  med;  han  bad  meg  taka  med  det  til  jarteign, 
so  De  kunde  hjelpa  meg  til  forlik  med  jarlen,  so- 
leis  at  eg  fær  Tordis,  dotter  Dykkar,  til  kona;  han 
sa  ogso  at  De  vilde  sæta  meir  hans  helsing  enn 
mi  gjerning. «  Vigdis  vart  raud  og  sa:  »Du  er 
ein  djerv  mann;  men  det  trur  eg  at  det  er  sant 
det  du  segjer  um  møtet  dykkar,  og  naar  Jokul 
gav  deg  livet,  so  skal  det  vera  mi  raad,  at  dei 
ikkje  gjer  deg  mein;  for  du  ser  ut  til  aa  vera  ein 
mann  som  hev  lukka  med  deg,  og  for  di  Jokul,  son 
min  hev  bede  um  det,  so  vil  eg  bera  fram  saki 
di  for  jarlen;  men  fyrst  maa  du  gøyma  deg.« 
Daa  jarlen  kom  heim,  gjekk  dronningi  til  honom 
og  sa:  »Eg  kann  segja  Dykk  ei  tidend  som  gjeld 
oss  baae  tvo.«  »So  er  vel  det  at  Jokul,  son  min, 
er  daaen,«  svara  jarlen.  Det  var  so,  sa  ho.  Jar- 

len  sa:  »Ikkje  hev  han  han  faatt  sottdaude.«  Ho 
svara:  »Det  er  sant  at  han  er  drepen;  men  stor 
manndom  synte  han;  han  unnte  draapsmannen  li¬ 
vet  og  sende  honom  hit  i  vaart  vald  med  sanne 
jarteign,  so  dei  skulde  gjeva  honom  fred  og  forlik, 
so  stor  saki  enn  er;  det  kunde  og  vera,  at  man¬ 
nen  vart  deg  til  gagn,  um  du  gjorde  honom  til 
maag  og  gav  honom  dotter  di,  som  Jokul  hadde 
bede  um,  og  han  meinte  at  du  vilde  sæta  siste 
bøni  hans,  og  du  kann  sjaa  kor  trufast  denne 
mannen  hev  vore  til  aa  halda  lovnaden  sin,  naar 
han  for  fraa  eigedomarne  sine  hit  til  oss,  der  han 
kunde  venta  seg  ufred.  Naar  no  eg  hev  bore 
fram  denne  saki,  og  son  din  hev  sendt  helsing, 
daa  vonar  eg  at  du  gjer  som  eg  bed,  —  og  sjaa 
no  her  jarteigni!«  —  og  dermed  syner  ho  fram 
gullet.  Jarlen  drog  anden  tungt.  »Mykje  hev  du 
fortalt, «  sa  han,  »og  djervt  talar  du,  naar  du  trur 
eg  skulde  visa  den  mannen  æra,  som  hev  drepe 
sonen  min;  dauden  fortente  han,  og  ikkje  vene- 
gaava.«  Dronningi  sa:  »Det  maa  ein  koma  i  hug, 
herre,  aa  sæta  ordi  hans  Jokul,  og  dygdi  aat  man¬ 
nen  som  kjem  hit  i  ditt  vald.  Du  maa  og  koma 
i  hug  at  du  er  gamall  og  treng  ein  til  aa  styra  for 
deg,  og  til  det  høver  denne  mannen  godt.  Jokul 
unnte  honom  livet,  endaa  han  hadde  honom  i  sitt 
vald,  og  det  vart  for  mannen  til  ei  lukka  som 
han  ikkje  hadde  venta;  daa  er  det  greidt,  me 
kann  ikkje  hindra  lukka  og  sigeren  aat  mannen, 
dier  den  gode  raadi  son  vaar  gav,  og  det  er  ein 
stor  siger  aa  gjera  som  Jokul  sa,  aa  unna  denne 
mannen  livet,  som  hev  fare  so  mot  oss,  og  det 
vil  vera  ei  stor  skam  um  me  no  gjer  honom 
mein,  naar  han  hev  kome  og  gjeve  seg  i  vaart 
vald.<<  »Det  er  svært  kor  du  tek  deg  av  denne 
mannen;  du  maa  tykkja  godt  um  honom;  eg  vil 
bg  sjaa  honom,  og  det  er  daa  um  aa  gjera  korleis 

han  ser  meg  ut,  um  eg  kann  tykkja  noko  mun 
i  honom.«  Sidan  vart  Torstein  førd  fram  for  jar 
len;  men  dronningi  hadde  stelt  det  so,  at  verste 
sinne  var  gaatt  av  honom.  Torstein  sa:  »Det 
staar  no  alt  i  Dykkar  magt,  herre  jarl,  korleis  det 
skal  gaa  meg;  De  veit  og,  kva  ærend  eg  hev  hit; 
eg  vil  beda  Dykk  um  forlik;  men  eg  vil  ikkje  klaga, 
kva  raad  De  so  tek;  det  er  no  og  visi  aat  hov- 
dingar  aa  unna  deim  livet  som  av  seg  sjølv  kjem 
og  bed  um  naade.«  Jarlen  svara:  »Eg  tykkjer  so 
godt  um  deg  at  eg  unner  deg  livet;  det  er  no 
og  likaste  boti  for  son  min,  at  du  gaar  i  hans 
stad,  —  um  du  daa  vil  vera  hjaa  meg;  for  du 
ser  ut  til  aa  ha  lukka  med  deg;  det  er  no  heller 
ikkje  sømelegt  aa  strida  mct  den  som  gjev  seg  i 
valdet  aat  ein.«  Torstein  takka  jarlen  for  di  han 
unnte  honom  livet;  han  var  no  der  ei  rid  og  vart 
kjend  med  folk.  Jarlen  saag  snart,  at  Torstein 
var  ein  vitug  mann  og  merkeleg  i  alle  maatar. 

Ein  gong  sa  Torstein  aat  jarlen:  »No  vilde 
eg  gjerne  vita,  herre,  korleis  det  gaar,  um  eg  kunde 
verta  maagen  Dykkar. «  »Eg  vil  ikkje  segja  nei 
aat  det,«  svara  jarlen,  »det  kunde  henda  att  det 
vart  til  gagn  for  ætti  vaar,  og  eg  vil  at  du  vert 
her  hjaa  oss.«  Torstein  sa:  »Det  segjer  eg  takk 
for,  og  eg  lovar  aa  vera  her  medan  De  liver ;  men 
etter  Dykkar  dag  vert  eg  vel  ikkje  sætt  stort  millom 
folket  her,  og  kvar  maa  no  leita  si  eigi  lukka. « 
Jarlen  gav  honom  rett  i  det. 


VI. 

Ei  stund  etter  reid  Torstein  heim  og  fortalde 
far  sin  korleis  alt  var  gaatt,  og  bad  han  reisa  med, 
og  det  gjorde  Kjetill.  Jarlen  laga  ferdig  til  gjeste- 
bods,  og  Torstein  kom  dit  med  Romsdølerne  og 

mange  stormenner;  i  gjestebodet  var  fullt  upp  av 
alle  slag;  det  var  svært  til  stas,  og  store  gaavor 
vart  gjevne,  og  jarlen  og  Kjetill  skildest  som  fine 
vener.  Torstein  og  kona  hans  vart  att.  Jarlen 
var  alltid  venleg  mot  Torstein,  og  Torstein  og  Tor¬ 
dis  vart  snart  glade  i  kvarandre. 

Det  hende  ein  kveld  at  det  kom  nokre  men- 
ner  til  jarlen  med  den  tidendi,  at  Kjetill  Raum  var 
daaen,  og  at  dei  vilde  at  Torstein  skulde  koma  heim 
til  farsgarden  og  riket  sitt.  Torstein  tala  med  kona  si 
og  med  jarlen  um  dette.  Ho  bad  honom  raada  i 
dette;  ho  vilde  som  han  vilde,  sa  ho.  Sjølv  var 
han  mest  huga  paa  aa  fara  heim;  der  kunde  han 
venta  minst  ovund  og  mest  æra,  meinte  han.  Jar¬ 
len  samtykte  i  dette  og  sa,  at  det  var  meir  ven- 
tande  aa  vinna  framgang  heime  enn  hjaa  framande 
folk.  Straks  etter  dette  vart  jarlen  sjuk.  Han 
kalla  aat  seg  Torstein,  maagen  sin,  og  dotter  si  og 
sa:  »Laga  dykk  no  ferdige  til  aa  fara  herifraa, 
med  gods  og  rikdom  paa  sømeleg  vis;  frendarne 
vaare  vil  vera  vel  nøgde  med  det,  at  styret  her  i  lan¬ 
det,  og  alt  som  fylgjer  med  det,  vert  gjeve  aat 
deirn.  Skulde  de  faa  ein  son,  so  lat  honom  bera 
namnet  mitt.«  Torstein  lova  det,  men  sa  at  han 
vilde  ikkje  traa  etter  aa  faa  jarlenamn;  frendarne 
hans  var  ikkje  av  so  stort  folk,  sa  han. 


VII. 

Ingemund  jarl  døydde  ei  stund  etter,  og  Tor¬ 
stein  for  heim  til  eigedomarne  sine  og  tok  med 
farsarven.  Um  sumaren  for  han  i  herferd  og  vann 
gods  og  æra,  og  um  vinteren  sat  han  heime  paa 
gardarne  sine,  og  var  ein  hæv  og  umtykt  mann. 

Ingjald  heitte  ein  mann  som  budde  i  Hemne 


Hemne,  ei  bygd  i  Fosen. 


i7 


nord  i  Helgeland.  Det  var  ein  dugeleg  bonde. 
Um  sumaren  for  han  paa  herferd,  men  heldt  seg 
roleg  um  vinteren;  han  og  Torstein  var  gode  ve¬ 
ner  Ingjald  var  ein  god  gardbrukar  og  ein  hæv 
mann.  Torstein  fekk  ein  son  med  kona  si,  og  daa 
guten  var  fødd,  vart  han  boren  fram  til  far  sin. 
Torstein  saag  paa  honom  og  sa:  »Denne  guten  skal 
heita  Ingemund  etter  morfar  sin ;  eg  ventar  at 
lukka  vil  fylgja  namnet.«  Guten  vart  snart  stor 
og  sterk. 

Torstein  og  Ingjald  heldt  gjestebod  aat  kvar- 
andre  kvar  haust,  naar  dei  kom  fraa  vikingferd. 
Ein  gong  daa  Ingjald  var  i  lag  hjaa  Torstein,  kom 
guten  Ingemund  springande  burt  aat  Ingjald.  »Det 
ser  ut  til  at  lukka  vil  fylgja  deg,  gut,«  segjer 
Ingjald,  »og  etter  di  far  din  og  eg  hev  vore  gode 
vener,  vil  eg  bjoda  deg  heim  og  fostra  upp  deg, 
so  godt  som  eg  kann.«  Torstein  sa  at  han  tok 
mot  tilbodet,  og  guten  vart  med  Ingjald  heim. 

Ingjald  hadde  ein  son  som  heitte  Grim  og  ein 
annan  som  heitte  Romund;  det  var  tvo  staute  rnen- 
ner,  som  no  vart  fostbrørne  hans  Ingemund. 

Torstein  og  Ingjald  heldt  uppe  den  gamle 
skikken  og  bad  heim  kvarandre  til  gjestebod  og 
heldt  veitsla,  og  folk  tykte  det  var  som  ein  skulde 
sjaa  Kjetill  der  Torstein  var,  endaa  han  var  mindre 
i  vokster  og  ikkje  so  sterk. 

Ein  gong  daa  Ingemund  raaka  far  sin,  sa  han: 
»Du  hev  sytt  for  god  uppfostring  aat  meg;  men 
no  vil  eg  at  du  gjev  meg  skip  ;  i  sumar  vil  eg  ut 
paa  herjing,  so  som  frendarne  mine  fyrr  hev  havt 
for  vis.  Eg  er  no  so  pass  til  aars  at  eg  duger 
til  slikt;  men  ferdi  lyt  du  og  eg  kosta;  eg  vil 
ikkje  at  fosterfar  skal  gjera  det,  endaa  eg  veit  han 
ikkje  segjer  nei.«  Torstein  tykte  godt  um  dette 
og  lova  honom  eit  skip.  Han  kunde  ikkje  nøgja 
seg  med  mindre,  sa  Ingemund ;  so  for  han  heim 

og  fortalde  fosterfar  sin  det.  »Det  var  god  hjelp, « 
sa  Ingjald,  »no  skal  eg  gjeva  Grim  eit  skip,  so 
fer  de  tvo  i  lag;  men  sjaa  dykk  no  for  og  ver 
varsame,  og  legg  ikkje  til  der  det  er  yvermagt;  . 
det  er  likare  aa  taka  til  med  lite  og  auka  det, 
enn  aa  taka  til  stort  og  sidan  minka. «  Sidan  laga 
Ingemund  og  Grim  seg  ferdige  og  drog  ut  paa  vi- 
kingferd,  og  det  gjekk  deim  godt.  Dei  vaaga 
seg  ikkje  i  strid,  utan  dei  fann  det  raadelegt,  og 
um  hausten  hadde  dei  fem  skip,  alle  godt  budde 
med  folk  og  vaapen  og  alt  som  til  høyrde.  Det 
syntest  snart,  at  Ingemund  var  ein  dugeleg  kar  og 
djerv  til  aa  gaa  paa,  hendt  til  aa  bruka  vaapen, 
hardbalen,  venleg  og  godgjerande,  trufast  mot  ve- 
nerne  sine,  og  ein  framifraa  hovding  etter  ga- 
mall  vis. 

Han  fortalde  Grim  at  han  om  hausten  tenkte 
seg  heim  til  far  sin  og  vera  der  ei  stund  utetter 
vinteren  med  20  mann,  og  so  gjorde  dei.  Dei 
merka  snart  paa  Torstein  at  han  tykte,  at  upphel- 
det  deira  der  ikkje  var  vel  yvertenkt,  og  at  det 
gjekk  med  for  mykje.  Ingemund  sa:  »So  tykkjer 
ikkje  eg,  og  soleis  skal  du  ikkje  tala;  daa  er  det 
likare  at  du  talar  um,  kva  du  vil  ha  i  vederlag  av 
godset  vaart,  so  som  hermenner  plar,  og  bruker 
det  paa  sømeleg  vis;  det  høver  godt  at  du  føder 
oss  naar  det  er  paa  vaar  kostnad. «  »Du  talar  som 
ein  vitug  mann,«  sa  Tordis,  » soleis  vilde  morfar 
din  ha  gjort. «  »Det  skal  eg  og  gjera ;  de  hev 
rett,«  sa  Torstein. 

Dei  var  no  der  um  vinteren  til  yver  jol,  og 
dei  hadde  det  godt  og  var  sers  nøgde.  Alle 
tykte  Ingemund  var  ein  gild  kar,  baade  aa  sjaa 
til  og  i  framferd.  Han  var  dugeleg  i  all  slag 
leik  og  vel  øvd  i  alle  idtrotter,  god  og  hjelpsam 
mot  smaafolk,  men  hardbalen  og  strid  mot  uvener. 

Daa  det  leid  yver  jol,  sa  Ingemund  aat  far 

sin;  »No  vil  eg  og  kamratarne  mine  fara  til  fo¬ 
sterfar  min  og  vera  der  til  vaars,  for  han  vil  tykkja 
mun  i  at  me  er  der.«  »Eg  tykkjer  det  er  best 
du  vert  her  med  oss  i  vinter,  frende, «  sa  Torstein. 
Ingemund  sa  dei  maatte  no  fara  likevel,  naar  dei 
hadde  tenkt  det,  og  so  gjorde  dei.  Dei  var  kjær¬ 
komne  gjester  hjaa  Ingjald,  og  dei  vart  der  sidan 
um  vinteren.  Daa  det  leid  paa  vaaren,  sa  Inge¬ 
mund  at  han  vilde  at  dei  skulde  laga  seg  ferdige 
og  fara  i  viking;  dei  var  no  mykje  betre  budde 
enn  fyrr,  sa  han.  Det  tykte  Ingjald  og.  So  for 
dei  sumaren  etter  i  viking  og  vann  mykje  gods 
av  røvarar  og  ransmenner  som  laag  og  tok  gods 
fraa  bønder  og  kjøpmenner;  soleis  gjekk  sumaren. 
Daa  sa  Ingemund:  »Møter  me  ikkje  store  faarar 
paa  ferderne  vaare,  so  lyt  me  daa  fara  fram  med 
mod  og  manndom. «  Alle  lydde  hans  bod  og 
forbod. 

Daa  det  leid  noko  ut  paa  hausten,  kom  dei 
inn  aat  svenske-skjeri ;  der  laag  det  nokre  vikingar, 
og  no  gjorde  dei  seg  ferdige  til  strid  paa  baae  si- 
dor.  I  fyrstningi  skaut  dei  og  kasta  stein;  dei  var 
jamsterke,  og  mange  vart  saara  paa  baae  sidor. 
Ingemund  fekk  mykje  lovord  den  dagen,  og  dei 
som  var  hans  menner  tykte  dei  tente  ein  god 
hovding.  Daa  det  leid  paa  kvelden,  gav  det  seg 
noko  med  striden.  Daa  sa  Ingemund:  »So  hard 
og  faarleg  som  denne  striden  hev  vore,  so  skal 
dei  ikkje  sjaa  det  paa  oss  at  me  er  trøytte.«  Daa 
steig  det  upp  ein  stor,  staut  kar  paa  skipet  fram¬ 
for  deim.  »Kva  er  det  for  folk  me  hev  slegest 
med  i  dag?«  segjer  han,  »det  sømer  seg  ikkje  at 
me  ikkje  talast  med,  og  me  hev  ikkje  noko  ute- 
staaande  med  kvarandre,  det  eg  veit.«  Ingemund 
svara:  »Spør  du  etter  hovdingarne  for  folket  vaaft, 
so  heiter  den  eine  Ingemund  og  den  anden  Grim; 
men  kva  er  du  for  ein?«  »Eg  heiter  Sæmund,« 

sa  han,  »og  er  hovding  for  dette  folket;  ætti  mi 
er  fraa  Sogn;  eg  kjenner  til  frendarne  dine,  og 
etter  di  me  er  samlendingar,  so  sømer  det  seg 
betre  at  me  slær  oss  i  lag  enn  aa  slaast;  me  hev 
ikkje  høyrt  anna  enn  godt  um  dykk;  no  vil  me 
bjoda  dykk  venskap,  ikkje  for  di  me  held  oss  for 
veikare  enn  de  og  treng  beda  um  fred.«  Inge- 
mund  sa  at  dei  gjerne  gjekk  med  paa  dette,  og 
skulde  ikkje  tykkja  noko  paa  det  som  var  sagt; 
dei  vilde  ikkje  gjeva  seg  til  aa  slaast  med  deim 
um  ei  uviss  æra,  men  heller  taka  mot  fred  og 
venskap  av  deim.  No  vart  det  gjort  fred  og  for¬ 
lik  millom  deim,  og  sidan  heldt  dei  saman  um 
sumaren  og  vann  gods  og  æra.  Um  hausten  siglde 
dei  til  Sogn.  Sæmund  sa  daa  at  dei  maatte 
skiljast  der:  men  sumaren  etter  skulde  dei  møtast 
der  att  som  vener;  det  lova  Ingemund.  Sæmund 
heldt  no  inn  i  fjorden;  men  Ingemund  siglde  nord 
med  landet  og  hadde  mange  skip  og  mykje  folk; 
han  for  til  far  sin  med  60  mann.  Grim  sa:  »Trur 
du  ikkje,  fostbror,  at  far  din  tykkjer  han  fær  gje¬ 
ster  nok  ?«  Den  andre  meinte  at  det  no  var  maat- 
samt.  Torstein  gjekk  imot  son  sin  og  baud  ho- 
nom  hjarteleg  velkomen.  Ingemund  takka  for  det. 
Torstein  fødde  deim  paa  stormannsvis  um  vinte¬ 
ren  og  sa  han  var  glad  av  di  han  aatte  ein  slik 
son  ;  han  hadde  tidleg  merka  at  lukka  vilde  fylgja 
honom  liksom  dei  andre  frendarne  hans,  »og  etter 
som  du  gaar  fram  i  dugleik,  skal  eg  visa  deg  meir 
heider,«  sa  han.  Ingemund  var  der  um  vinteren, 
og  han  vart  meir  og  meir  umtykt,  for  so  mykje 
meir  gods  som  han  no  hadde,  so  mykje  meir 
godhjarta  og  høvisk  var  han. 

Daa  det  leid  til  vaars,  samraadde  fostbrørne 
um  ferderne  sine,  og  Grim  sa  at  han  vilde  fylgja 
honom  som  fyrr.  So  drog  dei  ut  paa  herferd,  og 
Sæmund  kom  imot  deim,  so  som  det  var  avtala. 

og  dei  fylgdest  no  aat  um  sumaren.  Tri  sum- 
rar  for  dei  soleis  i  lag  i  Vesterhavet  og  vann  gods 
og  æra.  Ingernund  var  framanfor  deim  alle  baade 
i  kloke  raader  og  i  alt  slag  dugleik,  og  samlaget 
deira  var  i  alle  maatar  merkelegt. 

Um  vintrarne  var  Ingernund  hjaa  far  sin.  Tor¬ 
stein  tykte  han  aldri  fekk  vist  son  sin  æra  nok, 
naar  han  saag  leva  kar  han  var. 


VIII. 

Dei  fortel  at  siste  sumaren  daa  Ingernund 
og  Sæmund  var  ute  i  lag  og  kom  heim  med  mykje 
meir  herfang  enn  fyrr,  daa  fekk  dei  den  tidendi 
fraa  Norig,  at  ein  her  samlast  aust  med  Jåren. 
Mest  alt  landsfolket  var  her  samla  i  tvo  herar.  Paa 
den  eine  sida  var  Harald,  han  dei  gjerne  kalla 
Dovrefostre  eller  Luva.  Han  slost  mot  hovdin- 
garne  i  landet;  det  siste  slaget,  fyrr  han  vann 
yver  heile  landet,  var  det  namngjetne  slaget  i  Hafrs- 
fj orden,  som  det  er  so  mykje  fortalt  um  i  sogorne. 
Paa  dette  leitet  var  det,  som  sagt,  at  Ingernund 
og  Sæmund  kom  i  land,  tett  attmed  der  heren  var 
komen  saman.  Daa  sa  Ingernund:  »Her  vert  store 
hendingar,  for  her  er  dei  med  alle  dei  største  men- 
nerne  i  landet;  men  eg  held  kong  Harald  for  li- 
kast,  og  honom  vil  eg  bjoda  folket  mitt,  og  det 
skal  ein  ikkje  mismæta.«  Sæmund  sa  at  han  ikkje 
vilde  vaaga  livet  sitt  for  hans  skuld,  og  ikkje  vilde 
han  vera  med  i  det  slaget.  Ingernund  svara : 
»Du  ser,  fostbror,  at  kongen  hev  stor  magt;  og 
kven  trur  du  det  gaar  best,  deim  som  er  med  ho- 
nom,  eller  deim  som  er  imot  honom  ?  eg  tenkjer 
han  vil  løna  deim  godt  som  no  ærar  og  hjelper 
honom,  og  uvisst  kann  det  vera  korleis  det  gaar 
deim  som  no  ikkje  gjer  hans  vilje,  og  me  tvo  maa 
daa  skiljast.« 

Sidan  siglde  Sæmund  til  Sogn  med  folket 
sitt;  men  Ingemund  for  inn  i  Hafrsfjorden  og  burt 
aat  floten  aat  kong  Harald.  Dei  største  av  hov- 
dingarne  som  stod  mot  kong  Harald,  var  Tore 
Haklang  og  Aasbjørn  Kjøtve;  dei  hadde  mykje 
stridført  folk.  Ingemund  la  til  attmed  lyftingi 
paa  kongsskipet  og  helsa  kongen  med  dei  ord: 
»Heil,  heil  Dykk  herre !«  Kongen  takka  for  hel- 
singi  og  spurde  kven  han  var.  » Ingemund  heiter 
eg,«  svara  han,  »og  er  son  hans  Torstein;  eg  er 
komen  her  og  vil  bjoda  Dykk  folket  mitt;  me  trur 
at  dei  vil  ha  det  betre  som  hjelper  Dykk,  enn  dei 
som  staar  imot;  eg  er  nyst  komen  heim  fraa  her- 
ferd  med  nokre  skip.«  Kongen  tok  gjerne  imot 
det  tilbodet,  og  sa  at  han  hadde  høyrt  gjete  ho- 
nom  —  og  høyrt  berre  det  som  vel  var.  »Og 
det  vonar  eg,  at  du  skal  faa  løn  for  strævet  ditt, « 
sa  han,  »for  eg  vil  leggja  heile  Norig  under  meg, 
um  eg  fær  lukka  med  meg,  og  stor  skilnad  vil  eg 
gjera  paa  dykk  og  deim  som  slær  lag  med  fien- 
darne  vaare,  eller  fer  til  eigedomarne  sine,  som 
eg  hev  høyrt  at  Sæmund,  kamraten  din  hev,  gjort; 
eg  maa  segja  det  er  meir  manndom  i  di  framferd.« 
Ingemund  sa  at  det  var  mykje  godt  hjaa  Sæ¬ 
mund. 


IX. 

Etter  dette  bles  dei  i  lurarne  ut  yver  heile 
heren,  og  alle  laga  seg  ferdige  til  strid  det  beste 
dei  kunde.  Dette  slaget  var  det  største  kong  Ha¬ 
rald  heldt.  Ragnvald  fraa  Møre  og  mange  andre 
store  hovdingar  var  med  honom,  og  dei  berser- 
karne  dei  kalla  Ulvhednar;  dei  hadde  vargskinns- 
trøyor  utanpaa  brynjorne.  Desse  varde  framstam- 
nen  paa  kongsskipet;  men  kongen  sjølv  varde  ly  f- 

tingi  med  mykje  æra  og  manndom,  og  der  vart 
det  hogge  baade  tidt  og  hardt.  No  gjekk  det 
heitt  til  ei  stund  med  hogg  og  spjotstikking  og 
ei  fæl  steinkasting,  og  mykje  folk  fall  paa  baae 
sidor.  Ingemund  fylgde  kong  Harald  vel  og  fekk 
godt  lov.  Det  er  vel  kjent  korleis  denne  namn- 
gjetne  striden  enda.  Kong  Harald  vann  ein  stor 
siger  og  fekk  sidan  einvelde  yver  heile  Norig. 
Han  lønte  hovdingarne  som  hadde  fylgt  honom, 
og  alle  andre,  paa  ein  ærefull  maate.  Ragnvald 
gav  han  jarledøme.  »Du  hev  synt  mykje  mann¬ 
dom  i  hjelpi  di, «  sa  han,  »son  din  hev  du  ofra 
for  mi  skuld ;  honom  kann  eg  ikkje  gjeva  deg 
att;  men  eitt  kann  eg,  og  det  er  aa  løna  deg  paa 
sømeleg  vis:  fyrst  skal  du  verta  jarl,  og  dei  øyarne 
vestanfor  havet,  som  heiter  Orknøyarne,  skal  du 
faa  i  bøter  for  sonen;  mykje  anna  heider  skal 
eg  og  visa  deg.«  Og  denne  lovnaden  heldt  kon¬ 
gen.  Ragnvald  sende  Hallad,  son  sin,  vest  yver; 
men  han  kunde  ikkje  verja  riket  for  vikingarne. 
Daa  sende  han  sonen,  Torv-Einar,  og  tenkte  at 
han  skulde  greida  det.  Han  var  fyrste  jarlen  paa 
Orknøyarne,  og  fraa  honom  er  dei  ætta  alle 
Orknøy-jarlarne,  etter  som  det  vert  fortalt  um  deim. 
Kong  Harald  gav  mange  stor  løn  for  hjelpi  deira, 
og  so  ærsam  var  han  at  han  hjelpte  alle  paa 
einkvar  maaten,  anten  dei  hadde  vore  med  honom 
eller  mot  honom;  men  dei  som  no  stod  imot 
honom,  jaga  han  or  landet,  pinte  eller  drap 
deim,  so  ingen  fekk  nokor  skadebot.  Sidan 
sa  kongen  aat  Ingemund:  »Stor  venskap  hev  du 
synt  meg,  og  mykje  æra  hev  du  sjølv  vunne;  eg 
vil  alltid  vera  din  ven,  og  din  lut  i  herfanget 
skal  verta  tri  skip  med  fullt  mannskap,  og  so  skal 
du  ha  herbunaden  aat  alle  dei  vikingarne  du  slost 
med,  og  til  merke  paa  at  du  hev  vore  med  i 
Hafrsfjorden,  skal  du  faa  til  gaava  denne  tingen, 

som  Kjøtve  hev  aatt,  og  som  han  tykte  mykje 
mun  i ;  det  er  no  meir  til  minne  um  dette  møtet, 
og  ikkje  nettupp  for  di  det  er  noko  mykje  verdt; 
men  det  er  daa  likevel  ei  æra  at  du  hev  faatt  det 
av  meg.  Naar  eg  no  hev  skipa  riket  mitt,  skal  eg 
dessutan  løna  deg  for  hjelpi  di  med  gjestebod  og 
venegaavor.«  Ingemund  takka  kongen  for  gaa- 
vorne  og  dei  venlege  ordi,  og  dermed  skildest  dei ; 
men  kongen  sa  han  skulde  nok  koma  i  hug  Sæmund, 
so  svikfullt  som  han  hadde  fare  aat  mot  kon¬ 
gen  sin. 


X. 

Ingemund  raaka  Sæmund  straks  etter  slaget 
i  Hafrsfjord  og  sa  honom  at  det  der  hadde  gaatt 
paa  lag  som  han  tenkte.  » Etter  som  kongen  tala 
til,  so  er  det  ikkje  raadelegt  at  du  slær  deg  til  ro; 
eg  tenkjer  det  er  best  du  kjem  deg  undan,  for 
kongen  vil  halda  lovnaden  sin ;  men  etter  di  me  er 
vener,  vilde  eg  gjerne  spara  deg,  so  du  ikkje  vert 
ute  for  alt  for  hard  lagnad.  Enn  um  du  for  til 
Island  ?  det  hev  so  mange  hæve  menner  gjort, 
naar  dei  ikkje  trudde  dei  kunde  staa  seg  mot 
Haralds  magt.«  Sæmund  sa:  »Det  synest  no  som 
fyrr  at  du  er  ein  trufast  ven,  og  eg  vil  fylgja 
denne  raadi.«  Ingemund  bad  honom  gjera  det; 
»men  det  hadde  vore  betre  at  du  hadde  fylgt  meg 
i  Hafrsfjorden,  so  hadde  du  no  sloppe  aa  fara  til 
eit  slikt  audt  skjer. «  Det  hadde  vel  vore  rettast 
det,  meinte  Sæmund.  Han  seide  no  gardarne 
sine  i  løynd  og  laga  seg  til  aa  fara  burt;  han 
takka  Ingemund  for  hjelpi  og  sa  at  det  ikkje 
maatte  vera  ute  med  venskapen. 

Sæmund  for  sidan  til  Island  og  kom  til  Skaga- 
fjorden;  det  var  mykje  av  landet  som  enno  var 

ubygt.  Han  for  med  eld  paa  gamall  vis  og  tok 
seg  land  der  som  det  no  heiter  Sæmundarlid  ved 
Skagafjorden,  og  vart  ein  megtig  mann.  Son  hans 
heitte  Geirmund,  og  dotteri  Reginleiv  var  gift 
med  Torodd  Hjelm.  Deira  dotter  heitte  Hallbera, 
og  ho  var  mor  aat  Gudmund  den  megtige  paa 
Modruvollarne  og  Einar  Tveræing. 

Etter  slaget  i  Hafrsfjord  for  Ingemund  til  far 
sin  med  mykje  heider.  Torstein  tok  imot  hon  om 
med  baae  hender  og  sa  at  han  hadde  havt  lukka  med 
seg;  det  kunde  no  og  vera  ventande,  sa  han,  av 
dotterson  aat  ein  so  gjæv  mann  som  Ingemund 
jarl.  Han  vart  no  der  um  vinteren,  og  same  vin¬ 
teren  kom  Ingjald  til  Torstein,  og  det  vart  eit 
gledelegt  møte.  Ingjald  sa  at  det  no  hadde  gaatt 
Ingemund  som  han  tenkte,  »og  no,  fosterson, « 
sa  han,  »hev  eg  laga  til  gjestebods  aat  deg,  so 
gildt  som  eg  kunde  gjera  det.«  Ingemund  lova 
aa  koma.  Ingjald  for  heim  og  bad  i  hop  mykje 
folk,  og  alle  som  var  bedne,  kom.  Ingjald  fekk 
til  seiding  etter  gamall  vis,  so  folk  skulde  faa  læra 
lagnaden  sin;  der  var  komi  ei  trollkunnig  finnkje- 
ring.  Ingemund  og  Grim  kom  mannsterke  til 
gjestebodet.  Finnkjeringi  vart  sett  paa  eit  høgt  ut- 
stasa  sæte.  Kvar  mann  gjekk  fraa  romet  sitt 
fram  aat  henne  og  spurde  um  lagnaden  sin,  og 
ho  spaadde  aat  kvar  korleis  det  skulde  gaa;  men 
dei  var  ikkje  like  nøgde  med  svaret  dei  fekk  alle. 
Fostbrørne  sat  paa  romet  sitt  og  gjekk  ikkje  fram 
og  spurde;  dei  brydde  seg  ikkje  um  spaadomarne 
hennar.  Daa  sa  spaakvinna :  »Kvifor  spør  ikkje 
desse  unge  mennerne  der  um  lagnaden  sin ;  dei 
tykkjer  eg  er  dei  merkelegaste  av  mennerne  som 
er  komne  saman  her?«  »Eg  bryr  meg  ikkje  um 
aa  vita  slikt  fyreaat,«  sa  Ingemund,  »og  lagnaden 
min  ligg  vel  ikkje  gøymt  under  tungeroti  paa 
deg.«  Ho  svara:  »Eg  skal  segja  deg  det  uspurd ; 

du  skal  setja  bu  i  eit  land  som  heiter  Island;  der 
er  det  lite  bygt  enno.  Uu  skal  verta  ein  gjæv 
mann,  og  gamall  skal  du  verta.  Mange  av  etter- 
komarane  dine  skal  verta  namngjetne  i  det  landet. « 
Ingemund  sa:  »I)ette  segjer  du  vel  for  di  eg  hev 
sett  det  for  meg  at  eg  aldri  skal  koma  dit,  og 
ein  daaleg  kjøpmann  vilde  eg  vera  um  eg  seide 
alle  dei  gode  ættegardarne  mine  og  for  til  dei 
aude  bygderne  der.«  Finnkjeringi  svara:  »Det 
kjem  til  aa  gaa  som  eg  segjer,  og  til  merke  paa 
det  kann  eg  fortelja  deg  at  den  tingen  kong  Ha¬ 
rald  gav  deg  i  Hafrsfj orden,  den  er  komen  burt 
av  pungen  din,  og  finst  no  i  det  holtet  der  du 
kjem  til  aa  byggja;  paa  den  tingen  var  bilætet  aat 
Frøy  inngrave  i  sylv,  og  naar  du  byggjer  garden 
din,  skal  du  sanna  ordi  mine.«  Ingemund  sa: 
»Var  det  ikkje  det  at  eg  gjorde  fosterfar  min  imot, 
so  skulde  du  faa  løni  for  spaadomen  din  i  hovu- 
det;  men  med  di  eg  ikkje  er  nokon  valdsmann, 
fær  det  vera.«  Det  var  ikkje  verdt  han  var  sint 
for  dette,  meinte  ho.  Ingemund  sa  det  var  ei 
ulukka  at  ho  var  komi  der.  Det  var  no  so  laga, 
sa  ho,  anten  han  tykte  det  var  vel  eller  ille,  »og,»  la 
ho  til,  »Grim  skal  og  koma  dit  ut,  like  eins  Ro- 
mund,  bror  hans/  og  dei  skal  verta  gilde  bønder 
baae  tvo.« 

Um  morgonen  etter  leitte  Ingemund  etter 
bilætet,  men  fann  det  ikkje.  Det  var  ikkje  noko 
godt  merke,  tykte  han;  men  Ingjald  bad  honom 
vera  glad  og  ikkje  leggja  slikt  paa  seg,  for  det 
var  mange  gjæve  menner  som  no  ikkje  heldt  det 
for  skam  aa  fara  til  Island;  »det  var  no  berre  i  god 
meining  at  eg  fekk  finnkjeringi  hit, «  la  han  til. 
Ingemund  sa  han  kunde  ikkje  takka  honom  for 
dette ;  men  dei  skulde  no  aldri  verta  uvener 
for  det. 

Sidan  for  Ingemund  heim  til  far  sin  og  var 

der  um  vinteren.  Daa  det  leid  paa  vaaren,  spurde 
han  fostbrørne  sine  kva  dei  meinte  um  ferdi.  Grim 
sa  at  det  nytta  ikkje  aa  strida  mot  lagnaden  sin, 
»eg  hev  no  tenkt  meg  til  Island  i  sumar,«  sa  han, 
»og  like  eins  bror  min;  det  er  no  mange  gjæve 
menner  som  ikkje  held  seg  for  gode  til  det.  Dei 
segjer  det  skal  vera  god  jord  der  ute  ;  feet  føder 
seg  sjølv  ute  um  vinteren,  og  fisk  er  det  i  kvart 
vatn;  der  er  store  skogår,  og  ein  vert  ikkje  ute 
for  valdsverk  av  kongar  og  illgjerningsrnenner.« 
Ingemund  sa:  »Eg  vil  ikkje  dit,  og  so  fær  me 
skiljast.«  Det  fekk  so  vera,  sa  Grim,  »men  det 
skulde  ikkje  undra  meg,  um  me  møttest  paa  Island, 
for  det  er  ikkje  lett  aa  fly  fraa  lagnaden  sin.« 
Ingemund  sa  han  tok  seg  nær  av  det  at  dei  skulde 
skiljast. 

Grim  og  bror  hans  siglde  no  ut  um  sumaren 
og  kom  til  Borgarfjord  og  la  inn  til  Kvannøyr. 
Grim  sa  daa  at  han  tenkte  aa  taka  land  og  bu  der. 
Han  tok  so  mykje  land  at  det  no  er  mange  gar- 
dar  paa  hans  eigedom.  Romund  vilde  fara  til 
fjells;  han  sa  han  lika  seg  best  uppunder  fjellet. 
Grim  sa  det  var  ikkje  verst;  dei  kunde  daa  driva. 
baade  jordi  og  sjøen.  Romund  tok  Tveraalidi  og 
vart  ein  framifraa  mann ;  Illuge  Svarte  er  av  ætti 
hans.  Grim  fekk  og  ei  stor  ætt,  og  mang  ein 
gjæv  mann,  som  ikkje  er  nemnd  her,  høyrde  den 
ætti  til. 


XI. 

Den  sumaren  daa  brørne  for  til  Island,  for 
Ingemund  til  far  sin  og  var  hjaa  honom.  Torstein, 
far  hans,  tok  daa  til  aa  eldast,  og  ein  gong  segjer 
Torstein  til  Ingemund:  »Godt  er  det  aa  døy,  naar 
ein  veit  at  sonen  hev  havt  lukka  med  seg  slik  som 

du.  Det  som  gleder  meg  mest,  er  at  eg  i  mitt  liv 
aldri  hev  gjort  vald  i  mot  nokon.  Det  er  likt 
til  at  det  snart  kann  vera  gjort  med  meg,  for  no 
kjenner  eg  sotti.  Eg  vil  no  kunngjera  deg,  frende, 
korleis  det  er  med  eigedomarne  mine.  Det  skulde 
ikkje  undra  meg  um  du  kom  til  aa  reisa  fraa  heim¬ 
garden  din,  og  eg  skal  ikkje  tykkja  paa  det.«  Inge- 
mund  meinte  han  vilde  leggja  vinn  paa  aa  gjera 
etter  som  han  hadde  sagt.  Torstein  trudde  at  Inge- 
mund  vilde  verta  ein  stor  mann,  kor  han  vart  bu- 
ande.  Endaa  fleire  ting  fortalde  Torstein,  og  braadt 
etter  døydde  han  og  vart  etter  gamall  vis  gravlagd 
med  mykje  stas.  Ingemund  tok  med  godset  og 
alle  eigedomarne  og  tenkte  no  aa  setja  bu  og  gjeva 
seg  til  ro  der. 


XII. 

Kong  Harald  haarfagre  hadde  no  faatt  fred 
og  ro  i  landet  og  var  den  gjævaste  av  alle  dei 
gamle  kongarne  i  nord-landi.  Han  kom  daa  i  hug 
kva  han  hadde  lova  venerne  sine,  og  gjorde  no 
gilde  gjestebod  med  stor  stas  aat  deim.  Iser  bad 
han  Ingemund,  og  daa  han  kom,  tok  kongen  vel 
imot  honom  og  sa:  »Etter  som  folk  segjer,  skal 
du  i  mange  maatar  vera  ein  velberga  mann;  men 
det  skortar  ein  ting:  du  hev  ingi  kona.  Eg  hev  no 
tenkt  ut  eit  gifte  aat  deg,  for  eg  hev  ikkje  gløymt 
at  du  vaaga  livet  ditt  for  mi  skuld.  Vigdis,  dot¬ 
ter  hans  Tore  jarl  den  tegjande,  ho  er  baade  fa¬ 
ger  og  rik;  henne  skal  du  faa  til  kona.«  Inge¬ 
mund  takka  kongen  og  sa  han  tykte  svært  godt 
um  det  giftarmaalet. 

I  dette  gjestebodet  hadde  det  vore  mykje 
stas  og  flust  av  alle  ting,  og  kvar  for  no  heim 
til  sitt. 

Etter  dette  laga  no  Ingemund  til  brudlaups^ 
og  daa  det  var  ferdigt,  kom  kong  Harald  og  mange 
andre  storfolk.  Ingemund  fekk  no  Vigdis,  so  som 
det  var  avtala,  og  det  vart  retteleg  eit  storbrud- 
laup.  Kongen  viste  deim  stor  æra  og  gav  gilde 
gaavor.  »No  likar  eg  meg  godt,«  sa  Ingemund, 
»og  stor  heider  er  det  aa  sjaa  Dykkar  godvilje; 
men  eg  kann  ikkje  faa  fraa  meg  dette  som  finn- 
kjeringi  spaadde,  at  eg  skulde  skifta  bustad.  Eg 
vilde  ikkje  det  skulde  gaa  den  vegen  at  eg  fer 
fraa  heimgarden  min.«  Kongen  svara:  »Det  er 
det  no  ingi  raad  for,  dersom  det  er  so  laga,  og 
Frøy  vil  lata  bilætet  sitt  koma  dit  og  setja  upp 
høgsætet  sitt  der.«  Ingemund  sa  han  skulde  ha 
hug  til  aa  vita  um  han  vilde  finna  bilætet  eller 
ikkje  naar  dei  grov  aat  høgsætesstolparne  hans; 
det  kunde  henda  at  det  var  noko  i  det,  »og  naar 
eg  skal  tala  sant,  herre, «  la  han  til,  »so  hev  eg 
tenkt  aa  faa  i  nokre  finnar  og  senda  deim  til  Is¬ 
land,  so  dei  kann  segja  meg  korleis  landet  ser  ut 
der  eg  skal  setja  bu.«  Kongen  tykte  han  kunde 
gjera  det,  «for  eg  trur  no  at  du  kjem  dit, «  sa  han; 
»men  det  er  um  aa  gjera  um  du  fer  med  mitt 
løyve,  eller  lurer  deg  burt,  som  so  mange  no  hev 
til  vis  aa  gjera. «  »Det  skal  aldri  henda  at  eg  fer 
mot  din  vilje, «  sa  Ingemund;  dermed  skildest  han 
og  kongen. 

Ingemund  for  heim  og  heldt  seg  roleg  paa 
gardarne  sine.  Han  sende  bod  etter  finnarne,  og 
det  kom  tri  nordanfraa.  Ingemuud  sa  han  skulde 
løna  deim;  vilde  dei  fara  til  Island  og  leita  etter 
bilætet  hans  og  fortelja  um  landslaget,  so  skulde 
dei  faa  smør  og  tin.  »Ei  faarleg  ferd  er  det  for 
ærendsveinarne,«  sa  dei,  »men  naar  du  bed  oss, 
vil  me  prøva.  Steng  oss  inne  i  eit  rom,  og  in¬ 
gen  maa  ropa  paa  oss.«  So  vart  gjort.  Daa  tri 
næter  var  gaatt,  kom  Ingemund  til  deim;  dei  reiste 

seg  upp  og  stunde  tungt.  »Ei  strævsam  ferd  hev 
ærendsveinarne  havt;  men  me  hev  slike  jarnteig- 
ner  at  du  skal  kjenna  landet  um  du  kjem  dit  me 
segjer.  Det  var  ikkje  lett  aa  finna  bilætet,  og  stor 
magt  var  det  i  ordi  aat  finnkjeringi,  for  me  hev 
lide  mykje  vondt.  Der  me  kom  i  land,  gjekk  det 
inn  tri  fjordar  fraa  nordaust,  og  innan  for  den  eine 
av  fjordarne  var  det  store  vatn.  Sidan  kom  me  aat 
ein  djup  dal,  og  i  dalen  under  fjellet  var  det  noko 
smaaskog,  inni  den  ei  liti  glenna  der  det  kunde 
høva  aa  setja  bu;  her  inni  eit  holt  attmed  var  bi¬ 
lætet;  men  daa  me  skulde  taka  det,  skaut  det  seg 
burt  i  eit  anna  holt,  og  det  for  undan  etter  som 
me  kom  etter,  og  alltid  var  det  som  det  laag 
noko  utyver  det  og  gøytnde  det,  so  me  ikkje  fekk 
i  det;  du  lyt  no  av  og  finna  det  sjølv. «  Han 
vilde  straks  fara,  sa  han,  det  nytta  ikkje  at  strida 
mot  lagnaden  sin.  Han  lønte  finnarne  godt,  og  dei 
strauk  sin  veg. 

Han  heldt  seg  no  roleg  paa  gardarne  sine  og 
var  ein  rik  og  gjæv  mann.  Sidan  for  han  til  kon¬ 
gen  og  fortalde  honom  korleis  alt  var  gaatt  og 
kva  han  no  hadde  sett  seg  for.  Det  kom  ikkje 
uventande,  sa  kongen,  og  naar  det  var  so  laga, 
so  var  det  ingi  raad  med  det.  Nei,  det  var  ikkje 
det,  meinte  Ingemund,  og  han  hadde  no  prøvt  alt. 
Kongen  sa  :  »Det  vil  no  verta  ein  gjæv  mann  av 
deg,  same  kva  land  du  kjem  til. «  Og  kongen  gav 
honom  gaavor  no  som  fyrr.  Etter  dette  gjorde 
Ingemund  eit  gildt  gjestebod  for  venerne  sine  og 
hovdingarne.  I  gjestebodet  bad  han  folk  høy  ra 
paa  seg,  og  so  sa  han:  »Eg  vil  skifta  bustad  og 
hev  tenkt  aa  fara  til  Island,  ikkje  nettupp  for  di  eg 
hev  hug  til  det  sjølv,  men  for  di  det  er  so  laga. 
Kven  som  vil,  kann  fara  med  meg ;  men  det  er  og 
raad  til  aa  vera  heime  for  den  som  helder  vil  det; 
det  kjem  paa  eitt  ut  kva  venerne  vaare  vél.« 

Mykje  lov  fekk  han  for  ordi  sine,  og  dei  sa  det 
var  stor  skade  at  ein  slik  mann  skulde  fara  burt ; 
men  ingen  kunde  no  raada  for  sin  eigen  lagnad. 
Mange  hæve  menner  gjorde  seg  no  ferdige  til  aa 
fara  med  Ingemund,  baade  bønder  og  lauskarar. 


XIII. 

Paa  denne  tidi  siglde  folk  som  mest  til  Is¬ 
land,  og  dette  leitet  fekk  Vigdis  eit  barn,  ein  vel¬ 
skapt  gut.  Ingemund  saag  paa  guten  og  sa: 
» Denne  guten  hev  kloke  augo ;  me  skal  ikkje  leita 
lenge  etter  namnet;  han  skal  heita  Torstein,  og 
eg  vonar  han  skal  ha  lukka  med  seg.«  Det  vart 
snart  ein  væn  og  dugeleg  gut;  han  hadde  ei  pyn- 
teleg  framferd  og  hadde  godt  for  aa  tala  for  seg, 
var  trufast  mot  kamratarne  sine,  klok  og  ferm  i 
alle  maatar.  Dei  fekk  ein  son  til;  dei  bar  honom 
fram  til  far  sin,  og  han  skulde  raada  for  namnet. 
Han  saag  paa  guten  og  sa:  »Av  denne  guten 
vert  det  noko  stort;  han  hev  kvasse  augo.  PTer 
han  liva,  vert  det  ein  kar  som  ikkje  mange  kann 
mæla  seg  med;  strid  av  seg  vert  han,  men  trufast 
mot  vener  og  frendar;  han  vert  ei  stor  kjempa, 
um  eg  ser  rett;  lyt  me  ikke  no  minnast  Jokul, 
frenden  vaar,  som  han  far  bad  meg  um?  han  skal 
heita  Jokul. «  Guten  vart  overlag  stor  og  sterk 
naar  han  voks  til.  Det  var  lite  tal  i  honom;  strid 
og  uvenleg  var  han,  hardhjarta  og  modig  i  alt. 
Tore  heitte  den  tridje  egtefødde  sonen  hans  Inge¬ 
mund.  Han  var  vakker  og  storvaksen  og  hadde 
lag  til  aa  verta  kjøpmann.  Fjorde  guten  heitte 
Hogne,  den  femte  Smed,  og  han  var  frilleson. 
Torstein  var  den  vitugaste  av  alle  desse  brørne. 
Tordis  heitte  dotter  hans  Ingemund ;  ho  var  upp- 

kalla  etter  mor  hans;  ei  onnor  dotter  heitte 
Jorunn. 

Jørund  heitte  ein  mann  som  var  son  aat  Tore 
jarl  den  tegjande,  bror  hennar  Vigdis.  Han  kunn¬ 
gjorde  at  han  vilde  fara  til  Island  saman  med 
Ingemund,  for  di  dei  baade  var  vener  og  verbrør, 
og  Ingemund  var  vel  nøgd  med  det.  Kvate  og 
Aasmund,  tvo  av  trælarne  hans  Ingemund,  fylgde 
med,  like  eins  ein  som  heitte  Fridmund,  ein  Tore, 
ein  Revkjell,  ein  Ulvkjell  og  ein  Bodvar.  Alle 
desse  mennerne  gjorde  seg  ferdige  til  aa  fara  til 
Island  i  lag  med  Ingemund,  og  alle  hadde  mykje 
gods  med. 


XIV. 

No  sette  Ingemund  til  havs,  so  snart  han  og 
kamratarne  var  ferdige;  det  gjekk  godt  paa  ferdi; 
dei  kom  vestan  for  Island  og  for  inn  Borgarfjord 
til  Leiruvaag 1).  Det  spurdest  snart  at  der  var 
kome  eit  skip.  Grim  reid  ut  til  skipet  og  tok  vel 
imot  fostbror  sin  og  sa  han  var  svært  glad  for  di 
han  kom.  »Det  er  no  gaatt  som  dei  segjer,«  sa 
han,  »det  kann  ingen  sin  lagnad  fly.«  »Det  er 
sant,  fostbror, «  svara  Ingemund,  »ein  kann  no  ikkje 
gjera  noko  med  det.«  Grim  bad  honom  og  alt 
folket  hans  heim  til  seg;  Ingemund  skulde  faa  taka 
det  han  vilde  av  eigedomarne  hans,  anten  det  no 
var  land  eller  lausøyre.  Ingemund  takka  for  til- 
bodet  og  sa  han  gjerne  vilde  vera  hjaa  honom  um 
vinteren;  »men  sidan  eg  no  med  denne  ferdi  mi 
hev  skift  bustad,  so  vil  eg,  naar  eg  fær  tid,  leita 
dit  der  det  var  sagt  at  eg  skulde  taka  land.« 
Ingemund  tok  kona  og  sønerne  sine  med  seg  og 


l)  rettare  er  lesemaaten  Grimsaaosen. 

for  til  Kvannøyr;  men  folket  hans  beldt  til  der 
ikring.  Grim  var  svært  gjestmild  mot  deim  ;  han 
viste  deim  stor  heider  og  lét  det  ikkje  skorta  paa 
noko.  Daa  det  leid  til  vaars,  baud  Grim  til,  lik¬ 
som  fyrr,  alt  han  aatte,  baade  land  og  annan  eige- 
dom.  Ingemund  sa  han  hadde  vore  so  gjestmild 
mot  deim  som  nokon  kunde  vera;  »men  eg  lyt 
no  fara  nordetter;  eg  vilde  likevel  gjerne  at  du 
skulde  hjelpa  meg  med  det  eg  treng  til  denne 
flytjingi.«  Grim  lova  det;  det  same  gjorde  Ro- 
mund,  for  alle  tykte  dei  godt  um  Ingemund.  Um 
sumaren  for  han  nordetter  og  leitte  etter  land ; 
han  for  upp  gjenom  Nordaadalen  og  kom  ned  aat 
ein  aud  fjord.  Um  dagen  daa  dei  for  attmed  fjor¬ 
den,  kom  det  springande  tvo  sauer  ned  fraa 
fjellet  og  burt  aat  deim;  det  var  tvo  vérar.  »Det 
maatar  godt  at  me  kallar  denne  fjorden  Rutafjord,« 
sa  Ingemund.  Daa  dei  kom  lenger  fram  med 
fjorden,  kom  det  ei  tjukk  skodda.  Dei  kom  aat  ei 
øyr  og  fann  her  eit  bord,  som  var  drive  i  land. 
Daa  sa  Ingemund:  »Det  er  vist  so  at  me  skal 
gjeva  staderne  der  me  fer  namn,  og  det  skal  me 
gjera;  øyri  kallar  me  Bordøyri.«  Det  leid  no  ut 
paa  sumaren,  for  dei  hadde  mykje  aa  føra  med 
seg  og  hadde  drege  i  veg  seint.  I  mot  vinteren 
kom  dei  aat  ein  dal,  med  vidjeskog  utyver  heile 
dalen.  Daa  sa  Ingemund:  »Her  er  mykje  vidje¬ 
skog;  me  kallar  dalen  Vididal,  og  her  trur  eg  det 
er  best  me  slær  oss  til  i  vinter. «  Dei  var  no  der 
andre  vinteren  og  bygde  eit  hus,  der  det  no  heiter 
Ingemundarhall.  Daa  sa  Ingemund:  »Det  er  no 
ikkje  so  morosamt  aa  vera  her  som  i  Norig;  men 
me  skal  no  ikkje  tenkja  paa  det,  for  det  er  mange 
gode  folk  som  er  komne  saman  til  moro  her  og, 
og  lat  oss  no  gleda  oss  so  godt  me  kann«.  Alje 
tykte  godt  um  dette;  dei  var  der  um  vinteren 
og  hadde  leikar  og  all  slag  trøyte. 

Vatsdølerne.  3 

XV. 

Um  vaaren  daa  snøen  tok  til  aa  gaa  burt  i 
liderne,  sa  Ingemund  at  han  vilde  at  nokre  men- 
ner  skulde  gaa  upp  paa  eit  høgt  fjell  der  og  sjaa 
um  det  var  mindre  snø  andre  stader;  han  tykte 
ikkje  dei  skulde  reisa  bustaden  sin  der,  elles  hadde 
dei  ikkje  noko  att  for  flygtjingi.  Mennerne  gjekk 
upp  paa  eit  høgt  fjell  der  dei  saag  vidt  ikring. 
Dei  kom  att  og  fortalde  Ingemund  at  dei  i  nord¬ 
aust  saag  nokre  fjell  der  det  var  mykje  bert,  og 
godt  aa  sjaa  til;  »her  er  det  same  uvéret  i  ei- 
ningi;  men  etter  som  me  kunde  sjaa,  var  land¬ 
skapet  betre  der.«  Ingemund  svara:  »Der  er  det 
trulegt  at  noko  godt  ventar  oss,  og  at  lukka  vil 
det  so.« 

No  gjorde  dei  seg  ferdige  tidleg  um  vaaren, 
og  daa  dei  kom  nordetter  til  Vatsdal,  sa  Inge¬ 
mund:  »No  fær  me  sanna  spaadomen  aat  finnarne, 
for  no  kjenner  eg  landskapet  etter  fraasegni  deira; 
her  var  det  me  skulde  vera,  og  her  vert  det  my¬ 
kje  vænare.  Her  er  det  vidt  og  voksterlendt,  og 
um  me  elles  finn  det  me  treng,  so  kann  me  nok 
byggja  her.«  Daa  dei  kom  til  Vatsdalsaa,  sa 
Vigdis,  kona  hans  Ingemund,  at  ho  maatte  stana 
ei  stund,  for  ho  kjende  seg  sjuk.  » Berre  det  no 
gaar  godt,«  svara  Ingemund.  Vigdis  fødde  ei 
gjenta,  og  ho  fekk  namnet  Tordis.  »Her  skal  det 
heita  Tordisarholt,«  sa  Ingemund.  Sidan  sette  dei 
alle  upp  etter  dalen,  og  der  saag  godt  ut  med  gras 
og  skog;  vakkert  var  det  og,  so  dei  saag  svært 
glade  ut  alle  saman.  Ingemund  tok  no  heile  Vats- 
dalen  ovan  for  Helgavatn  og  Urdarvatn.  Tordisar- 
løken  fell  ut  i  vatnet  midt  paa  vestsida.  Inge¬ 
mund  valde  bustaden  sin  i  ein  liten  fager  dal  og 
tok  til  aa  grava  tufter:  ha*n  bygde  eit  stort  hov, 
ioo  fot  langt,  og  daa  han  grov  aat  høgsætesstol- 

parne,  fann  han  bilætet,  so  som  det  var  spaatt. 
»Det  er  daa  sant  som  dei  segjer,«  sa  han,  »at 
ingen  kann  fly  sin  lagnad,  og  det  skal  me  merka 
oss.  Denne  garden  skal  heita  Hov.«  Mennerne 
hans  Ingemund  leitte  seg  no  bustader  rundt  ikring 
der  i  dalen,  etter  som  Ingemund  raadde  deim  til. 
Denne  hausten  laag  det  sterk  is,  og  daa  nokre 
karar  gjekk  ut  paa  isen,  fann  dei  ei  bjørnbingsa 
med  tvo  ungar.  Ingemund  var  med,  og  han  sa 
.at  dette  vatnet  skulde  heita  Hunavatnet 1),  og  fjor¬ 
den  som  alle  desse  vatni  renn  uti,  skal  heita  Vatna- 
fjord.«  Etter  dette  for  Ingemund  heim.  Han  fekk 
seg  ein  gild  gard  og  vart  snart  hovding  yver 
Vatsdølerne  og  deim  som  budde  nærast  til  der 
i  kring.  Han  hadde  mykje  krøter,  baade  kyr  og 
sauer  og  anna  smaafe.  Same  hausten  kom  det 
burt  nokre  sauer  for  honom;  um  vaaren  fann  dei 
att  deim  burte  i  skogarne  paa  ein  stad  som  no 
heiter  Saudadal;  ein  kann  skyna  korleis  det  var 
med  vér  og  beite,  naar  ein  høyrer  at  krøteri 
kunde  føda  seg  ute  denne  aarstidi.  Dei  fortel  og 
at  det  kom  burt  nokre  svin  for  Ingemund;  deim 
fann  dei  ikkje  att  fyrr  imot  hausten  andre  suma- 
ren;  daa  var  det  ioo  av  deim;  dei  hadde  vorte 
ville,  og  ein  stor  gamall  galte  dei  kalla  Beigad, 
fylgde  deim.  Ingemund  fekk  i  folk  til  aa  fanga 
svini,  og  sa  det  kunde  høva  at  det  vart  tvo  hovud 
paa  kvar.  Dei  for  etter  svini  og  fann  deim  burt- 
med  eit  vatn  som  no  heiter  Svmavatn,  og  vilde 
ringa  inn 'deim  der;  men  galten  sette  ut  i  vatnet 
og  symde  yver;  han  vart  so  trøytt  at  klauverne 
datt  av  honom;  han  kom  seg  paa  ein  haug  som 
no  heiter  Beigadarhol,  og  strauk  med  der. 

Ingemund  tykte  no  godt  um  seg  i  Vatsdal; 
og  paa  mange  stader  kom  det  folk  og  budde  og 
bygde,  og  det  vart  innsett  lov  og  rett  i  landet. 


')  Hunavatnet  av  kunn,  bjørnunge. 


36 


XVI. 

Daa  Ingemund  hadde  butt  ei  stund  paa  Hovy 
kunngjorde  han  at  han  vilde  gjera  ei  ferd  austetter 
og  faa  seg  hustimber,  for  han  vilde  setja  garden 
sin  i  godt  stand,  og  han  venta  at  kong  Harald 
vilde  taka  vel  imot  honom,  sa  han.  Vigdis  meinte 
at  han  nok  vilde  ha  lukka  med  seg,  og  han  sette 
nokre  menner  til  aa  styra  eigedomarne  sine  sa- 
man  med  Vigdis.  Ingemund  tok  bjørnarne  med 
seg,  og  han  kom  vel  og  vakkert  til  Norig  og  fekk 
spurt  kvar  kong  Harald  var.  Alt  var  rolegt  i 
landet,  og  daa  han  raaka  kong  Harald,  vart  han 
godt  motteken,  og  kongen  bad  honom  vera  hjaa 
seg.  Han  tok  imot  tilbodet  og  var  hjaa  kongen 
um  vinteren,  og  kongen  viste  honom  mykje  æra. 
Kongen  spurde  korleis  han  lika  seg  paa  Island. 
Ingemund  lét  vel,  og  sa  at  han  no  hadde  til 
ærend  aa  faa  i  hustimber.  »Det  gjer  du  rett  i,« 
sa  kongen,  »du  kann  hogga  so  mykje  du  vil  i 
vaar  skog,  og  eg  skal  syta  for  aa  faa  timbret 
ned  aat  skipet,  so  du  skal  ikkje  ha  noko  bry  med 
det;  gjev  deg  berre  til  her  du.«  Ingemund  se- 
gjer:  »Her,  herre,  skal  du  faa  sjaa  nokre  bjørnar, 
som  eg  hev  fanga  paa  Island;  eg  vilde  faa  gjeva 
deg  deim.«  Kongen  svara:  »Eg  vil  gjerne  ha 
deim,  og  eg  segjer  deg  mange  takk.«  Dei  gav 
kvarandre  mange  gaavor  um  vinteren,  og  daa  det 
leid  til  vaars,  var  skipet  hans  Ingemund  lasta 
med  dei  varor  han  skulde  ha  med,  og  timbret  var 
det  beste  han  kunde  faa.  Kongen  sa:  »Eg  ser 
at  du  ikkje  er  tenkt  til  aa  fara  hit  til  Norig  of- 
tare  sjølv,  Ingemund;  du  treng  no  aa  ha  nøgdi 
av  timber,  og  det  kann  ikkje  eitt  skip  bera;  her 
er  fleire  skip;  vel  deg  no  kva  du  vil  for  eit  a\r 
deim.«  »Vél  for  meg  De,  herre, «  svara  Ingemund,. 
»det  vil  fylgja  mest  lukka  med  det.«  »Det  skal  eg 

gjera,«  sa  kongen,  »eg  kjenner  deim  best;  her  er 
eit  skip  som  heiter  Stigande;  det  er  eit  framifraa 
skip  og  hev  havt  meir  lukka  med  seg  paa  sjøen 
enn  andre;  det  veit  eg;  stort  er  det  ikkje,  men 
fagert. «  Ingemund  takka  kongen  for  gaava;  der¬ 
med  skildest  han  med  kongen  og  fekk  mange 
venegaavor  med.  Han  saag  snart  kor  godt  eit 
skip  Stigande  var.  »Eit  godt  val  hev  kongen  gjort 
for  meg,«  sa  Ingemund,  »og  namnet  Stigande 
høver  godt  paa  eit  skip  som  gaar  so  godt  i  sjøen. « 
Dei  kom  til  Island  og  siglde  nordanfor  og  ve- 
stanfor  landet;  det  hadde  ingen  gjort  fyrr.  Inge¬ 
mund  kom  med  baae  skipi  sine  til  Hunavatsosen, 
og  staderne  der  gav  han  dei  namni  dei  sidan  hev 
havt.  Der  dei  sette  i  land,  heiter  det  Stigandarov. 
Det  spurdest  no  vidt  at  Ingemund  var  komen 
heim,  og  alle  var  glade  fordi  han  kom.  Ingemund 
aatte  ein  gild  gard  og  hadde  nøgdi  av  alle  ting; 
han  stelte  paa  mangt  paa  garden,  for  han  hadde 
no  alt  han  trong  til  det.  Ingemund  vart  gode  og 
hovding  der. 

Ein  av  dei  mest  namngjetne  av  dei  mennerne 
som  var  i  fylgje  med  Ingemund  daa  han  kom 
utyver,  heitte  Jørund  Hals.  Etter  Ingemunds  raad 
tok  han  land  utanfor  Urdavatn  og  alt  til  Mogilsløk 
og  var  buande  paa  Grund  ut  for  Jørundarfjell  i 
Vatsdal;  det  var  ein  gjæv  mann,  so  som  ætti 
hans  hadde  vore.  Son  hans  heitte  Maar  og  budde 
paa  Maarstad  i  Vatsdal;  det  var  ein  gjæv  mann, 
og  han  voks  upp  i  same  tidi  som  Ingemunds- 
sønerne.  Det  tok  no  til  aa  verta  tettgrendt  i 
dalen.  Ein  mann  som  heitte  Kvate  kom  utyver 
i  lag  med  Ingemund;  han  tok  land  fraa  Mogilsløk 
til  Giljaa.  Aasmund  tok  land  fraa  Helgavatn  og 


Stigandarov,  hrof  =  baatskur. 

gode,  heidensk  prest  og  hovding  paa  Island. 

fram  um  Tingøyrasveit.  Saudadal  ligg  austanfor 
Vatsdal,  so  Svinadal  der  Svinavatn  ligg,  og  der¬ 
etter  Beigadarhol.  Torolv  heitte  ein  mann  med  til- 
namnet  Heljarskjegg ;  han  tok  land  i  Forsæludal. 
Torolv  var  ein  rang  og  uvenleg  mann  som  valda 
mykje  ufred  der  i  bygdi.  Sør  med  Fridmundaraa,. 
ikkje  langt  fraa  Vatsdalsaa,  bygde  han  seg  ein 
skans  i  ei  bergkluft ;  millom  klufti  og  aai  var  det 
eit  nes,  og  framanfor  ein  stor  berghamar.  Dei 
mistenkte  honom  for  at  han  blota  folk,  og  i  heile 
dalen  fanst  det  ikkje  ein  mann  som  var  so  ille 
umtykt  som  han.  Rute  budde  paa  Rutastad  og 
Aasmund  paa  Gnup.  Paa  Grimstunga  budde  ein 
mann  som  heitte  Ottar;  han  var  gift  med  Aasdis, 
dotter  hans  Olav  fraa  Haukagil.  Son  deira  var 
Hallfred  Vandraadeskald,  og  dotteri  heitte  Val- 
gjerd;  ho  var  storfelt  og  fager. 


XVII. 

Det  leid  no  soleis  frametter  ei  stund.  Inge- 
mund  tok  til  aa  eldast,  men  styrde  likevel  det 
store  huset  sitt  sjølv.  Det  spurdest  aldri  at  han 
laag  i  trætta  eller  hadde  nokor  storsak  med  nokon, 
for  han  forliktest  godt  med  mest  alle  og  var  ingen 
valdsmann.  Det  var  mange  gjæve  menner  der 
ikring  i  den  tidi;  men  han  var  mest  umtykt,  for 
di  han  var  snild  og  godhjarta  og  klok.  Sønerne 
hans  voks  upp  og  vart  dugelege  menner,  som  fyrr 
er  sagt. 

Det  hende  ein  sumar  at  det  kom  eit  norskt 
skip  og  la  til  i  Hunavatsosen.  Han  som  førde 
skipet  heitte  Ravn ;  han  var  ein  stor  kar  og  mykje 
for  seg,  men  rang  av  seg  og  lite  snakksam;  han 
hadde  vore  lenge  i  viking  og  tykte  um  aa  syna 
seg  fram  med  vaapen  og  fine  klæde.  Ingemund 

var  gjerne  den  fyrste  som  gjekk  ned  aat  nykomne 
skip  og  tok  seg  ut  det  han  lika  av  varorne. 
Det  gjorde  han  no  og ;  han  kom  seg  i  tal  med 
skipsføraren  og  baud  honom  vera  med  heim,  um 
han  so  vilde.  Ravn  sa  han  visste  ikkje  noko 
betre  og  for  heim  med  Ingemund ;  men  han  hadde 
same  laget  sitt  og  heldt  seg  mykje  for  seg  sjølv. 
Det  hadde  butt  mange  der  hjaa  Ingemund  som 
han  hadde  lika  betre.  Ravn  og  Ingemund  var  lite 
like  og  vart  aldri  sams.  Ravn  gjekk  gjernast  med 
eit  godt  sverd  i  handi.  Ingemund  hadde  tidt 
kasta  augo  paa  dette,  og  ein  gong  bad  han  um 
aa  faa  sjaa  det,  og  Ravn  sa  det  var  raad  til  det. 
Ingemund  tok  sverdet  og  drog  det  or  slira;  han 
tykte  det  var  fullt  so  godt  som  han  hadde  tenkt 
og  spurde  um  han  vilde  selja  det.  Ravn  svara 
at  det  var  ikkje  so  smaatt  for  honom  at  han  trong 
selja  vaapni  han  bar;  bonden  skulde  faa  sjaa  kvar 
han  tok  betalingi ;  han  hadde  vore  der  han  trong 
vaapni  sine,  og  det  kunde  vel  enno  verta  so,  sa 
han.  Ingemund  vart  sint,  daa  han  tykte  han 
gjorde  narr  av  seg,  og  tenkte  det  skulde  verta  ei 
raad.  Og  ein  gong  han  skulde  gaa  til  hovet  sitt, 
fekk  han  laga  det  so  at  austmannen  1)  var  med. 
Ingemund  tala  no  med  honom  um  slikt  som  han 
visste  han  lika ;  han  vilde  jamnast  tala  um  vi- 
kingferderne  sine.  Ingemund  gjekk  fyre  inn  i 
hovet  og  visste  ikkje  av  fyrr  Ravn  kom  springande 
etter  og  hadde  sverdet  med.  Ingemund  vende  seg 
mot  honom  og  sa:  »Det  er  ikkje  vis  aa  bera  vaa- 
pen  inn  i  hovet ;  du  kann  verta  ute  for  at  gudarne 
vert  vreide  paa  deg,  og  det  gaar  ikkje  dersom 
du  ikkje  gjev  bøter. «  Ravn  svara  :  » Du  hev  lenge 
lurt  paa  aa  faa  tak  paa  meg;  men  hev  eg  for¬ 
gjort  meg  mot  lovarne  dykkar,  so  tenkjer  eg  det 


b  austmann,  nordmann. 

er  best  at  du  avgjer  det,  for  du  er  halden  for  ein 
rettvis  mann.«  Ingemund  meinte  at  den  søme- 
legaste  boti  var  aa  visa  gudarne  æra;  det  var  no 
godt,  at  han  ikkje  gjorde  det  med  vilje,  so  strafifi 
vart  ikkje  so  stor;  han  trudde  det  var  rettast  at 
han  fekk  sverdet,  so  skulde  han  taka  paa  seg  aa 
gjera  gudarne  blide  att.  Ravn  sa  at  han  hadde 
gjeve  fraa  seg  mykje  anna  gods  som  var  betre 
enn  dette;  »men  du,«  sa  han,  »hev  fare  meir 
rettvist  aat  fyrr  enn  du  gjer  no.«  Um  sumaren 
for  Ravn  burt,  og  han  er  ikkje  nemnd  meir  i 
denne  soga.  Dette  sverdet  gjekk  i  arv  fraa  far 
til  son,  og  dei  kalla  det  Ættartange. 

Ein  mann  dei  kalla  Øyvind  Sorkve,  som  var 
komen  utyver  i  lag  med  Ingemund,  for  ein  sumar 
ut  paa  ferd  og  hadde  Tororm  med;  dei  var  vener. 
Ingemund  laante  deim  Stigande  og  sa  at  han 
hadde  hug  til  aa  vita  korleis  skipet  gjekk,  naar 
han  ikkje  sjølv  var  med.  Ein  trufast  mann  var 
Ingemund  mot  alle  gode  folk.  Sumaren  etter  la 
dei  til  i  Blonduaaosen  og  kunde  no  fortelja  Inge¬ 
mund  at  det  kunde  ikkje  finnast  gildare  skip.  Dei 
hadde  gjort  ei  retteleg  god  handelsreis.  Øyvind 
budde  i  Blondudal,  og  Gaut  i  Gautsdal. 


XVIII. 

Ein  mann  dei  kalla  Rolleiv  den  store  landa  i 
Kvitaa,  og  hadde  Ljot,  mor  si,  med  seg.  Ho  fekk 
lite  lov  for  huglyndet  sitt;  ho  var  noko  rar  av  seg, 
som  ventande  var,  for  ho  var  ikkje  lik  andre  gode 
folk.  Son  hennar  var  lik  mor  si  til  sinns.  Rolleiv 
var  brorson  hans  Sæmund,  fostbror  hans  Inge¬ 
mund.  Dei  for  til  Skagafjord  til  Sæmund  og  for- 
talde  kven  dei  var  og  at  dei  var  frendar.  Sæ¬ 
mund  svara,  han  kunde  ikkje  negta  at  dei  var 

frendar;  »men  det  kjem  for  meg,«  sa  han,  »at 
mor  di  er  verre  enn  far  din,  og  eg  er  rædd  at 
du  skytst  meir  paa  henne  enn  paa  farfolket  ditt. « 
Rolleiv  sa  han  hadde  venta  seg  noko  anna  enn 
fantord.  Sæmund  lova  daa  at  dei  skulde  faa  vera 
hjaa  honom  um  vinteren.  Rolleiv  var  ein  overlag 
sterk  kar,  men  brukte  ikkje  styrken  sin  til  det 
som  godt  var.  Han  var  leid  til  aa  erta  og  taka 
paa  undermennerne  sine,  og  lønte  alltid  godt  med 
vondt  etter  raadi  aat  mor  si.  Imot  Geirmund, 
son  hans  Sæmund,  var  han  og  leid,  baade  naar 
dei  leika  og  elles,  so  det  vart  ikkje  nokon  ven- 
skap  millom  frendarne.  Ein  gong  sa  Geirmund 
aat  far  sin :  »Den  løni  som  denne  frenden  vaar 
gjev  for  uppheldet,  er  lettvinn  for  honom  sjølv, 
men  brysam  for  oss  andre:  det  er  truging  og 
vondord  og  uvyrdi  framferd;  surne  hev  han  brote 
sund  bein  paa  eller  skamfare  paa  annan  maate, 
og  det  nyttår  ikkje  aa  tala  honom  til  rettes. « 
Sæmund  meinte,  det  var  visst  at  han  ikkje  lønte 
deim  for  uppheldet  soleis  som  han  hadde  lova,  og 
dette  kunde  ikkje  gaa  lenger,  sa  han.  Rolleiv  sa 
det  var  ei  stor  skam  aa  bera  seg  for  so  lite  og 
ikkje  sæta  skyldfolket  sitt  meir,  »og  eg  toler  ikkje 
at  slike  stakarar  skal  sparka  meg  i  andlitet.« 
Sæmund  svara:  »So  kallar  du  det;  det  er  som  eg 
tenkte :  du  skytst  meir  paa  Ljot,  mor  di,  enn  paa 
folket  vaart.  Eg  hev  no  tenkt  deg  jord  og  bu¬ 
stad  ute  paa  Hovdastrand  utanfor  Hovde  utmed 
Unadal,  og  eg  vil  raada  deg  til  at  du  vægjer  litt 
for  grannarne  dine,  Tord  bonde  paa  Hovde  og 
IJne  i  Unadal  og  andre  menner  i  bygdi,  og  bed 
deim  um  lov  til  aa  setja  deg  ned  der.«  Den  an¬ 
dre  meinte  at  han  ikkje  brydde  seg  um  aa  krjupa 
for  deim. 

Rolleiv  og  mor  hans  for  ut  i  dalen  og  bygde 
der;  dalen  kalla  dei  sidan  Rolleivsdal.  Dei  kunde 

ikkje  halda  seg  til  vens  med  folk ;  det  vart  trætta 
og  trugsmaal,  og  leide  var  dei  mot  alle  grannarne. 
Dei  vart  snart  hata,  og  folk  tykte  at  det  var  eit 
underlegt  herk  Sæmund  hadde  sendt  deim ;  i  fyrst- 
ningi  tykte  dei  at  dei  ikkje  kunde  gjera  noko 
med  det,  naar  det  var  av  frendarne  hans  Sæ¬ 
mund  ;  men  no  naar  dei  lærde  huglyndet  deira  aa 
kjenna,  vilde  dei  jaga  deim  burt  og  ynskte  at  dei 
aldri  var  komne  der. 

Une  var  ein  rik  mann  og  hadde  ein  vaksen 
son  som  heitte  Odd,  og  ei  dotter  som  heitte 
Rodny;  det  var  ei  fager  gjenta  og  god  til  aa  ar¬ 
beida.  Rolleiv  for  til  Une  og  sa  at  det  var  so 
utrivelegt  der  i  dalen,  endaa  dei  prøvde  aa  trøya 
seg  so  godt  dei  kunde;  »no  tykkjer  eg  det  kunde 
høva,«  sa  han,  »at  eg  vert  maagen  din,  og  fær 
dotter  di  til  kona,  so  kunde  det  minka  med 
uvenskapen  i  grannelaget  og.«  Une  svara  at 
Rolleiv  hadde  ikkje  slikt  huglynde  at  han  kunde 
faa  ei  god  kona;  han  hadde  ikkje  fare  aat  so; 
han  svara  nei,  og  dotteri  kunde  nok  verta  gift 
likevel  ho,  meinte  han.  »Det  var  ei  uklok  raad  ; 
so  skal  ho  verta  frilla  mi ;  det  kann  vera  godt 
nok  aat  henne, «  sa  Rolleiv.  Sidan  for  Rolleiv  og 
gjekk  der  og  tala  med  Rodny ;  soleis  gjekk  det 
ei  rid,  endaa  frendarne  hennar  var  imot  det. 


XIX. 

Ein  gong  daa  Rolleiv  laga  seg  til  aa  fara 
heim,  sa  Une  til  Odd,  son  sin:  »Det  er  for  gale 
av  oss  at  me  læt  denne  mannen  gaa  og  koma 
som  han  vil;  daa  eg  var  ung,  var  eg  ikkje  so 
rædd ;  daa  slost  eg  med  Kolbein  og  vann  yver 
honom,  endaa  han  var  ein  megtig  hovding;  men 
denne  her  gjer  oss  berre  skam.«  Odd  svara  at 

det  var  ikkje  so  greidt  aa  koma  ut  for  ein  slik 
Forgjord  fyr  som  han  eller  ei  trollkjering  som  mor 
hans;  folk  sa  han  hadde  ei  kufta  som  det  ikkje 
beit  vaapen  paa;  men  han  skulde  no  fyrst  leita 
upp  Rolleiv,  sa  han,  og  det  gjorde  han.  Uppe  paa 
fjellet  millom  dalarne  møttest  dei.  Odd  sa:  »Du 
gaar  tidt  denne  vegen  du;  me  saag  helst  at  du 
ikkje  gjorde  det.«  Rolleiv  svara:  »Alt  sidan  eg 
var  9  aar  hev  eg  sjølv  raadt  for  kvar  eg  skulde 
gaa,  og  det  vil  eg  gjera  enno;  eg  bryr  meg  ikkje 
um  kva  du  segjer,  og  det  skulde  vel  vera  raad 
til  aa  gaa  her  for  di  um  du  renner  etter  vegarne.« 
Odd  meinte  han  skulde  vel  faa  svar.  Rolleiv 
gjekk  heim  og  sa  aat  mor  si  at  ein  av  trælarne 
maatte  skofta  arbeidet  og  vera  med  honom  naar 
han  var  ute  og  gjekk,  »for  no  tek  dei  aat  aa 
verta  nærgaaande,«  sa  han.  Ljot  svara  at  trælen 
gjerne  kunde  fylgja  honom;  »men  bry  deg  ikkje 
um  kva  slike  smaafolk  segjer ;  du  kann  berre  taka 
paa  deg  kufta  di  og  prøva  kva  ho  duger  til. « 

Sidan  tala  Odd  med  far  sin  og  sa  at  han 
vilde  i  veg  aa  raaka  Sæmund  og  forte! ja  honom 
alt  dette.  Une  meinte  det  var  best  aa  gjera  noko 
med  dette  so  snart  som  raad  var.  Odd  for  no 
til  Sæmund  og  sa:  » Denne  Rolleiv,  frenden  din, 
som  du  sende  burt  til  oss,  hev  me  havt  mykje 
skam  av ;  men  me  hev  ikkje  gjort  noko  vidare 
med  det,  med  di  han  er  din  frende. «  Sæmund 
svara  at  dette  ikkje  kom  uventande  og  at  det  var 
godt  um  ein  vart  av  med  slike  karar.  Odd  meinte 
det  var  ikkje  sagt  han  vilde  tykkja  so  naar  det 
ein  gong  var  gjort,  endaa  det  var  ein  fyr  som 
berre  vilde  folk  vondt,  »og  naar  det  ikkje  er  gjort 
noko  med  honom,  er  det  berre  av  vyrdnad  for  deg.« 
Med  det  for  Odd  heim.  Une  sa:  »Det  ser  ut 
som  me  ikkje  vert  av  med  Rolleiv;  du  Odd  fær 
no  gjera  noko  med  dette;  du  er  ung  og  rask; 

men  eg  er  gamall  og  utsliten ;  um  han  er  ein 
hardkar  og  mor  hans  ei  trollkjering,  so  kann  det 
no  ikkje  gaa  so  lenger. «  Odd  svara  og  sa  at 
han  skulde  sjaa  kva  han  kunde  gjera.  Ein  kveld 
fekk  Odd  med  seg  fem  mann  og  la  seg  paa  lur 
etter  Rolleiv.  Rolleiv  og  ein  til  kom  gaaande. 
Daa  spratt  Odd  upp  og  sa:  » Denne  gongen  skal 
du  faa  hindringar  paa  ferdi  di,  Rolleiv ;  kann 
henda  illska  gjev  seg  naar  du  fær  band  paa 
foten. «  Rolleiv  meinte  det  var  uvisst  kven  som 
fekk  mest  gleda  av  dette  møtet,  endaa  dei  var 
mannsterkare  enn  hann;  det  kunde  gjerne  bløda 
nokon  av  deim.  Dermed  rende  dei  paa  kvar- 
andre  og  slost.  Rolleiv  var  hard  og  sterk.  Han 
hadde  den  kufta  som  mor  hans  hadde  gjort,  og 
som  det  ikkje  beit  jarn  paa.  No  er  aa  fortelja  at 
Odd  drap  Ljot,  x)  som  fylgde  Rolleiv,  og  so  sette 
han  innpaa  Rolleiv  og  sa:  »Vaapni  bit  ikkje  paa 
deg,  og  eit  uting  er  du  med  trollskapen  din  og 
all  di  aatferd.«  Dermed  hogg  Odd  Rolleiv  i  foten 
nedanfor  kufta;  »no  hadde  du  ingi  hjelp  i  troll- 
kufta  di, «  sa  han.  Rolleiv  hogg  daa  til  Odd  og 
gav  honom  banesaar ;  ein  til  drap  han;  men  dei 
tri  andre  kom  seg  undan.  Dette  hende  seint  ein 
kveld  ovanfor  garden  hans  Une.  Rolleiv  kom 
heim  til  mor  si  og  fortalde  henne  at  det  var  gaatt 
motstandarane  hans  ille.  Ho  var  glad  for  di  at 
bønder  eller  sønerne  deira  ikkje  skulde  faa  leggja 
seg  meir  burt  i  ferderne  hans,  eller  gjeva  honom 
vondord.  »No  hev  Odd  faatt  løn  for  fantordi 
sine,  daa  han  sa  at  eg  ikkje  var  nokon  gjæv 
mann ;  eg  spaadde  honom  daa  me  møttest  at  han 
ikkje  skulde  ha  æra  av  møtet  vaart,  og  soleis 
gjekk  det  og,«  sa  Rolleiv. 


Landnaamaboki  segjer  at  det  var  Ljot  systkinbarnet 
hans. 

XX. 

Une  for  til  Hovda-Tord  og  fortalde  honom’ 
ulukka,  at  Odd  son  hans  var  drepen,  og  bad  ho¬ 
nom  hjelpa  seg  til  aa  faa  rett  i  den  saki;  »det 
er  no  til  .æra  for  deg  og  at  ikkje  ransmenner  fær 
raada  her  i  bygdi.«  Det  var  sant  det,  meinte 
Tord;  det  var  ikkje  so  greidt;  men  Sæmund  fekk 
jaga  frenden  sin  or  bygdi  eller  sjaa  til  aa  ha  ei 
raad  med  ugjerningarne  hans;  han  var  nærast  til 
det,  sa  Tord.  Sidan  for  dei  til  Sæmund  og  bad 
honom  faa  greida  paa  denne  saki,  og  sa  at  det 
sømde  seg  best,  og  det  lova  Sæmund.  Garden 
vart  no  teken  fraa  Rolleiv,  og  det  vart  sett  nokre 
menner  til  aa  styra  med  han,  og  Rolleiv  og  mor 
hans  for  til  Sæmund.  Paa  tinget  um  vaaren  vart 
saki  avgjord  soleis,  at  Une  tok  jordi  hans  Rolleiv 
i  bøter,  og  Rolleiv  sjølv  vart  lyst  fredlaus  i  bygdi,. 
so  vidt  som  vatnet  renn  aat  Skagafjorden. 

Sæmund  mintest  no  den  gamle  venskapen 
millom  honom  og  Ingemund,  og  daa  dei  møttest,, 
sa  Sæmund:  »Det  er  no  so,  fostbror,  at  det  er 
komen  ein  mann  til  meg,  som  ikkje  er  so  greid 
aa  koma  ut  for;  men  han  er  no  frenden  min  og 
heiter  Rolleiv.  Eg  vilde  gjerne  at  du  tok  imot 
honom  og  mor  hans  og  lét  deim  faa  heimvist 
hjaa  deg.«  Ingemund  svara:  »Dei  hev  ikkje  noko 
godt  ord  paa  seg;  eg  hev  ingen  hug  til  aa  taka 
imot  deim;  men  du  tykkjer  eg  er  lite  beinsam  og 
ikkje  fer  aat  sømeleg  um  eg  segjer  nei;  men  det 
høver  no  maatelegt  heime  dette,  for  eg  hev  nokre 
søner  som  ikkje  er  so  spaklynde  av  seg.«  Sæ¬ 
mund  sa  at  han  hadde  lukka  med  seg,  og  at  det 
gjekk  godt  med  dei  fleste  som  var  hjaa  honom. 
Det  fekk  ein  no  sjaa,  dersom  dette  gjekk  vel, 
meinte  Ingemund.  Sidan  flutte  Rolleiv  og  Ljot, 
mor  hans,  til  Ingemund  —  so  ille  lika  som  dei  var. 

XXI. 

Rolleiv  og  mor  hans  var  no  hjaa  Ingemund 
tvo  eller  tri  aar;  men  dei  skifte  ikkje  huglyndet 
_sitt,  korkje  mot  sønerne  hans  Ingemund  eller  mot 
andre;  dei  var  misnøgde  med  dette,  og  aller  mest 
Jokul,  for  dei  hadde  mange  so  harde  leikar  at  dei 
mest  skamfor  kvarandre.  »Det  var  ille  at  Sæmund 
sende  desse  hit,«  sa  Jokul,  »men  eg  sæter  det  ikkje 
stort,  naar  det  berre  ikkje  vert  verre,  og  eit  slikt 
uting  til  menneskje  skal  no  aldri  raada  paa  oss.« 
Det  var  ingen  skilnad  paa  deim  i  vokster  og  styrke, 
og  dei  var  baae  overlag  sterke.  »Det  er  gale  av 
deg,  Rolleiv, «  sa  Ingemund,  »at  du  ikkje  kann 
styra  sinnet  ditt  og  løna  godt  med  godt.  Eg  ser 
at  dette  kann  ikkje  gaa  lenger;  du  skal  faa  ein 
bustad  her  uppe  i  Aas.«  »Det  tykkjer  eg  meir 
mun  i  enn  aa  gaa  her  millom  dei  vonde  sønerne 
dine,«  sa  Rolleiv.  »Det  er  leidt  aa  senda  deg 
burt,«  sa  Ingemund,  »for  det  hev  eg  aldri  gjort, 
naar  eg  fyrst  hev  teke  mot  ein  mann.«  Sidan  vart 
det  verre,  meinte  Torstein.  Ingemund  bygde  no 
ein  gard  i  Aas  aat  Rolleiv  og  mor  hans,  og  der 
budde  dei  lenge;  men  Rolleiv  meinte  han  var  like 
god  kar  han  som  sønerne  hans  Ingemund. 

I  denne  tidi  kom  det  tvo  brør  ut  til  Island; 
den  eine  heitte  Hallorm  og  den  andre  Tororm, 
og  dei  var  rike  menner.  Dei  var  hjaa  Ingemund 
um  vinteren.  Hallorm  fridde  aat  Tordis,  dotter 
hans  Ingemund,  og  fekk  ja.  Ingemund  sa  det 
vilde  vera  stor  studnad  i  honom  som  var  so  rik. 
Ho  vart  kona  hans  og  fekk  Karnesland  x)  i  heiman- 
fylgja.  Dei  fekk  ein  son  som  heitte  Torgrim. 
Tororm  budde  paa  Nedre  Tunga  i  Videdal* 2),  Tor- 
ormstunga  som  dei  sidan  kalla  det. 


x)  Karnesland,  i  Landnaamaboki  staar  Kornsaaland. 

2)  Videdal,  som  det  staar  i  skinnbøkerne  rettar  G.  V.  til 
Vatsdal. 

XXII. 

Dei  fortel  at  dei  fanga  mykje  fisk  i  Vats- 
dalsaai,  baade  laks  og  annan  fisk.  Ingemunds- 
sønerne  skifte  gardsarbeidet  millom  seg,  for  det 
var  vis  i  den  tidi  at  borni  aat  storfolk  skulde  taka 
seg  til  noko.  Det  var  dei  fire  brørne  Torstein, 
Jokul,  Tore  og  Hogne  som  dreiv  og  fiska;  men 
Smed  heldt  paa  med  noko  anna.  Brørne  gjekk  til 
el  vi  og  fekk  mykje  fisk.  Rolleiv  vart  den  same 
og  livde  i  uvenskap  med  alle  grannarne  sine,  og 
aldri  hadde  nokon  av  venerne  raadt  Ingemund 
til  aa  taka  mot  honom.  Ingemundssønerne  var 
svært  misnøgde  med  det  at  Rolleiv  skulde  liva 
paa  deira  kostnad  og  berre  løna  med  vondt,  og 
sa  at  det  var  reint  gale  av  far  deira  at  han  tok 
mot  honom.  Hovsmennerne  og  Rolleiv  fiska  i 
lag ;  det  var  avtala  at  Rolleiv  skulde  faa  fiska 
naar  ikkje  Ingemundssønerne,  eller  nokon  av  deira 
folk,  var  der;  men  det  brydde  han  seg  ikkje  um; 
han  gjekk  etter  sin  eigen  range  vilje  og  ikkje 
etter  avtalen.  Ein  gong  drengjerne  hans  Ingemund 
kom  til  elvi,  sa  dei  aat  Rolleiv  at  han  skulde  ha 
seg  undan  der  dei  hadde  sett  ut  garn.  Rolleiv 
meinte  at  han  brydde  seg  ikkje  um  kva  trælar 
sa.  Dei  svara  og  sa  at  det  sømde  seg  ikkje  aa 
setja  seg  upp  mot  mennerne  paa  Hov;  andre 
kunde  han  vel  raada  med,  men  ikkje  deim.  Rol¬ 
leiv  bad  dei  skarve  trælarne  forda  seg  og  ikkje 
staa  der  og  hota  folk.  Soleis  skjente  han  ut 
deim  og  jaga  deim  der  ifraa,  endaa  dei  ikkje 
hadde  gjort  honom  noko.  Dei  sa:  »Du  fer  stygt 
aat,  so  mykje  godt  som  Ingemund  hev  gjort  mot 
deg;  han  hev  gjeve  deg  gard  og  fiskerett  og  mykje 
anna  godt,  og  du  hev  vore  halden  for  ein  fyr  som 
ikkje  noko  rettelegt  folk  kunde  vera  i  lag  med.« 
Rolleiv  svara  at  han  var  ikkje  nøydd  til  aa  gaa 

fraa  el  vi  for  nokre  trælar;  dermed  kasta  han  til 
ein  stein  aat  ein  av  deim  so  han  fall  i  uvit ;  han 
lét,  det  nytta  deim  ikkje  aa  staa  og  bruka  kjeft. 
Folk  sat  og  aat  daa  dei  kom  setjande  heim.  Inge- 
mund  spurde  kva  som  stod  paa.  Dei  fortalde  at 
dei  hadde  vorte  slegne  og  utskjente  og  jaga  fraa 
elvi  av  Rolleiv.  Jokul  sa:  »Han  vil  vel  verta 
gode  i  Vatsdal  og  fara  med  oss  som  han  hev 
gjort  med  andre  fyrr;  men  det  skal  aldri  henda 
at  denne  djevelen  skal  kua  oss.«  Torstein  stod 
til  at  det  gjekk  alt  for  vidt,  men  meinte  det  var 
best  aa  sjaa  seg  litt  for  i  denne  saki ;  det  var 
reint  ille  at  dei  kom  til  aa  taka  mot  Rolleiv.  Dei 
hadde  god  grund  for  dette,  sa  Ingemund,  men 
det  var  no  best  um  dei  kunde  forlikast;  det  var 
ikkje  greidt  aa  ha  noko  aa  gjera  med  den  karen; 
han  var  forgjord,  og  berre  vondt  kunde  ein  venta 
seg  av  honom.  Jokul  sa  han  vilde  sjaa  um  han 
ikkje  kunde  faa  honom  fraa  elvi,  og  dermed  rende 
han  fraa  bordet  og  ut.  Ingemund  sa:  »Du  Tor¬ 
stein,  eg  lit  mest  paa  deg;  gaa  og  ver  med 
brørne  dine.«  »Eg  veit  ikkje  um  det  er  lett  aa 
stagga  Jokul;  men  eg  vil  ikkje  staa  og  sjaa  paay 
naar  han  slæst  med  Rolleiv, «  svara  Torstein. 

Daa  dei  kom  burt  aat  elvi,  saag  dei  at  Rol¬ 
leiv  stod  uti  elvi  og  fiska.  »Or  elvi  med  deg, 
din  djevel !«  ropte  Jokul;  »og  vaaga  deg  ikkje  i 
strid  med  oss!  eller  vil  du  me  skal  prøva  styrken 
vaar  til  gagns?«  Rolleiv  svara:  »Endaa  de  er  tri 
eller  fire,  vil  eg  halda  paa  med  mitt,  um  du  ban- 
nar  aldri  so  mykje.«  »Du  lit  paa  trollskapen  aat 
mor  di,  ditt  uting,  dersom  du  aaleine  vil  forbjoda 
oss  alle  aa  fiska. «  Jokul  for  daa  ut  i  elvi  aat  ho¬ 
nom;  men  Rolleiv  vart  staaande.  Torstein  sa: 
»Ver  ikkje  so  strid,  Rolleiv!  det  er  ille  for  deg 
sjølv,  og  um  me  ikkje  fær  retten  vaar  av  deg, 
daa  kunde  det  henda  at  fleire  fekk  umgjelda  for 

det;  det  nyttår  ikkje  heider  at  du  skapar  deg 
rang  og  vil  raada  yver  folk.« 

»Lat  oss  drepa  dette  beistet, «  sa  Jokul.  Daa 
gjekk  Rolleiv  i  land.  Der  laag  noko  stein,  og  han 
gav  seg  til*aa  kasta  etter  deim,  og  dei  paa  honom, 
tvert  yver  elvi ;  sume  skaut ;  men  Rolleiv  fekk 
ikkje  noko  mein.  Jokul  vil  yver  elvi  paa  ein  an- 
nan  stad  og  setja  inn  paa  honom;  det  var  ei  stor 
skam  um  dei  ikkje  vann  paa  honom,  sa  han. 
Torstein  sa:  »Eg  tenkjer  det  er  rettast  me  dreg 
oss  attende  hit  og  passar  oss  sjølve;  det  er  betre 
det  enn  aa  koma  i  klørne  paa  honom  og  mor  hans, 
for  eg  trur  ikkje  at  ho  gjev  seg,  og  det  er  skil¬ 
nad  paa  aa  strida  med  rettelegt  folk  og  slikt  trollty.« 
Jokul  meinte  han  brydde  seg  ikkje  um  det,  og 
prøvde  aa  koma  yver  elvi;  men  brørne  hans  skaut 
og  kasta  paa  Rolleiv. 

No  kom  ein  mann  rennande  til  Hov  og  for- 
talde  Ingemund  at  det  stod  ille  til,  dei  slost  tvert 
yver  elvi,  »og  det  er  ikkje  mange  som  kann  mæla 
seg  meg  grannen  din,«  sa  han.  Ingemund  sa: 
»Legg  salen  paa  hesten  min,  eg  vil  rida  dit. «  Inge¬ 
mund  var  daa  gamall  og  mesta  blind;  garden  og 
alt  han  aatte  hadde  han  gjeve  fraa  seg.  Han  fekk 
ein  gut  med  seg  til  aa  leida  hesten.  Ingemund 
hadde  blaa  kaapa.  Daa  dei  kom  til  elvebakken, 
fekk  sønerne  sjaa  honom.  Torstein  sa:  »No  er 
han  far  komen;  lat  oss  draga  oss  attende,  so  trur 
han  me  gjer  etter  hans  vilje;  men  eg  er  rædd, 
naar  han  kjem,«  og  so  bad  han  Jokul  styra  seg. 
Ingemund  reid  burt  til  elvi  og  sa:  »Gaa  fraa  elvi, 
Rolleiv,  og  tenk  paa  kva  som  sømer  seg. «  Daa 
Rolleiv  saag  honom,  kasta  han  eit  spjot  og  raaka 
honom  midt  i  livet.  Daa  Ingemund  hadde  faatt 
stikket,  reid  han  attende  til  bakken  og  bad  guten 
fylgja  seg  heim.  Sønerne  sine  møtte  han  ikkje. 
Daa  dei  kom  heim,  leid  det  langt  paa  kveld.  »Eg 

'  Vatsdølerne.  4 

hev  vorte  styrd,«  sa  Ingemund  daa  han  skulde  av 
hesten,  »me  gamle  vert  so  ustøde  paa  fotom.« 
Med  det  same  guten  tok  imot  honom,  høyrde  han 
det  lét  i  saaret,  og  han  saag  at  spjotet  stod  midt 
igjenom  honom.  Ingemund  sa:  »Du  hev  tent  meg 
trufast  lenge;  gjer  no  som  eg  bed  deg;  det  er 
ventande  det  er  siste  gongen  eg  bed  deg  urn 
noko.  Reis  i  veg  og  seg  Rolleiv  at  eg  tenkjer  at 
.sønerne  vil  taka  hemn  for  far  sin,  fyrr  morgonen 
kjem  ;  det  er  best  for  honom  at  han  fer  burt  fyrr 
det  vert  ljost;  dauden  hans  er  ingen  hemn  for  meg, 
og  det  sømer  seg  for  meg  aa  verja  honom  som 
eg  ein  gong  hev  teke  mot,  so  lenge  eg  hev  noko 
aa  segja,  same  korleis  det  sidan  gaar.«  Dermed 
braut  han  skaftet  av  spjotet  og  fekk  guten  til  aa 
hjelpa  seg  inn;  han  sette  seg  i  høgsætet  og  sa  at 
dei  ikkje  skulde  kveikja  ljos  fyrr  sønerne  hans  kom. 

Guten  kom  til  elvi  og  saag  ein  heil  hop  med 
laks  som  Rolleiv  hadde  fanga.  »Ein  hund  er  du, 
det  er  visst  og  sant,«  sa  guten,  »du  hev  gjort  det 
som  me  aldri  kann  gjera  godt  att :  drepe  Ingemund 
feonde.  Han  bad  meg  segja  deg  at  du  skulde  fara 
burt  fyrr  morgonen  kjem,  for  han  trudde  at  sø¬ 
nerne  vilde  leita  upp  deg  og  taka  hemn  for  far  sin. 
Dette  gjer  eg  for  di  han  bad  meg,  og  ikkje  for 
di  eg  ynskjer  aa  spara  deg  for  øksi  aat  brørne. « 
Rolleiv  svara:  »Eg  trur  det  du  segjer;  men  hadde 
du  ikkje  fortalt  denne  tidendi,  so  skulde  du  aldri 
ha  kome  heilskinna  herifraa.« 


XXIII. 

No  er  aa  fortelja  um  Ingemundssønerne  at 
dei  for  heim  um  kvelden;  dei  tala  um  Rolleiv  og 
tykte  han  var  ein  makelaus  fyr.  Torstein  sa: 
»Enno  veit  me  ikkje  nøgje  kva  vondt  me  hev  røynt 

av  honom;  det  rinst  for  meg  at  det  er  hendt  far 
vaar  noko.«  Daa  dei  kom  heim,  gjekk  Torstein 
inn  i  eldskaalen;  her  glatt  han  og  tok  for  seg  med 
handi.  Han  spurde  husmori  kvifor  det  var  vaatt 
der.  Ho  svara  at  det  hadde  visst  drope  av  klædi 
hans  Ingernund.  »Det  er  haalt  som  blod;  tend 
ljos  straks !«  sa  Torstein,  og  det  vart  gjort.  Der 
sat  Ingernund  daud  i  høgsætet  sitt,  og  spjotet  stod 
igjenom  honom.  Jokul  sa:  »Det  er  vondt  aa  vita 
um  ein  so  gjæv  mann,  at  eit  slikt  illmenne  skulde 
verta  banemannen  hans.  Lat  oss  straks  i  veg  og  drepa 
honom. «  Torstein  svara:  »Du  veit  ikkje  kor  god 
han  far  var,  naar  du  ikkje  trur  at  han  prøvde  aa 
hjelpa  honom  undan,  eller  kvar  er  guten  som  fylgde 
far?«  Dei  saag  honom  ikkje.  Torstein  sa:  »Ikkje 
trur  eg  at  Rolleiv  er  aa  finna  heime  no,  og  me 
maa  tenkja  oss  um  og  ikkje  taka  det  for  braadt 
med  leitingi.  Og  det  fær  me  trøysta  oss  med,  at 
det  er  stor  skilnad  paa  far  vaar  og  Rolleiv,  og 
det  kann  far  njota  godt  av  hjaa  honom  som  hev 
skapt  soli  og  all  heimen,  kven  det  no  er,  for  nokon 
maa  det  vera  som  hev  gjort  det,  det  er  greidt.« 
Jokul  var  so  sint  at  dei  knapt  kunde  styra  honom. 
Med  det  same  kom  guten  inn  og  fortalde  ærendet 
sitt.  Det  hadde  ikkje  vore  trong  til  det,  meinte 
Jokul;  men  Torstein  sa  dei  kunde  ikkje  vera  vonde 
paa  guten  for  det;  han  hadde  berre  gjort  som  far 
deira  sa.  Ingernund  vart  lagd  i  baaten  som  høyrde 
skipet  Stigande  til  og  gravlagd  med  stor  stas,  so- 
leis  som  det  daa  var  vis  med  storfolk. 

Dette  spurdest  no  vidt,  og  alle  tykte,  som 
ventande  var,  at  det  var  ei  stor  og  syrgjeleg  ti¬ 
dend.  Torstein  sa  aat  brørne  sine:  »Eg  tenkjer 
det  er  rettast  at  me  ikkje  set  oss  i  sætet  hans  far, 
korkje  heime  eller  i  gjestebod,  so  lenge  me  ikkje 
hev  faatt  hemn  for  far. «  So  gjorde  dei,  og  dei  møtte 
sjeldan  upp  der  det  var  leikar  eller  andre  samko- 

mor.  Men  daa  Øyvind  Sorkve  fekk  vita  dette,  sa 
han  aat  fostson  sin:  »Far  og  fortel  Gaut,  venen 
min,  kva  eg  tek  meg  til ;  eg  ventar  han  gjer  like 
eins.«  So  drog  han  sverdet  sitt  undan  kappa  og 
stupte  seg  ut  yver  det  og  døydde.  Daa  Gaut 
spør  dette,  segjer  han:  »Venerne  hans  Ingemund 
hev  ikkje  noko  aa  liva  etter  lenger;  eg  gjer  som 
Øyvind,  venen  min;«  dermed  køyrer  han  sverdet 
i  brjostet  paa  seg  og  drep  seg.  Sønerne  hans 
heitte'  Hermund  og  Romund  den  halte,  som  me 
sidan  skal  høyra. 


XXIV. 

Lat  oss  no  fyrst  høyra  korleis  det  gjekk  Rol- 
leiv.  Daa  han  raaka  mor  si,  fortalde  han  henne 
kva  som  hadde  hendt.  Ingen  kunde  liva  lenger 
naar  tidi  hans  var  komi,  og  Ingemund  var  no  ein 
gamall  mann,  sa  ho;  »eg  vil  raada  deg  til  aa  fara 
burt  med  det  same,  for  hemnhugen  er  sterkast 
straks  etter  draapet1);  kom  so  hit  att  naar  eg  hev 
von  um  at  mine  raader  kann  ha  framgang;  men 
enno  veit  eg  ikkje  kva  som  er  sterkast,  klokskapen 
og  lukka  hans  Torstein  eller  mine  paafunn,«  sa  ho. 

Sidan  for  Rolleiv  nord  til  Skagafj orden  og  kom 
til  Sæmundarlid.  Sæmund  var  daa  daaen,  og  Geir- 
mund  hadde  teke  med  eigedomarne;  bror  hans 
heitte  Arnald.  Geirmund  spør  etter  nytt,  og  Rol¬ 
leiv  fortel  at  Ingemund  bonde  paa  Hov  er  daaen. 
Geirmund  sa:  »Daa  er  ein  god  mann  daaen;  men 
korleis  døydde  no  han?*  »Dei  skaut  til  maals 
paa  honom,«  sa  Rolleiv,  og  so  fortalde  han  korleis 
alt  var  gaatt  til.  Daa  segjer  Geirmund:  »For  ei 
ulukka  du  hev  valda  !  gaa  burt  med  deg  din  skarv, 


*)  eigenleg:  blodnæterne  er  braadast. 

og  kom  aldri  att ! «  Rolleiv  sa  han  vilde  ikkje  fara 
burt.  »Her  vil  eg  verta  drepen,  so  fær  du  skammi,« 
sa  han,  »eg  hev  ikkje  gløymt  at  han  far  fall  i  he¬ 
ren  aat  far  din  og  hans  Ingemund,  og  det  kann 
eg  takka  deg  og  dine  for. «  Det  var  mange  gjæve 
menner  som  hadde  falle  i  strid,  meinte  Geirmund,  • 
og  so  snart  som  Ingemundssønerne  kom,  skulde 
dei  fåa  taka  honom,  sa  han.  Han  kunde  venta 
det  —  og  det  som  verre  var  og,  sa  Rolleiv.  Han 
heldt  seg  no  gøymt  i  eit  bur. 

Ingemundssønnerne  heldt  seg  heime  um  vin¬ 
teren  ;  dei  sat  paa  nedste  benken ;  dei  for  aldri 
til  leikar  og  ting,  og  svært  sorgfulle  var  dei.  Ei 
stund  fyre  sumaren  kalla  Torstein  brørne  sine  sa- 
man  og  sa  aat  deim :  »Eg  tenkjer  me  alle  er  samde 
um  at  me  hev  eitt  aa  gjera:  det  er  paa  tidi  aa 
sjaa  til  aa  faa  hemn  for  far  vaar;  det  er  ingi  lett 
sak;  eg  tykkjer  at  den  som  finn  paa  den  beste 
raadi,  han  skal  faa  velja  seg  ein  av  dei  gildaste 
ting  av  eigedomarne  vaare.«  Dette  samtykte  dei 
i  og  sa  at  han  sjølv  som  var  klokast  av  deim, 
maata  best  til  det. 


XXV. 

Ein  morgon  var  Torstein  tidleg  paa  føterne 
og  sa  aat  brørne  sine:  »No  skal  me  sjaa  nord  i 
bygderne  her,  kva  me  der  kann  gjera. «  So  drog 
dei  i  veg,  og  det  var  ikkje  fteire  i  fylgje  enn  dei 
fem  brørne.  Paa  kveldsida  ein  dag  kom  dei  til 
Geirmund.  Han  tok  svært  gjestmildt  imot  deim, 
og  dei  var  der  um  natti.  Um  morgonen  sa  Tor¬ 
stein  aat  brørne  sine  at  dei  kunde  spela  tavl  um 
dagen,  so  skulde  han  tala  med  Geirmund.  Dei 
gjorde  so.  Torstein  sa  no  aat  Geirmund:  »Me 
brørne  er  komne  hit  og  vil  leita  etter  Rolleiv,  av  di 

me  trur  han  er  her  hjaa  deg;  du  er  no  nærast  til 
aa  hjelpa  oss,  for  det  var  du  som  sende  burt  til 
han  far  denne  tullingen  som  hev  gjort  so  mykje 
vondt  —  eg  veit  vel  det  var  ikkje  med  din  vilje ; 
han  hev  no  heller  ingen  andre  gode  frendar  enn 
,deg.«  Geirmund  svara:  »Alt  dette  er  sant,  og  du 
hev  leitt  med  umtanke;  men  Rolleiv  er  ikkje  her 
no.«  Torstein  sa:  »Eg  trur  det  er  sannare  at 
han  sit  ute  i  uthuset  ditt.  Tak  no  her  eit  hundrad 
i  sylv  og  lat  honom  koma  burt;  eg  skal  daa  stella 
det  so  at  han  ikkje  vert  teken  her  paa  dine  eige- 
domar,  so  ingen  skal  lasta  deg;  men  me  vil  daa 
leita  etter  honom,  endaa  det  er  ein  klen  hemn  for 
far  vaar;  seg  honom  at  du  ikkje  trøyster  deg  til 
aa  gøyma  honom  for  oss,  og  soleis  verta  vaare 
uvener,  og  at  du  heller  vil  liva  i  venskap  med 
oss.«  »Eg  skal  staa  til  at  han  er  her,  so  fær  kvar 
døma  som  han  vil, «  sa  Geirmund,  »eg  skal  fylgja 
di  raad  og  beda  honom  fara  burt;  so  kann  de 
leita  etter  honom  naar  han  er  reist  fraa  meg.« 
»So  skal  det  vera,«  segjer  Torstein.  Geirmund  gjekk 
no  til  Rolleiv  og  sa:  »No  er  Ingemundssønerne 
her  og  leiter  etter  deg;  du  kann  ikkje  vera  lenger 
her  hjaa  meg;  eg  vil  ikkje  vaaga  liv  og  gods  for 
deg  og  dine  vonde  gjerningar;  for  dei  brørne,  det 
er  folk  som  hev  baade  vit  og  tøte.«  »Det  var 
ventande  at  ikkje  du  for  aat  paa  folkevis;  utakk 
skal  du  ha  for  hjelpi  di,  og  ford  deg  no  burt 
straks!«  svara  Rolleiv.  »Det  skal  eg  gjera,«  svara 
Geirmund.  So  gjekk  han  til  Torstein  og  sa:  »Eg 
tykkjer  det  var  best  for  meg,  at  de  ikkje  tok  det 
for  braadt;  sit  her  i  dag  no.« 

Det  gjekk  Torstein  med  paa. 

Dagen  etter  gjorde  dei  seg  ferdige  og  for  vest 
yver  fjellskardi;  det  hadde  vore  linnvér  um  dagen,, 
og  dei  saag  fotfar  i  snøen.  »No  skal  me  setja  oss 
ned,«  sa  Torstein,  >so  skal  eg  fortelja  samtalen 

millom  meg  og  Geirmund ;  eg  vart  var  at  Rolleiv  var 
der.«  Jokul  sa  :  »Du  er  ein  underleg  kar,  du  vilde 
sitja  roleg  naar  banemannen  hans  far  var  tett 
attmed ;  hadde  eg  visst  det,  so  hadde  eg  aldri 
halde  meg  roleg. «  »Det  kunde  henda  det  sømde 
seg  betre  at  me  ikkje  blandar  Geirmund  upp  i 
denne  saki,»  sa  Torstein;  »no  skal  me  gjera  fulle 
dagsreiser  og  sjaa  at  me  ikkje  kjem  seinare  vest- 
etter  enn  han;  for  han  hev  teke  vegen  heim;  no 
vil  Ljot,  mor  hans,  blota  mot  sumaren,  so  som 
dei  bruker,  og  fær  ho  blota  fyrst,  so  fær  ikkje 
me  nokon  hemn.«  »So  maa  me  skunda  oss,«  sa 
Jokul,  og  han  gjekk  fyrst  av  deim  alle  etter  stigen; 
daa  saag  han  att  og  sa:  »Det  er  ille  med  den 
mannen  som  er  slik  stakar  i  vokster  og  tiltak 
som  han  Torstein,  bror  min;  me  fær  ingen  hemn,, 
for  me  kjem  daa  ingen  veg!«  »Det  hev  no  ikkje 
synt  seg  enno  kva  som  hjelper  mest  av  mine  raa- 
der  og  ditt  hastverk, «  svara  Torstein.  Seint  um 
kvelden  kom  dei  ned  til  garden  paa  Hov,  der  folk 
sat  og  aat. 


XXVI. 

Torstein  raaka  sauegjætaren  sin  ute  og  sa 
aat  honom  :  »Far  til  Aas,  du,  og  banka  paa  døri, 
og  so  ansar  du  etter  kor  fort  dei  kjem  burt  aat 
døri;  medan  kann  du  syngja  ei  visa;  gjer  deg  til 
ærend  aa  spyrja  etter  sauerne,  og  spør  dei  um 
me  er  komne  heim,  so  seg  nei.«  Gjætaren  gjekk 
og  kom  til  Aas;  han  banka  paa  døri;  men  ingen 
kom  burt  aat,  fyrr  han  hadde  sunge  tolv  vers. 
Daa  kom  ein  av  drengjerne  ut  og  spurde  kva  som 
stod  paa,  og  um  brørne  var  heimkomne.  Nei, 
dei  var  ikkje  det,  svara  den  andre;  men  han  skulde 
høyra  um  dei  hadde  sét  noko  til  sauerne  hans. 

Dei  var  ikkje  komne  der,  sa  drengen.  Gjætaren 
for  no  heim  og  fortalde  kor  mange  vers  han  hadde 
sunge.  Daa  hadde  han  stade  ute  so  lenge  at  dei 
kunde  ha  havt  for  seg  mangt  inne  tnedan,  sa  Tor¬ 
stein,  »slapp  du  ikkje  inn  ?«  spurde  han.  Jau,  han 
hadde  vore  inne  og  sét  seg  um.  » Lyste  det  eld 
paa  aaren?«  spurde  Torstein.  Det  saag  ut  som 
det  nyst  hadde  vore  tendt,  svåra  han.  »Du  saag 
ikkje  noko  uvanlegt  i  huset?*  spurde  Torstein. 
Han  svara  at  han  hadde  sét  ein  stor  dunge,  der 
det  stakk  fram  eit  raudt  klæde.  Torstein  sa:  »Der 
hev  du  sét  Rolleiv  og  blotklædet  hans,  og  no 
maa  me  fara  dit;  lat  oss  gjera  oss  ferdige  straks 
og  sjaa  kva  me  kann  finna  paa.«  Dei  for  av 
stad  og  kom  til  Aas  og  saag  ingi  folk  ute.  Det 
var  uppmura  ved  attmed  veggen  paa  baae  sidor 
aat  huset.  Dei  saag  eit  lite  hus  staa  utanfor  døri, 
og  imillom  døri  og  huset  var  det  eit  led.  Tor¬ 
stein  sa:  » Dette  er  vel  blothuset,  og  hit  hev  vel 
Rolleiv  tenkt  seg  naar  ho  er  ferdig  med  trollskapen 
ho  emnar  paa,  og  det  hadde  eg  ikkje  brytt  meg 
um;  gaa  no  de  burt  i  kroken  attmed  huset,  so 
skal  eg  setja  meg  uppfor  døri  med  denne  kjeppen 
i  handi,  og  kjem  so  Rolleiv  ut,  so  skal  eg  kasta 
kjeppen  burt  aat  dykk,  og  daa  skal  de  koma 
springande  fram  aat  meg.«  »Det  er  greidt  aa 
sjaa,«  sa  Jokul,  »at  du  vil  vinna  æra  med  dette 
som  med  alt  anna;  det  gaar  eg  ikkje  med  paa, 
og  eg  vil  sitja  med  kjeppen.*  Torstein  svara: 
»Du  fær  ha  viljen  din,  so  gale  det  er,  for  eg  er 
rædd  du  forgjer  deg  paa  eikor  visi.«  Jokul  sette 
seg  paa  vedhaugen.  Straks  etter  kom  det  ein  mann 
ut  og  kika  attmed  døri;  men  han  saag  ikkje  men- 
nerne  som  var  komne.  So  kom  det  ut  ein  mann 
til,  og  enno  ein,  og  det  var  Rolleiv.  Jokul  kjende 
honom  vel  og  snudde  seg  so  braadt  at  vedhaugen 
raud  ned.  Likevel  fekk  han  kasta  kjeppen  til  brørne 

og  sprang  so  ned  av  huset  og  fekk  i  Rolleiv,  fyrr 
han  kunde  koma  seg  undan.  Dei  var  jamsterke 
og  rulla  baae  utyver  bakken  og  laag  under  ymse 
gongerne.  Daa  brørne  kom  burt  aat,  sa  Hogne  : 
»Kva  er  det  for  djevelskap  som  kjem  setjande 
mot  oss  her?«  »Der  fer  kjeringi  Ljot,  og  under- 
leg  hev  ho  skapa  seg  til, «  sa  Torstein.  Den  eine 
foten  sette  ho  yver  hovudet  paa  seg  og  for  bak- 
lengjes  og  rette  hovudet  att  millom  føterne;  stygge 
trollslege  augekast  hadde  ho.  Torstein  sa  aat  Jo- 
kul :  »Drep  no  Rolleiv!  det  hev  du  lenge  stade 
etter. «  »Det  er  raad  til  det  no!«  sa  Jokul,  og 
dermed  hogg  han  hovudet  av  honom  og  ynskte 
honom  alt  vondt.  »Jau,  no  hadde  eg  nær  faatt 
hemn  for  Rolleiv,  son  min;  men  Ingemundssønerne 
hev  no  lukka  med  seg,  dei,«  sa  Ljot.  »Kva  hev 
du  til  merke  paa  det?«  spurde  Torstein.  »Eg  skulde 
ha  snutt  um  heile  landskapet, «  svara  ho,  »so  de 
skulde  ha  vorte  fortulla  og  rent  som  ville  dyr 
etter  vegarne  soleis  hadde  det  gaatt  og,  dersom 
eg  hadde  sét  dykk  fyrst,  og  ikkje  de  meg.«  Tor¬ 
stein  meinte  det  var  von  til  at  lukka  vilde  skifta 
deim  imillom.  Sidan  drap  dei  kjeringi  Ljot,  og 
ho  døydde  i  trolldomen  sin,  og  korkje  ho  eller 
sonen  hennar  er  nemnd  meir  i  denne  soga. 


XXVII. 

Etter  at  Rolleiv  og  Ljot  var  drepne,  for  brørne 
heim  og  vart  mottekne  med  stor  gleda.  Ei  stund 
sidan  sa  Torstein  aat  brørne  sine:  »No  trur  eg  at 
eg  hev  rett  til  aa  velja  meg  ein  gild  ting  av  eige- 
domarne  vaare.«  Det  samtykte  dei  i.  »Daa  vel 
eg  garden  paa  Hov  med  jord  og  buskap. «  sa  han. 
Dette  kunde  no  ikkje  kallast  ein  gild  ting,  meinte 
dei  andre,  og  det  var  stridvore  tilteke.  Jord  og 

buskap  maatte  no  fylgjast  aat,  meinte  Torstein* 
»og  um  de  tykkjer  det  er  stridt,  so  fær  de  koma 
i  hug  at  det  sømer  seg  best  at  me  er  forlikte,  og 
det  kjem  no  helst  paa  meg  aa  syta  for  det;  men 
her  er  fleire  gilde  ting  som  eg  unner  dykk  vel.« 
Dei  skulde  no  til  aa  skifta.  Skipet  Stigande  fall 
paa  Hogne,  for  han  for  paa  handelsreiser;  Tore 
Hafrstjo  fekk  godordet,  og  Jokul  sverdet  Ættar- 
tange ;  det  hadde  han  med  paa  leikar  og  heste- 
ting;  men  Torstein  bar  det  paa  heradsting  og  lov 
møte,  for  Jokul  vilde  det  so.  Tore  sa  at  han  unnte 
Torstein  den  største  æra  i  rettarsaker,  endaa  han 
sjølv  hadde  godordet.  Torstein  sa:  »Det  er  greidt 
aa  sjaa  at  de  brør  unner  meg  æra  i  alle  ting,  og 
um  eg  no  hev  valt  garden,  so  unner  eg  dykk  gods 
i  staden,  og  no  tykkjer  eg  me  set  oss  i  høgsæ- 
tet  hans  far,«  og  so  gjorde  dei.  Torstein  vart 
hovding  yver  vatsdølerne  og  Vesterhop  og  alle 
dei  bygderne  som  far  hans  hadde  raadt  yver.  Kona 
hans  Torstein  heitte  Turid  Gydja;  ho  var  dotter 
hans  Solmund  Gudmundsson,  far  hans  Viga-Barde. 
Det  var  svært  so  hævt  aa  vera  svaagrar  med 
vatsdølerne  i  den  tidi.  Jokul  budde  paa  Tunga, 
Smed  paa  Smedstad  og  Tore  Hafrstjo  paa  Xau- 
tabu,  der  dei  no  kallar  det  Undunfjell. 


XXVIII. 

No  er  aa  fortelja  um  ein  mann  som  fyrr  var 
nemnd,  ein  som  heitte  Torolv  Sleggja.  Det  var 
ein  uroleg  mann;  han  stal  og  gjorde  mangt  anna 
gale.  Han  var  ei  stor  plaaga  for  folk  i  bygdi,  og 
alt  vondt  kunde  ein  venta  av  honom.  Han  var 
ikkje  mannsterk;  men  han  hadde  likevel  det  han 
skulde  lita  paa,  og  det  var  tjuge  kattar;  dei  var 
overlag  store;  alle  var  svarte,  og  fortrolla  var  dei. 

Folk  gjekk  no  til  Torstein  og  fortalde  honom  naudi 
si,  for  det  var  han  som  skulde  styra  i  bygdi;  dei 
sa  at  Torolv  hadde  stole  fraa  mange  og  gjort 
mykje  anna  gale.  Det  var  sant  det  dei  sa,  svara 
Torstein;  men  det  var  ikkje  greidt  aa  ha  noko  aa 
gjera  med  ein  slik  forgjord  fyr  og  med  kattarne 
hans,  og  han  vilde  gjerne  spara  sine  folk  for  slikt. 
Dei  andre  meinte  at  han  for  si  eigi  æra  maatte 
gjera  noko  med  dette.  Etter  dette  samla  Torstein 
folk,  for  han  vilde  vera  mannsterk.  Brørne  hans 
og  ein  austmann  han  hadde  hjaa  seg.  Dei  for 
til  Sleggjustad.  Torolv  brydde  seg  ikkje  um  deim, 
for  han  vilde  aldri  ha  gode  folk  hjaa  seg.  Daa 
han  saag  dei  kom  ridande,  gjekk  han  inn  og  sa: 
»No  skal  me  taka  mot  gjester;  det  tenkjer  eg 
kattarne  mine  gjer;  eg  set  deim  alle  ut  i  døri; 
det  skal  daa  verta  vandt  aa  koma  inn,  so  lenge 
dei  vér  døri.»  So  fortrolla  han  deim  dugelegt; 
daa  vart  dei  reint  fæle  og  jamla  og  rengde  augo. 
Jokul  sa  aat  Torstein:  »No  tok  du  ei  god  raad, 
naar  du  ikkje  lét  denne  djevelen  sitja  i  fred  lenger. « 
Dei  var  18  mann.  »No  skal  me  gjera  upp  eld,« 
sa  Torolv,  »eg  bryr  meg  ikkje  um  røyken;  for 
vatsdølerne  vil  ikkje  fara  fredeleg  fram  «  Dermed 
sette  han  ein  kjel  yver  elden  og  bar  under  ull  og 
all  slag  skrap,  og  huset  vart  fullt  av  røyk.  Tor¬ 
stein  gjekk  burt  aat  døri  og  bad  Torolv  koma  ut. 
Han  svara  at  dei  hadde  vel  berre  eitt  ærend,  og 
det  var  vel  ikkje  fredelegt.  Daa  tok  kattarne  til 
aa  jamla  og  bera  seg  stygt.  » Dette  var  ein  fæl 
hop,«  sa  Torstein.  Jokul  svara:  »Me  gaar  inn  aat 
deim  og  bryr  oss  ikkje  um  desse  kattarne. «  Det 
skulde  dei  ikkje  gjera,  sa  Torstein;  det  var  trulegt 
at  folket  deira  ikkje  kom  uskadt  fraa  det,  naar  dei 
vart  ute  baade  for  kattarne  og  vaapni  hans  Torolv, 
»for  han  er  ein  hardhaus,  og  det  var  best  um  han 

vilde  gjeva  seg  godviljugt  og  gaa  ut,  for  han  hev 
so  mykje  aa  leggja  paa  elden  at  han  vil  ikkje 
halda  ut  aa  vera  inne.«  Torolv  reiv  kjelen  av 
elden  og  kasta  burtpaa  ullhaugen;  daa  vart  det  so 
stram  ei  røyklugt  at  dei  utanfor  ikkje  kunde 
koma  alt  for  nær  døri.  Torstein  sa:  »Agta  dykk 
for  kattarne,  so  dei  ikkje  slær  kloi  i  dykk;  lat  oss 
no  setja  elden  paa  husi.«  Jokul  tok  ein  stor  brand 
og  slengde  han  mot  døri;  kattarne  for  undan,  og 
døri  datt  yver  ende.  Veret  stod  inn  i  huset,  og 
baalet  tok  til  aa  veksa.  Torstein  sa:  »Lat  oss 
staa  utmed  gjerdet  der  røyken  er  sterkast  og  sjaa 
kva  han  daa  tek  seg  til,  for  han  hev  meir  aa  nøra 
elden  med,  so  det  kann  ikkje  vara  lenge. «  Tor¬ 
stein  var  sannspaadd.  Torolv  sprang  daa  ut  med 
tvo  kistor  fulle  med  sylv,  og  for  med  røyken  til  han 
kom  aat  austmannen.  »Der  for  fienden,  og  illsleg 
er  han,«  sa  austmannen  og  sette  etter  honom  ned¬ 
etter  aat  Vatsdalselvi.  Torolv  kom  aat  nokre 
djupe  hol  eller  ei  blautmyr;  der  vende  han  seg 
aat  den  andre  og  greip  honom  og  tok  honom 
under  armen.  »Du  kjem  fort  du;  lat  oss  no  fyl- 
gjast  aat!«  sa  han,  og  dermed  rende  han  ut  i 
myri;  dei  sokk  baae,  og  ingen  av  deim  kom  upp 
att.  Torstein  sa:  »Det  var  retteleg  ille  at  aust¬ 
mannen  min  strauk  med;  men  det  er  daa  ei  trøyst 
at  godset  hans  Torolv  vert  nok  til  bøter. «  Det 
tok  dei  no.  Der  Torolv  budde,  heiter  det  no 
Sleggjustad.  Kattarne  saag  dei  jamnast,  og  folk 
tykte  gjerne  det  var  illslegt  der  sidan.  Denne 
garden  er  nedanfor  Helgavatn. 


XXIX. 

Maa  Jorundson  flutte  fraa  Grund  til  Maastad. 
Millom  honom  og  Ingemundssønerne  var  det  god 

frendskap.  Det  hende  ein  haust  at  det  kom  burt 
nokre  sauer  for  Maa;  dei  leitte  vidt  og  breidt, 
men  fann  deim  ikkje.  Ein  mann  dei  kalla  Torgrim 
Skinnhuva  budde  paa  Hjallaland.  Han  var  kunnig 
i  trollskap  og  anna  vondt.  Det  var  mykje  tal  um 
kor  det  kunde  ha  vorte  av  sauerne,  for  dei  tykte 
dei  kunde  ikkje  mistenkja  nokon  der  i  dalen.  Ein 
kveld  daa  sauegjætaren  kom  heim,  spurde  Maa  um 
nytt.  Han  fortalde  at  sauerne  hans  var  funne; 
dei  hadde  ingen  ting  kome  til;  »men  med  dette 
er  noko  anna  kome  upp:  inne  i  skogen  fann  eg  ein 
stad  der  det  var  overlag  god  jord;  der  hev  sauerne 
vore,  og  feite  er  dei  vortne.«  Maa  spurde  um 
jordi  høyrde  honom  til  eiler  andre.  Den  andre 
svara  at  han  trudde  jordi  maatte  høyra  honom  til; 
»det  ligg  no  attmed  jordi  aat  Ingemundssønerne; 
men  det  er  berre  fraa  di  jord  ein  kann  koma  dit. « 
Maa  saag  yver  jordstykket;  han  tykte  det  var  godt 
og  tok  det  aat  seg.  Torgrim  meinte  dei  maatte 
vel  faa  ha  det  for  Ingemundssønerne.  Daa  Tor¬ 
stein  spurde  dette,  sa  han:  »Eg  er  rædd  Maa, 
frenden  min,  er  for  hard  paa  meiningi  si  i  dette; 
han  unner  oss  knapt  lov  og  rett.«  Lire  etter  raaka 
Jokul  Torstein,  bror  sin;  dei  kom  til  aa  tala  um 
mangt,  og  Jokul  sa  det  var  underlegt  um  folk 
skulde  faa  rana  fraa  deim  der  i  dalen;  »mykje 
skade  gjer  slike  skarvar  som  han  Torgrim  Skinn¬ 
huva;  det  var  høvelegt  han  fekk  løn  for  det,  so 
som  han  terrar  oss.«  Torstein  sa  at  det  var  ikkje 
verdt  aa  spara  den  karen;  men  han  visste  ikkje 
um  han  var  so  lett  aa  raada  med.  Han  raadde 
no  til  at  dei  skulde  fara  til  Torgrim,  og  Jokul  var 
straks  ferdig;  men  daa  Torgrim  vart  var  det,  for 
han  til  Maa;  dei  helsa  venleg  paa  kvarandre. 
Torgrim  lést  ha  det  braadt  um;  » Ingemundssønerne 
kjem  her«,  sa  han.  Maa  spurde  korleis  han  visste 
det.  Torgrim  svara:  »Dei  kom  setjande  til  garden 


62 


min  og  vilde  drepa  meg;  eg  veit  no  jamnast  meir 
eg  enn  anna  folk.«  Daa  brørne  kom  til  garden,  sa 
Torstein:  »Denne  Torgrim  er  ein  lur  fyr;  no  er 
han  ikkje  heime. «  »So  kann  me  daa  gjera  noko 
gale  her,«  sa  Jokul.  Torstein  vilde  ikkje  det;  folk 
skulde  ikkje  segja  at  dei  hadde  teke  godset  hans, 
men  ikkje  faatt  tak  i  honom  sjølv. «  Dermed  for 
dei  heim. 

Ein  gong  sa  Torstein  aat  brørne  sine:  »Eg 
hadde  hug  til  aa  sjaa  um  me  ikkje  skulde  faa  tak 
paa  Torgrim. «  »Eg  er  ferdig, «  sa  Jokul.  Men 
Torgrim  for  til  Maa  og  sa:  »Enno  hev  ikkje  Inge- 
mundssønerne  gløymt  meg;  eg  vilde  gjerne  at  du 
skulde  vera  med  meg  heim ;  daa  skal  dei  faa  sanna 
at  eg  torer  bia  deim  heime. «  Maa  for  no  dit  og 
møtte  Ingemundssønerne  i  tunet  daa  dei  kom  rid- 
ande  til  gards.  »Det  gaar  ikkje  som  det  ^skulde 
med  venskapen  vaar,  Maa,«  sa  Torstein,  »me  .skulde 
gjeva  etter  litt  paa  baae  sidor,  og  du  skulde  ikkje 
lata  slike  range  karar  som  berre  vil  yppa  kiv  med 
oss,  faa  setja  seg  ned  her.«  Det  var  greidt  aa 
sjaa  at  det  ikkje  var  venlege  gjester,  sa  Maa,  og 
han  vilde  ikkje  retta  seg  etter  deim,  han.  Jokul 
tykte  det  var  best  dei  prøvde  styrke  med  kvar- 
andre;  men  Torstein  var  ikkje  huga  paa  aa  koma 
i  trætta  med  frendarne  sine;  men  det  kunde  vel 
henda,  dersom  dei  ikkje  fekk  retten  sin,  sa  han. 
Dei  for  no  burt,  for  dei  kunde  ikkje  faa  i  Torgrim 
for  trollskapen  hans,  og  foY  di  Maa  stod  imot.  So- 
leis  stod  det  no  med  saki  ei  stund,  anten  for  di 
Torgrim  strauk  burt  fraa  garden  sin,  eller  for  di 
Maa  sat  der  so  mannsterk. 

I  denne  tidi  kom  Hogne  Ingemundsson  ut  til 
Island  med  Stigande,  skipet  sitt;  han  var  hjaa 
Torstein  um  vinteren  og  fortalde  merkelege  ting 
som  hadde  hendt  honom  paa  ferderne  hans.  Han 

hadde  aldri  kjent  so  makelaust  eit  skip  som  Stig¬ 
ande,  sa  han. 

Det  vart  mykje  tal  i  heradet  um  saki  millom 
frendarne.  Jokul  raaka  ofte  Torstein,  bror  sin,  og 
spurde  um  han  vilde  gjeva  etter  for  Maa  enno 
lenger.  »Det  skal  eg  ikkje  gjera  lenger, «  sa  Tor¬ 
stein;  »no  skal  me  leita  upp  Torgrim;  men  eg  hev 
ingi  god  tru  um  korleis  det  gaar.«  Brørne  gjorde 
seg  ferdige  og  for  heimanfraa  ein  dag;  dei  var  i 
alt  fem  og  tjuge  mann  med  dei  fem  brørne.  »No 
er  det  noko  vondt  i  emning;  Ingemundssønerne  er 
her  snart, «  sa  Torgrim;  han  tok  klædi  sine  og 
sprang  ut  og  burt  til  Maa  og  fortalde  at  Inge¬ 
mundssønerne  var  paa  vegarne  og  kom  i  fullt 
sinne  og  vilde  taka  deim;  han  meinte  det  var 
best  dei  no  saag  aat  aa  gjera  deim  leide  av  denne 
laupingi.  Maa  samla  folk.  Romund,  sor\  hans 
•Øyvind  Sorkve,  var  gift  med  dotter  hans  Maa; 
det  var  ei  stor  kjempa,  og  han  var  der  paa  garden. 
Romund  sa  det  var  eitt  aa  gjera;  dei  laut  vaaga 
seg  i  strid  med  deim.  Dei  var  i  alt  40  mann,  og 
umframt  dei  tvo  systersønerne  hans  Maa,  tvo  unge 
staute  gutar.  Torgrim  sa  det  var  best  dei  for 
imot  Ingemundssønerne,  og  so  gjorde  dei.  Daa 
Torstein  fekk  sjaa  det,  sa  han:  »No  fær  me  prøva 
oss,  og  no  lyt  ingen  spara  seg!«  Jokul  drog 
Ættartange  og  sa  det  skulde  vera  moro  aa  prøva 
han  paa  halsarne  aat  mennerne  hans  Maa.  Dei 
møttest  paa  Karnsneset.  Torgrim  segjer  aat  Maa 
at  han  vil  gøyma  seg;  »kann  henda  er  det  like 
mykje  gagn  i  det,  som  um  eg  stod  attmed  deg; 
for  eg  trur  meg  ikkje  til  aa  slaast,«  segjer  han. 
Maa  svara  honom  ikkje.  Dei  tok  no  til  aa  slaast, 
og  daa  dei  hadde  halde  paa  ei  rid,  sa  Jokul:  »No 
skal  eg  ikkje  rosa  bitet  i  Ættartange. «  »Nei,  det 
er  likt  til  det;  mange  av  folket  vaart  vert  saara,« 
sa  Torstein.  Jokul  var  fremst  av  alle  og  hogg  aat 

baae  sidor ;  han  var  ei n  overlag  sterk  og  modig 
kar  og  hogg  so  folk  vart  skamslegne;  men  beit 
gjorde  det  ikkje.  »Hev  lukka  vendt  seg,  Ættar- 
tange,  eller  korleis  er  det?«  sa  Jokul.  Torstein 
svara:  »Eg  tykkjer  dei  staar  upp  att,  dei  som  eg 
hev  felt;  ser  de  noko  til  Torgrim?«  Dei  sa  dei 
saag  honom  ikkje.  Torstein  bad  daa  Jokul  halda 
seg  fraa  striden  og  sjaa  um  del  kunde  finna  honom; 
»og  du,  Hogne,  kann  halda  striden  gaaande  medan,« 
sa  han  Dei  andre  lova  det.  Sidan  leitte  dei  etter 
honom.  »Der  ser  eg  fienden, «  sa  Jokul.  »Ja,  der 
ligg  reven, «  svara  Torstein.  Torgrim  laag  og  kika 
upp;  det  var  attmed  elvi  han  laag.  Dei  rende  etter 
honom  baae  brørne;  men  Torgrim  kom  undan  burt 
til  elvi.  Jokul  kom  so  nær  at  sverdet  naadde  honom 
og  tok  av  bakenden.  Der  han  sprang  ut  i  elvi, 
heiter  det  no  Huvuhyl.  »No  beit  Ættartange,«  sa 
Jokul.  »Det  tenkjer  eg  han  gjer  heretter, «  svara 
Torstein.  No  er  aa  fortelja  korleis  det  gjekk  med 
deim  som  slost.  Romund  gjekk  hardt  fram  mot 
Hogne,  og  dei  skifte  kvasse  hogg;  men  enden 
vart  at  Romund  felte  Hogne.  Med  det  same 
kom  Jokul  burt  aat,  og  striden  tok  *til  aa  rasa 
paa  nytt;  han  sette  hardt  innpaa  Romund,  og  det 
skorta  ikkje  paa  at  sverdet  beit,  baade  hans  og 
aat  dei  andre.  Han  hogg  Romund  i  foten  og  gav 
honom  so  svære  saar  at  han  vart  vanfør  all  sin 
dag  og  vart  kalla  Romund  halte.  Systerson 
hans  Maa  fall.  Daa  striden  var  naadd  so  langt, 
fekk  folk  paa  gardarne  der  ikring  sjaa  deim,  og 
kom  og  vilde  skilja  deim  aat.  Det  var  fyrst  Tor¬ 
grim  paa  Karnsaa,  frenden  aat  Ingemundssønerne, 
og  andre  bønder.  Dei  vart  no  skilde;  mange  var 
saara,  og  alle  var  dei  trøytte.  Torgri;n  sa:  »Du 
Maa  hev  vore  svært  traassug  til  aa  staa  imot 
brørne,  og  du  er  daa  ikkje  deira  likemann,  du; 
no  vil  eg  raada  deg  til  aa  gjeva  etter  og  lata 

Torstein  døma  i  denne  saki.«  Han  svara  at  det 
var  ei  god  raad,  og  so  vart  dei  forlikte  um  det. 
Torstein  sa  at  saki  ikkje  kunde  verta  avgjord 
fyrr  paa  lovtinget.  Og  dermed  for  alle  heim. 

Daa  tinget  kom,  der  Torstein  vilde  avgjera 
saki,  møtte  Hovskararne  mannsterke  fram.  Tor¬ 
stein  sa  daa:  »Dei  fleste  her  i  bygderne  kjenner 
til  striden  millom  oss  og  Maa,  frenden  vaar,  og 
like  eins  at  eg  skulde  døma  i  denne  saki.  Eg 
dømer  daa  so:  draapet  paa  Hogne,  bror  min,  skal 
vega  upp  mot  dei  saar  som  mennerne  hans  Maa 
fekk,  smaa  og  store.  Romund  skal  vera  fredlaus 
millom  Rutafjordaa  og  Jokulsaa  i  Skagatjord  for 
draapet  paa  Hogne,  og  han  skal  ingi  bøter  ha 
for  di  han  vart  vanfør.  Maa  skal  eiga  Hjallaland, 
for  dit  kann  ein  koma  berre  fraa  jordi  hans;  men 
han  skal  betala  oss  brørne  eit  hundrad  i  sylv. 
Torgrim  Skinnhuva  skal  ingi  bøter  ha  for  saari. 
sine;  han  hadde  fortent  det  enno  verre. «  Dermed 
for  folk  heim  og  var  no  forlikte  med  dette.  Skinn¬ 
huva  for  burt  fraa  heradet  og  nord  til  Melrakka- 
sletta  og  var  der  til  sin  døyanddag. 

Torstein  hadde  tvo  søner,  ein  heitte  Ingolv; 
det  var  ein  overlag  staut  gut;  den  andre  heitte 
Gudbrand;  han  var  og  ein  ferm  kar.  Jorunn, 
dotter  hans  Ingemund,  var  gift  med  Aasgeir  Øde- 
koll,  far  hans  Kalv  og  hennar  Revna,  som  var  gift 
med  Kjartan  Olavsson,  og  hennar  Torbjørg  Bøjar- 
bot,  dei  kalla. 


XXX. 

Um  Torolv  Heljarskinn  er  aa  fortelja  at  han 
fyrst  budde  i  Forsøludal;  han  hadde  ikkje  noko 
godt  ord  paa  seg  millom  folk.  Torstein  fraa  Hov 
gjekk  til  honom  og  sa  at  han  ikkje  fekk  bu  der, 
Vatsdølerne.  5 

dersom  han  ikkje  vilde  fara  aat  annarlets  enn  han 
hadde  gjort  fyrr  —  elles  vilde  dei  ikkje  lata  hotrøm 
vera  i  ro.  Torolv  svara  at  det  var  ventande  at 
Torstein  fekk  raada  for  kvar  han  skulde  bu;  men 
sjølv  vilde  han  no  raada  for  aatferdi  si.  Sidan 
flutte  han  og  bygde  seg  ein  skans  sør  med  Frid- 
mundaraa.  Torolv  tok  til  aa  stela  fraa  folk  og 
vart  ein  retteleg  stortjuv;  han  hadde  dg  blot  graver, 
og  dei  trudde  han  blota  baade  folk  og  fe.  Skikke- 
lege  folk  vilde  ikkje  vera  med  honom;  men  han 
hadde  faatt  med  seg  ni  mann  av  same  slaget  som 
han  sjølv  eller  endaa  verre.  Daa  det  spurdest  at 
Torstein  tenkte  seg  dit  til  deim,  flydde  sume  fraa 
skansen  og  vilde  ikkje  bia.  Mennerne  i  heradet 
gjekk  til  Torstein  og  bad  honom  faa  burt  denne 
mannen  som  var  so  vond  ein  granne  at  dei  ikkje 
kunde  ha  med  honom  aa  gjera.  Torstein  sa  dei 
hadde  rett,  og  so  sende  han  bod  etter  brørne  sine. 
jokul  og  Tore.  Det  hende  stundom  at  det  kom 
berserkgang  paa  Tore;  dette  tykte  dei  var  ille 
med  ein  slik  mann,  og  at  det  var  liti  æra  for 
honom.  Jokul  sa  aat  Torstein:  »Det  er  rett  at 
du  ikkje  læt  nokon  illgjerningsmann  faa  tilhald  her 
i  dalen. «  So  drog  dei  i  veg,  19  mann  i  fylgje. 
Daa  dei  fekk  sjaa  skansen  hans  Torolv,  sa  Tor¬ 
stein  :  »Eg  veit  ikkje  korleis  me  skal  faa  sett  aat 
denne  skansen,  so  bratt  som  det  er  utmed  elvi 
her.«  »Det  er  ingen  vande,«  sa  Jokul,  »eg  skal 
segja  deg  korleis  me  skal  gjera.  Du  Torstein  og 
nokre  menner  med  deg  skal  skjota  paa  deim  og 
terra  deim  litt,  so  skal  eg  faa  nokre  med  meg  upp 
med  elvi  her  og  sjaa  um  eg  kann  koma  deim  paa 
baken  upp  til  skansen;  daa  kann  dei  verta  aat-sette 
fraa  baae  sidor.«  Det  \ilde  verta  ei  vaagsam  ferd, 
meinte  Torstein.  Jokul  for  no  upp  med  elvi  og 
hadde  nokre  faa  med  seg.  Torolv  og  hans  folk 
vart  ikkje  var  dette;  men  han  bad  deim  vera 

modige;  »for  desse  brørne  hev  ramme  fylgjor1),« 
sa  han,  »me  leiter  upp  gøymsleromi  vaare,  dersom 
det  knip.«  Jokul  kom  seg  yver  elvi  ovanfor  skan¬ 
sen;  i  handi  hadde  han  ei  stor  øks  han  aatte; 
han  kom  burt  aat  og  fekk  krøkt  øksi  upp  paa 
skansveggen;  so  drog  han  seg  etter  skaftet  og 
kom  seg  uppaa.  Han  skunda  seg  og  leitte  etter 
Torolv,  men  saag  honom  ikkje.  Endeleg  vart  han 
var  at  Torolv  kom  upp  or  blotgravi  si  og  sprang 
ut  or  skansen,  og  Jokul  etter.  Mennerne  hans 
Jokul  sette  etter  kamratarne  hans  Torolv  alt  dei 
orka.  Torolv  kom  ut  paa  ei  myr  upp  med  elvi, 
og  Jokul  var  etter.  Men  daa  Torolv  saag  at  han 
ikkje  kom  seg  undan,  sette  han  seg  ned  paa  myri 
og  gret.  Der  heiter  det  sidan  Graatsmyr.  Jokul 
naadde  honom  og  kalla  honom  ein  stor  skarv  og 
illgjerningsmann  som  det  ikkje  fanst  mod  i;  so 
gav  han  honom  banehogg.  Torstein  sette  aat 
skansen,  for  dei  andre  var  komne  attende.  Jokul 
sprang  so  mykje  han  var  god  til  og  kom  til  skan¬ 
sen.  Daa  dei  som  var  inne  i  skansen  fekk  sjaa 
det,  vart  dei  rædde,  og  tvo  av  deim  rende  ut  paa 
nes-tangen,  og  han  drap  deim  baae;  den  tridje 
stupte  seg  ut  yver  berghamaren.  Alle  tykte  det 
var  ei  overlag  rask  ferd  som  Jokul  hadde  gjort 
her.  Brørne  for  no  heim  etter  dette.  Dei  hadde 
gjort  heradet  ei  stor  velgjerning,  daa  dei  drap 
Torolv  Heljarskinn. 


XXXI. 

Torstein  paa  Hov  var  gjestmild  mot  folk  i 
bygdi;  alle  ferdafolk  skulde  ha  mat  og  nye  liestar 
og  alt  anna  dei  trong.  Alle  utanbygds  folk  tykte 


fylgja,  vardyvle,  »skytsaand«. 


68 


dei  fyrst  maatte  vitja  Torstein  og  fortelja  honom 
nytt  fraa  bygderne.  Øyarengi  heitte  den  beste 
jordi  som  høyrde  Hovsgarden  til.  Der  brukte 
arbeidsfolket  hans  Torstein  aa  setja  upp  telt  um 
sumaren.  Ein  dag  saag  dei  io  menner  som  hadde 
slept  hestarne  sine  paa  beite  der  paa  engi;  dei 
hadde  eit  kvinnfolk  med  seg.  Alle  hadde  dei 
farga  klæde.  Ein  av  deim  hadde  ei  kappa  yver 
seg  og  ein  fotsid  kjole  av  fint  ty.  Dei  saag  kva 
mannen  gjorde;  han  drog  sverdet  sitt  og  skar  av 
nedan  eit  stykke  som  hadde  vorte  lortut  av  rid- 
ingi;  det  var  ei  spann  breidt,  og  han  tok  og 
kasta  det  burt,  og  so  sa  han  so  høgt  at  dei  kunde 
høyra  det,  at  han  ikkje  vilde  draga  med  seg 
lorten.  Dei  raaka  ikkje  desse  mennerne;  men  dei 
tykte  det  var  gale  at  dei  skulde  beita  paa  annan 
manns  eng.  Ei  tenestkvinna  tok  det  han  hadde 
skore  av  og  sa  at  det  maatte  vera  ein  storfelt 
mann.  Um  kvelden  spurde  Torstein  deim  um  nytt. 
Dei  visste  ikkje  noko,  sa  dei,  men  fortalde  daa  litt. 
Sidan  fortalde  dei  kva  dei  hadde  sét  og  høyrt  um 
desse  mennerne  og  synte  fram  det  han  hadde  skore 
av  klædi  sine.  Torstein  sa  at  ein  som  for  aat  so, 
øydela  stasen  sin  um  han  hadde  vorte  søylut,  og 
beitte  paa  annan  manns  eng,  han  maatte  anten 
vera  ein  toskut  og  likeglad  fyr,  eller  so  var  det 
ein  stor  og  stolt  mann.  » Desse  mennerne  hev  no 
heller  ikkje  kome  hit  til  meg,  som  langfarande 
folk  hev  for  vis,«  sa  han,  »eg  gjet  at  dette  hev 
vore  Berg  den  rakke *),  systerson  hans  Finnboge 
den  ramirie  fraa  Borg  i  Videdal;  han  hev  kome  til 
Island  i  sumar;  det  er  ein  sterk  og  overlag  storfelt 
kar.«  Naar  Torstein  skulde  gjeta  noko,  var  han 
jamnast  sannspaadd;  so  denne  gongen  og.  Berg 
kom  til  Borg,  og  Finnboge  tok  vel  imot  honom 


1)  rakkr,  djerv,  modig. 

og  spurde  um  nytt,  og  han  fortalde  daa  det  han 
visste.  Finnboge  spurde  um  han  hadde  raaka 
Torstein  Ingemundsson.  Han  hadde  ikkje  det, 
svara  Berg;  han  hadde  ride  nedanfor  garden. 
Finnboge  sa  at  dei  gjernast  brukte  aa  fara  um 
Torstein  og  fortelja  honom  nytt.  »Eg  vil  ikkje 
gjera  meg  so  liten, «  svara  Berg;  »eg  hadde  heller 
ikkje  noko  der  aa  gjera.« 


XXXII. 

Torgrim  heitte  ein  mann  som  budde  paa  garden 
Litle  Borg  i  Videdal.  Han  feste  ei  kvinna  som  heitte 
Torbjørg,  dotter  hans  Skide.  Torgrim  bad  Finnboge 
og  Berg  til  gjestebodet,  og  dei  lova  aa  koma.  Brud- 
laupet  skulde  staa  vinternattsleite  hjaa  Skide.  Han 
for  til  Ingemundssønerne  og  bad  deim  til  brudlaups, 
»for  det  vert  ingen  stas,  dersom  ikkje  de  kjem,« 
sa  han.  Dei  skulde  koma,  sa  dei.  Det  var  ruskut 
vér  og  vondt  aa  koma  yver  Vatsdals-aai,  og  det 
vart  ei  strævsam  ferd  for  videdølerne.  Finnboge 
og  menn  erne  hans  sette  att  hestarne  hjaa  den 
bonden  som  budde  attmed  elvi.  Elvi  var  opi  i 
midten;  men  det  laag  sterk  is  attmed  baae  landi. 
»Eg  skal  bera  folket  yver,«  sa  Berg,  og  so  gav 
han  seg  til  aa  bera  deim  yver.  Det  var  kaldt,  og 
klædi  hans  fraus.  Skide  og  Torstein  og  brørne 
hans,  som  alt  var  komne,  gjekk  imot  gj esterne. 
Det  var  uppgjort  eld,  so  dei  fekk  tina  upp  klædi 
sine.  Torstein  bonde  gjekk  ikring  og  hjelpte  folk 
og  tok  mot  klædi  deira,  for  han  var  ein  svært 
umgjengeleg  og  beinsam  mann.  Finnboge  gjekk 
fyrst  og  skulde  setja  seg  i  høgsætet  midt  imot 
Torstein;  so  kom  Berg;  han  hadde  kjole  og  skinn- 
mudd.  Klædi  hans  var  frosne  og  stod  ut  fraa 
honom,  so  han  trong  mykje  rom.  Han  gjekk  burt 

aat  elden  og  vilde  tina  upp  seg.  Daa  han  gjekk 
framum  Torstein,  sa  han:  »Gaa  undan,  kar!«  Han 
gjekk  so  fort  at  han  mest  hadde  rive  Torstein  yver 
ende  og  burt  paa  elden.  Jokul  saag  dette,  og  vart 
sint;  han  hadde  Ættartange  i  handi.  Han  spratt 
upp  og  rende  til  aat  Berg  og  slo  honom  millom 
akslerne  med  hjaltet,  so  han  stupte  fram  yver. 
»Kva  gjer  du?  tek  du  paa  hovdingen  aat  vats- 
dølerne,  din  skjelm !«  Berg  spratt  upp;  han  var 
rasande  sint  og  tok  aat  vaapni.  Der  stod  nokre 
menner  imillom  og  heldt  imot  so  dei  ikkje  fekk 
slaast;  dei  vart  no  nøydde  til  aa  skiljast,  endaa 
Berg  var  reint  rasande.  Torstein  sa:  »No  gjekk 
det  ille  att,  for  di  Jokul,  bror  min,  er  so  braad  av 
seg;  eg  byd  Berg  gods  i  bøter,  so  han  kann  ha 
æra  av  det.«  Berg  svara  at  det  skorta  honom 
ikkje  paa  gods,  og  han  vilde  hemna  seg  sjølv. 
»Di  lenger  me  ligg  i  strid,  di  klenare  skal  det 
verta  med  deg,«  meinte  Jokul.  Skide  bad  Finn- 
boge  og  hans  folk  fara  burt,  so  det  ikkje  skulde 
verta  uvenskap.  Torstein  sa  det  var  ikkje  høvelegt 
at  brudlaupet  skulde  enda  soleis;  »eg  og  brørne 
mine  skal  taka  med  oss  folket  vaart  og  rida  til 
Maastad,«  sa  han,  og  so  gjorde  dei. 


XXXIII. 

Berg  kunngjorde  at  saki  um  hogget  han  hadde 
faatt,  skulde  fram  paa  Hunavatstinget  og  gjorde 
seg  no  ferdig.  Folk  kom  til  tings  og  prøvde  aa 
faa  forlik.  Berg  sa  han  vilde  ikkje  taka  mot  gods 
i  boter;  dei  skulde  berre  forlikast  paa  den  maaten 
at  Jokul  gjorde  seg  audmjuk  for  honom  og  gjekk 
under  tri  jordremsor  —  so  som  visi  var  i  den  tidi 
naar  ein  hadde  gjort  ei  stort  misgjerd.  »Fyrr  skal 
trolli  taka  meg  enn  eg  bøygjer  meg  for  honom, « 

sa  JokuL  Torstein  meinte  ein  laut  tenkja  seg  um 
i  denne  saki,  og  so  baud  han  seg  til  aa  gaa  under 
jordremsorne.  Det  var  Berg  nøgd  med.  Den 
fyrste  jordremsa  naadde  upp  aat  aksli,  den  andre 
upp  aat  beltet  og  den  tridje  midt  paa  laaret.  Tor¬ 
stein  gjekk  no  under  den  fyrste.  Daa  sa  Berg: 
»No  svinbøygde  eg  den  hævaste  av  vatsdølerne.« 
»Det  skulde  du  ikkje  ha  sagt,«  svara  Torstein; 
[»og  den  fyrste  verknaden  desse  ordi  hev,  er  at  eg 
ikkje  gaar  under  fleire.«  Finnboge  sa:  »Det  var 
ikkje  rett  sagt;  men  Berg  hev  ikkje  mykje  att  for 
skaden  han  fekk  av  Jokul,  dersom  det  skal  vera 
med  dette;  de  vatsdølerne  tykkjer  no  de  er  likare 
enn  anna  folk,  de!  og  eg  vil  bjoda  deg  til  holm¬ 
gang  um  ei  vika  attmed  høystakk-gjerdet  paa  øyi 
nedanfor  garden  min  paa  Borg.«  »Det  same  gjer 
eg,  Jokul !«  sa  Berg,  »eg  byd  deg  holmgang  paa 
den  tidi  Finnboge  nemnde;  daa  skal  de  faa  bøygja 
dykk,  Hovskarar!«  »Høyr  paa  den  stakaren!« 
segjer  Jokul,  »du  vaagar  deg  til  aa  mæla  deg  med 
oss  og  bjoda  meg  holmgang;  eg  trur  ikkje  eg  tek 
paa  meg  for  mykje  um  eg  slæst  baade  med  deg 
og  Finnboge  paa  ein  gong;  det  skal  eg  gjera  og; 
eg  vil  gaa  i  staden  for  Torstein,  bror  min,  for  det 
var  skade  um  han  skulde  faa  noko  mein,  og  det 
kunde  lett  henda  um  han  skulde  slaast  med  Finn¬ 
boge,  for  det  er  ein  tøtug  kar;  men  me  tvo  treng 
ikkje  aa  spara  oss;  Berg  smaug  som  ei  bikkja  daa 
eg  slo  honom  yver  ende;  kom  no  til  holmgangen, 
Berg,  dersom  det  er  meir  mod  i  deg  enn  i  eit 
merrehjarta;  men  dersom  nokon  ikkje  kjem,  daa 
skal  det  verta  reist  ei  nidstong  for  honom,  so  alle 
skal  sjaa  at  han  er  ein  niding,  og  ingi  skikkelege 
folk  vil  ha  samlag  med  honom;  han  skal  verta  ute 
for  vreiden  aat  gudarne,  og  ordbrjotgj  skal  dei 
kalla  honom. «  Dermed  skildest  dei  og  for  kvar 
heim  til  sitt. 

Uette  spurdest  no  i  bygderne.  Holmgangen 
fall  paa  den  tidi  Torstein  skulde  ha  gjestebod  paa 
Hov;  han  brukte  aa  ha  det  kvar  haust.  Helga 
heitte  ei  kvinna  som  var  kom  i  ut  yver  i  fylgje 
med  Berg;  ho  var  frilla  hans.  Det  var  ei  stor  og 
dugeleg  kvinna,  klok  og  framsynt  og  kunnig  i  all 
slag  trolldom.  Ho  sa  aat  Berg:  »Det  er  uvitugt 
av  dykk,  frendar,  at  de  vil  prøva  lukka  med  Inge- 
mundssønerne;  det  gaar  ikkje;  for  Torstein  er  ein 
mann  som  hev  vit  og  lukka  med  seg,  og  det  er 
sant  som  dei  segjer  um  Jokul  at  det  ikkje  finst 
slik  berserk  som  han  i  heile  Nordlendingafjordungen; 
du  kann  ikkje  mæla  deg  med  honom,  so  dugeleg 
som  du  er;  mykje  skam  hev  du  fyrr  faatt  av 
honom,  og  helvti  so  mykje  til  vil  du  faa,  dersom 
de  kjem  i  strid. «  Berg  svara:  »Eg  kann  ikkje 
taka  med  alt  det  som  Jokul  hev  sagt.«  Helga  sa: 
»Naar  du  er  so  toskut  at  du  ikkje  veit  aa  sjaa 
deg  for,  so  skal  eg  gjera  at  det  ikkje  vert  noko 
av  denne  holmgangen. «  »Det  raader  ikkje  du 
noko  for,«  svara  Berg.  Um  denne  saki  visste 
ikkje  Finnboge  noko. 


XXXIV. 

Dei  fortel  at  den  morgonen  dei  skulde  fara 
til  holmgangen,  vart  det  slik  snøkave  og  frost  at 
det  ikkje  var  komande  ut  for  nokon.  Tidleg  same 
morgonen  banka  det  paa  døri  paa  Hov.  Torstein 
gjekk  burt  aat  døri  og  helsa  paa  Jokul,  bror  sin. 
»Er  du  ferdig  til  holmgangen,  Torstein ?«  spurde 
han.  »Tykkjer  du  at  du  er  nøydd  til  aa  fara  i 
slikt  styggvér?«  sa  Torstein.  »Ja  visst  gjer  eg 
det,«  svara  Jokul.  »Gaa  inn  fyrst,  bror,  og  lat 
oss  bia  til  me  fær  sjaa  um  véret  gjev  seg,«  sa 
Torstein.  Jokul  sa  han  vilde  ikkje  gaa  inn  og 

tina  up p  snøen  paa  seg,  »og  vil  du  ikkje  fara,  so 
fer  eg  likevel, «  sa  han.  Torstein  sa:  » Aldri  skal 
det  vera  den  skilnaden  paa  modet  vaart,  at  eg  sit 
heime  og  du  fer;  berre  bi  meg.«  Torstein  gjekk 
inn  og  gjorde  seg  ferdig;  han  sa  aat  gj esterne 
sine  at  dei  skulde  si  tja  der  og  ikkje  fara  fyrr  véret 
vart  godt,  og  so  bad  han  kona  og  sønerne  sine 
stella  godt  med  gjesterne.  Baae  brørne  for  no 
i  lag.  » Korleis  hev  du  no  tenkt  aa  taka  det?« 
spør  Torstein.  »Eg  veit  aldri  du  hev  spurt  meg 
til  raads  fyrr,«  svarar  Jokul,  »og  lite  hjelp  kann 
dei  vel  venta  seg  dei  som  søkjer  raad  hjaa  meg; 
men  denne  gongen  skal  eg  ikkje  staa  uppraadd; 
me  fer  til  Undunfjell,  og  Tore,  bror  vaar.  skal 
vera  med  oss.«  Dei  gjorde  so  og  for  dit  og  kom 
um  kvelden  til  Faksa-Brand,  ein  av  venerne  hans 
Jokul;  dei  var  der  um  natti.  Brand  aatte  ein  faksut 
hest  dei  kalla  Frøysfakse.  Han  var  kjær  for  hesten; 
det  var  ein  god  hest,  og  med  den  for  ein  urædd 
baade  i  strid  og  elles,  og  folk  hadde  det  for  det 
at  Brand  trudde  paa  Fakse.  Morgonen  etter  var 
•det  same  véret,  —  um  ikkje  verre;  men  brørne 
vilde  fara,  endaa  véret  ikkje  vilde  gjeva  seg. 
Brand  hadde  tjelda  ein  slede  med  huder  og  sett 
for  Fakse;  dei  tvo  skulde  vel  finna  vegen,  meinte 
han.  Jokul  vilde  at  Torstein  og  Tore  skulde  setja 
seg  i  sleden,  so  skulde  Faksa-Brand  og  han  gaa 
fyre.  Tidleg  um  morgonen  kom  dei  til  høystakken; 
men  ingen  var  korhen. 

Um  morgonen  sa  Finnboge  aat  Berg;  »Trur 
du  ikkje  at  Jokul  er  komen  til  holmgangen?«  »Nei, 
det  trur  eg  ikkje, «  svara  han,  »for  det  er  uraad 
for  folk  aa  fara  i  slikt  vér.«  »Er  ikkje  Jokul 
komen,  daa  er  han  ikkje  den  karen  eg  tenkte, « 
sa  Finnboge,  »det  hadde  vore  betre  at  du  ikkje 
hadde  gaatt  so  langt  med  honom,  so  hadde  du 
sloppe  aa  tola  den  eine  skamini  etter  den  andre. « 

»Det  hev  de  sét  for  seint, «  segjer  Helga,  »og  so 
ille  som  det  er  aa  halda  seg  undan  no,  so  vert  det 
verre  si  dan. «  ;>Trur  du  Jokul  er  komen?«  spør 
Berg.  »Eg  veit  ikkje,«  svara  ho,  »men  eg  trur 
de  skal  faa  sjaa  at  han  ikkje  er  ein  mann  som 
høver  dykk.«  Dermed  vart  det  ikkje  sagt  meir 
um  dette,  og  dei  for  ingen  stad. 

Brørne  bidde  no  til  nons;  daa  gjekk  Jokul  og 
Faksa-Brand  til  saufjøset  hans  Finnboge,  som  var 
attmed  høystakkgjerdet.  Her  tok  dei  ein  stolpe 
og  bar  burt  til  gjerdet.  Der  for  og  nokre  hestar 
som  hadde  sett  dit  og  vilde  finna  livd  mot  uvéret. 
Jokul  skar  ut  eit  kar-hovud  paa  enden  paa  stolpen 
og  skreiv  med  runer  dei  ordi  som  fyrr  er  nemnde. 
Sidan  drap  Jokul  ei  merr;  han  skar  upp  ho  i 
brjostet  og  sette  ho  paa  stolpen,  so  ho  vende  mot 
Borg.  Dermed  tok  dei  paa  heimvegen  og  var 
hjaa  Faksa-Brand  um '  natti,  og  hadde  det  svært 
morosamt  um  kvelden.  Jokul  sa:  »Det  er  no  so, 
Torstein  frende,  at  du  er  meir  vensæl  enn  eg  og 
hev  fleire  vener;  men  no  syner  det  seg  at  venerne 
mine  duger  ikkje  mindre  enn  dine;  eg  tykkjer 
Faksa-Brand  var  ein  gild  kar.«  »Ja,  Brand  er  ein 
bra  kar,«  svara  Torstein.  Brand  meinte  at  det  var 
godt  aa  tena  ein  mann  som  Jokul,  for  det  var 
ikkje  mange  slike  karar.  Faksa-Brand  og  Jokul 
sa  det  maatte  ha  vore  noko  trolldom  med  véret, 
og  skulda  Helga  paa  Borg  for  det.  Brørne  kom 
no  heim  og  vart  mottekne  med  stor  gleda,  og  det 
spurdest  no  kring  bygderne  kor  stor  skam  Borg- 
kararne  hadde  vorte  ute  for  av  brørne. 


XXXV. 

Ein  gong  straks  etter  dette  samla  Finnboge 
og  Berg  folk  saman  fraa  Videdal,  og  det  vart  30 

mann  i  alt.  Helga  spurde  kva  dei  tenkte  paa. 
Finnboge  svara  at  dei  vilde  fara  til  Vatsdal.  »De 
tenkjer  vel  aa  hemna  dykk  paa  brørne, «  sa  Helga* 
»men  eg  tenkjer  at  di  mei  r  de  hev  med  deim  aa 
gjera,  di  verre  gaar  det.«  »Me  skal  no  prøva, « 
segjer  Finnboge.  »Berre  reis  de!  de  skal  faa  det 
like  ant  um  med  aa  koma  heim  som  no  med  aa 
koma  i  veg,«  svara  Helga. 

Dette  spurdest  no  braadt  vidt  ikring,  og  Tor¬ 
stein  paa  Hov  fekk  ogso  høyra  det.  Han  sende 
bod  til  brørne  sine;  dei  kom  til  honom,  og  han 
fortalde  det  han  hadde  høyrt.  Dei  tok  no  den 
raadi  aa  samla  folk,  og  den  dagen  Finnboge  var 
ventande,  samlast  60  mann  paa  Hov.  Maa  paa 
Maastad,  frenden  deira,  var  der,  og  Øyolf  fraa 
Karnsnes,  og  andre  av  mennerne  deira.  No  saag 
dei  Finnboge  og  fylgjet  hans  kom  ridande.  »No 
skal  me  setja  oss  paa  hestarne  vaare  og  rida  imot 
deim,«  sa  Torstein,  »for  eg  vil  ikkje  at  dei  skal 
sparka  upp  garden  min.«  Dei  gjorde  so.  Jokul 
sa:  »Me  skal  skunda  oss  og  rida  imot  deim,  og 
setja  inn  paa  deim  fyr  r  dei  er  ferdige  til  aa  taka 
mot  oss.«  »Me  skal  ikkje  forhasta  oss,«  sa  Tor¬ 
stein,  »eg  skal  føra  ordet  for  oss  og  høyra  kva 
dei  vil.  Det  kan n  henda  det  gaar  lett;  eg. veit 
vel  at  du  bror  ikkje  er  rædd  for  aa  gaa  paa.« 
Jokul  svara:  »Det  var  ventande  at  du  ikkje  vilde 
fylgja  mi  raad  lenger. «  «Di  raad  var  god,  frende, 
so  lenge  me  fylgde  ho,«  sa  Torstein*  »men  no 
trengst  det  ikkje. «  Finnboge  sa  aat  mennerne 
sine:  »Det  kjem  folk  mot  oss  fraa  Hov,  og  det  er 
ikkje  faa;  det  er  visst  at  det  er  ikkje  lett  aa  koma 
uventande  innpaa  Torstein.  No  hev  me  tvo  ting 
aa  velja,  men  ingen  av  deim  er  god:  anten  maa 
me  rida  heimatt  med  det  same,  so  stor  skam 
som  det  er,  eller  ogso  vaaga  oss  i  kast  med  deim; 
men  det  vert  faarlegt,  for  det  ser  ut  til  at  dei  er 

mannsterkare  enn  me.«  »Skal  me  ikkje  no  prøva 
eitkvart?«  segjer  Berg,  »og  møtast  skal  me.« 
Finnboge  svara:  »Lat  oss  stiga  av  hestarne  og 
binda  deim  og  halda  oss  vel  saman,  kor  det 
gaar.«  Dette  ser  Torstein  og  hans  folk;  dei  steig 
og  av  hestarne  og  batt  deim.  Daa  sa  Torstein: 
»No  skal  me  gaa  imot  deim,  og  eg  skal  føra  ordet 
for  oss.  Kven  er  det  som  er  hovudmannen  for 
dei  folki  som  er  komne  her?«  spør  han.  Finnboge 
namnkjende  seg.  »Kva  ærend  hev  de  hit  i  dalen, 
sa  Torstein.  »Ein  hev  tidt  smaaærend  kring  i 
bygderne,«  svara  Finnboge.  Torstein  sa:  »Eg 
vonar  at  de  no  meinte  aa  fullføra  det  ærendet 
som  var  tenkt  daa  de  for  heimanfraa;  men  det 
hev  no  gaatt  annarleis  enn  de  tenkte:  aa  koma 
yver  oss  brørne.  Um  so  er,  so  hev  det  falle  seg 
godt.  Eg  skal  no  gjera  deg  tvo  vilkaar,  Finnboge, 
endaa  det  var  høvelegare  at  du  fekk  berre  eitt: 
Far  til  Borg  med  det  same  og  hald  deg  heime 
paa  garden  din.  Det  andre  vilkaaret  er  at  me 
skal  gjera  fraa  oss  holmgangen  vaar;  men  me 
skal  gjera  det  paa  den  maaten,  at  kvar  av  oss  fær 
taka  med  seg  reisefylgjet  sitt;  daa  skal  du  faa 
sjaa  kva  du  duger  til,  so  stor  og  sterk  som  du  er. 
Og  so  skal  du  fara  burt  fraa  Videdal  til  vaaren  og 
ikkje  halda  til  millom  Jokulsaa  i  Skagafjord  og 
Rutaljordaa,  og  prøv  aldri  aa  stridast  med  oss 
brørne  meir.  Og  du  Berg  hev  i  tankeløysa  valda 
oss  brørne  mykje.  Eg  fekk  sjaa  kor  ufredeleg  du 
var  fyrst  du  kom  til  bygdi,  den  gongen  du  lét 
hestarne  dine  beita  paa  engi  mi,  og  heldt  meg 
for  ein  slik  stakar  at  eg  skulde  gaa  og  gjæta 
hestarne  dine.  Du  skal  ingi  bot  ha  for  det  at 
Jokul,  bror  min,  slo  deg,  for  du  vilde  ikkje  taka 
imot  den  gongen  me  baud  deg.  Du  skal  halda 
deg  utanfor  dei  same  grensorne  som  Finnboge, 
so  hev  de  noko  til  minne  um  striden  vaar.  Vel 

no  fort  eitt  av  desse  vilkaari!«  Jokul  stod  attmed 
Torstein  med  Ættartange  i  handi.  Finnboge  og 
Berg  og  mennerne  deira  gjekk  til  hestarne  sine  og 
sette  seg  upp  og  reid  heim  til  Borg  med  det  same. 
Helga  stod  ute;  ho  spurde  um  nytt.  Dei  hadde 
ikkje  noko  nytt  aa  fortelja,  svara  dei.  »Det  kann 
vel  henda  at  de  tykkjer  so;  men  det  tykkjer  visst 
ikkje  andre,  naar  dei  høyrer  at  de  er  jaga  fraa 
bygdi  som  illgjerningsmenner,  og  dette  er  no  den 
største  uferdi  de  hev  vore  ute  for.« 

Torstein  og  brørne  reid  no  til  Hov  og  for 
sidan  kvar  heim  til  seg.  Torstein  takka  deim  for 
hjelpi.  Han  kom  soleis  med  æra  fraa  denne  saki, 
som  fraa  alle  andre. 

Um  vaaren  seide  Finnboge  jordi  si  paa  Borg 
og  for  nord  til  Strander1)  i  Trekyllesvik  og  busette 
seg  der.  Berg  for  og  burt;  men  det  er  ikkje  for¬ 
talt  i  soga  kva  han  sidan  tok  seg  til,  og  meir  er 
det  ikkje  aa  segja  um  striden  millom  deim  og^ 
Ingemundssønerne. 


XXXVI. 

Dei  fortel  at  det  ein  sumar  kom  eit  skip  til 
Rutafjord;  paa  det  var  tvo  systrar,  Torøy  og  Groa. 
Dei  tok  inn  paa  Hov  baae  og  vart  hjaa  Torstein 
um  vinteren.  Um  vaaren  spurde  dei  Torstein  um 
han  kunde  hjelpa  deim  so  dei  fekk  seg  ein  fast 
bustad.  Torøy  kjøpte  daa  jord  etter  raadi  hans 
Torstein,  og  ho  busette  .seg  dér;  men  Groa  fekk 
ein  bustad  nær  attmed  honom.  Turid,  kona  hans 
Torstein,  tok  til  aa  finna  aat  honom  og  sa  at 
Groa  brukte  trolldomskunster  og  gjorde  honom 
glad  i  seg.  Groa  kjøpte  malt  og  laga  til  veitsla 


)  Strandsyssel  er  paa  Vestlandet. 


■og  bad  dit  Ingemundssønerne.  Desse  systrarne 
tedde  seg  ikkje  som  smaafolk,  Ho  bad  dit  Maa 
paa  Maastad  og  mange  andre  av  mennerne  i  bygdi. 
Tridje  natti  fyrr  Torstein  skulde  fara  heimanfraa, 
drøymde  han  at  den  kvinna1)  som  hadde  fylgt 
frendarne,  kom  til  honom  og  bad  honom  at  han 
ikkje  skulde  fara.  Han  svara  at  han  hadde  lova 
det.  Ho  sa:  »Eg  tykkjer  dette  er  uvitugt,  og  det 
vil  gaa  deg  ille. «  So  gjekk  det  tri  næter  at  ho 
kom  og  tala  honom  til  rettes,  og  sa  at  det  ikkje 
vilde  gaa  vel,  og  so  tok  ho  paa  augo  hans.  Det 
var  visi  deira  at  naar  Torstein  skulde  rida  nokon 
stad,  so  kom  alle  som  skulde  vera  med,  til  Hov 
den  dagen.  No  kom  Jokul  og  Tore,  Maa  og  dei 
andre  mennerne  som  skulde  fylgja.  Torstein  bad 
deim  fara  og  sa  han  var  sjuk.  Dei  gjorde  so. 
Same  kvelden,  daa  soli  var  gaatt  ned,  saag  saue- 
gjætaren  at  Groa  gjekk  ut  og  gjekk  rangsøles 
kring  husi  sine.  »Det  er  vandt  aa  staa  imot 
lukka  aat  Ingemundssønerne, «  sa  ho.  Ho  saag 
upp  mot  fjellet  og  svinga  ein  klut  eller  duk,  der 
ho  hadde  innknytt  mykje  gull  som  ho  aatte,  og 
so  sa  ho:  »Lat  det  no  henda  det  som  henda 
skal!«  Sidan  gjekk  ho  inn  og  hadde  att  døri. 
Daa  fer  det  ei  jordskrida  mot  garden,  og  alle 
mennerne  strauk  med.  Daa  dette  spurdest.  jaga 
brørne  Torøy,  syster  hennar,  .burt  or  bygdi.  Sidan 
tykte  folk  gjerne  at  dei  saag  skrymt  der  Groa ! 
hadde  butt,  og  ingen  vilde  bu  der  meir. 

XXXVII. 

Torgrim  paa  Kam  sa  a  fekk  eit  barn  med  Xereid, 
frilla  si,  og  barnet  vart  utbore,  med  di  kona  hans 


b  Kvinna  er  fylgja  deira. 

vilde  det  so.  Ingemundssønerne  var  gode  vener 
og  var  ofte  saman.  Ein  gong  var  Torstein  hjaa 
brørne  sine,  og  Tore  fylgde  honom  paa  vegen. 
Torstein  spør  daa  Tore  kven  han  tykte  var  likast 
av  brørne.  »Det  er  ikkje  noko  aa  undrast  paa,« 
svara  Tore,  »du  er  likast  til  aa  finna  gode  raader; 
mest  vit  hev  du  og.«  Torstein  sa:  »Jokul  er 
fremst  naar  det  gjeld  aa  vera  hardbalen. «  »Med 
meg  er  det  verst, «  sa  Tore,  »for  denne  berserk¬ 
gangen  kjem  so  tidt  yver  meg,  og  helst  naar  eg 
minst  vilde,  og  no  vilde  eg  at  du  bror  skulde 
gjera  aat  for  det.«  »Eg  er  komen  her  for  di  eg 
hev  spurt  at  Torgrim,  frenden  vaar,  hev  bore  ut 
barnet  sitt,  soleis  som  kona  hans  vilde;  det  var 

ille  gjort.  Det  er  til  stort  mein  for  deg  at  du 

ikkje  hev  den  naturi  som  andre  menner.«  Tore 
sa  han  skulde  gjera  kva  det  var,  berre  han  kunde 
verta  fri  dette.  Torstein  lova  aa  gjeva  raad;  »men 

kva  vil  du  so  gjera?«  spør  han.  »Det  som  du 

vil, «  svara  Tore.  Torstein  sa:  »Daa  er  det  ein 
ting  eg  vil  beda  deg  um,  og  det  er  at  sønerne 
mine  fær  godordet. «  Tore  lova  det.  Torstein  sa: 
»No  vil  eg  kalla  paa  honom  som  hev  skapt  soli, 
for  eg  trur  han  er  megtigast,  og  beda  at  du  vert 
fri  denne  ulukka,  og  for  hans  skuld  vil  eg x)  i 
staden  hjelpa  dette  barnet,  og  føda  upp  til  dess 
at  han  som  hev  skapt  mannen,  ein  gong  kann  faa 
vendt  det  aat  seg,  for  eg  vonar  at  det  vil  henda.« 

Sidan  steig  dei  til  hest  og  for  burt  til  Karnsaa, 
der  dei  visste  at  barnet  var  gøymt  og  trælen  hans 
Tore  hadde  funne  det.  Dei  saag  at  det  hadde 
vore  breidt  noko  ut  yver  andlitet,  og  at  det  hadde 
kravla  og  skulde  faa  fraa  nasen,  so  det  var  mest 
kvævt.  Dei  tok  barnet  heim  til  Tcre,  og  han 
fødde  upp  guten,  og  guten  vart  kalla  Torkjell 


1)  skal  vel  vera:  vil  eg  at  du  i  staden  hjelper  o.s.b. 

Kravla;  men  berserkgangen  kom  aldri  yver  Tore 
sidan.  Torstein  fekk  soleis  godordet. 

Olav  budde  paa  Haukagil  og  Ottar  paa 
Grimstunga;  han  var  gift  med  Aasdis,  dotter  hans 
Olav,  og  paa  lovmøti  hadde  dei  bud  i  hop.  Søn- 
erne  hans  Torstein  voks  upp  og  vart  dugelege 
menner.  Gudbrand  var  stor  og  sterk;  Ingolv  var 
svært  fager  og  stor  han  og,  og  han  gjekk  yver 
folk  flest  i  idtrotter.  Paa  eit  haustting  kom  mange 
folk  saman,  og  der  vart  halde  leik.  Ingolv  var 
med  i  leikarne  og  synte  no  og  idtrotterne  sine. 
Men  ein  gong  han  sprang  etter  ballen  sin,  bar  det 
so  til  at  ballen  for  burt  til  Valgjerd  Ottarsdotter. 
Ho  tok  han  med  kaapa  si,  og  dei  talast  no  med 
ei  rid.  Han  tykte  det  var  ei  overlag  fager  kvinna, 
og  kvar  dag  som  var  att  av  tinget,  kom  han  seg 
i  tal  med  henne,  og  sidan  for  han  jamleg  etter 
henne.  Ottar  lika  ikkje  dette;  han  tala  til  Ingolv 
og  bad  honom  ikkje  fara  so  at  dei  baae  hadde 
skam  av  det;  han  skulde  heller  faa  henne  paa  ein 
sømeleg  maate  enn  aa  narra  henne  burt  i  vanæra. 
Ingolv  sa  han  vilde  gaa  og  koma  som  han  vilde, 
og  meinte  at  det  ikkje  var  noko  usømelegt  i  det. 
Ottar  tala  no  til  Torstein  og  bad  honom  at  han 
maatte  hjelpa  til  og  faa  gjort  noko  med  dette. 
Det  lova  han.  Torstein  sa  til  Ingolv:  » Korleis 
kann  du  Anna  paa  aa  gjera  Ottar  skam  og  svi- 
vyrda  dotter  hans?  det  er  stygt  gjort  av  deg,  og 
held  du  ikkje  upp,  so  ber  det  sundt  med  oss.« 
Ingolv  slutta  daa  aa  fara  etter  Valgjerd;  men  han 
dikta  kjærleiksvisor  um  henne  og  song  deim  sidan.  I 
Ottar  for  enno  ein  gong  til  Torstein  og  sa  at  han 
ikkje  tykte  um  denne  diktingi  hans  Ingolv;  »eg 
tykkjer  det  er  din  byrd  aa  gjera  noko  med  dette, « 
sa  han.  Torstein  svara  at  det  var  ikkje  etter  hans 
tykkje;  han  hadde  tala  aat  honom,  sa  han;  men 
det  nytta  ikkje.  Ottar  sa:  »So  maa  du  betala 

bøter  for  Ingolv,  eller  gjeva  løyve  til  at  me  sak- 
søkjer  hon.om.  >>Eg  vil  telja  deg  til  at  du  ikkje 
bryr  deg  um  dette, «  sa  Torstein;  »men  du  kann 
gjerne  saksøkja  honom.«  Ottar  for  til  Hov.  og 
stemnde  Ingolv  til  Hunavatsting,  og  budde  seg 
til  søksmaal.  Daa  Jokul  spurde  dette,  vart  han 
sint  og  sa  det  var  meiningslaust  at  brørne  skulde 
verta  saksøkte  i  heimgrendi  si;  » Torstein  er  for 
gamall,«  sa  han,  »og  um  me  ikkje  er  lovmenner, 
so  kann  me  gjera  av  denne  saki  med  økshamaren.« 

Daa  vaartinget  kom,  bad  Ingolv  Torstein  at 
han  skulde  gjeva  honom  ei  raad  i  saki,  eller  ogso 
vilde  han  setja  øksi  i  hovudet  paa  Ottar.  Torstein 
sa:  »No  vil  eg  at  du  tek  med  godordet  og  bruker 
det,*  og  so  vart  gjort.  Daa  saki  skulde  gaa  til 
doms,  gjekk  Ingolv  og  Jokul  fram  i  retten  og  jaga 
folk  fraa  kvarandre  med  øksi,  og  soleis  vart  det 
ikkje  meir  av  denne  saki.  Ei  stund  etter  tinget 
sa  Ottar  aat  Olav,  verfar  sin,  at  han  ikkje  vilde 
vera  der  lenger,  men  selja  jordi  si.  So  gjorde 
han;  han  flutte  sør  um  heidi  og  sette  bu  der. 


XXXVIII. 

Ikkje  lenge  etter  dette  vart  Torstein  sjuk  og 
døydde.  Dauden  hans  Torstein  er  nemnd  fyrst 
her;  men  Jokul  døydde  ei  stund  fyrr;  Tore  livde 
lengst  av  brørne.  Torkjell  Kravla  var  tri  aar 
gamall  daa  Tore,  fostfar  hans,  døydde.  Han  kom 
daa  til  Tororm  og  vart  uppfostra  der.  Folk  meinte 
det  kom  ingi  slike  karar  som  Torstein  og  brørne 
hans;  men  mange  tykte  at  sønerne  fylgde  godt  i 
hans  spor.  Kvinnorne  tykte  best  um  Ingolv,  som 
det  staar  i  visa: 

Alle  møyar  vilde 
med  Ingolv  ganga, 


Vatsdølerne, 

dei  som  var  vaksne; 
stakars  henne,  sa  ho, 
som  er  for  liti. 

Brørne  skifte  arven  millom  seg.  Ingolv  budde 
paa  Hov,  og  Gudbrand  paa  Gudbrandsstad.  Ing¬ 
olv  vart  gift  med  Halldis,  dotter  hans  Olav  fraa 
Haukagil;  ho  var  yngre  enn  Aasdis  som  var  gift 
med  Ottar,  ho  som  var  mor  hennar  Valgjerd  og 
hans  Hallfred  Vandraadeskald.  Ingolv  brukte  gjerne 
aa  sjaa  um  Valgjerd  naar  han  for  til  eller  fraa 
tinget.  Ottar  tykte  ille  um  det.  Ho  gjorde  honom 
alle  stasklædi. 


XXXIX. 

Nokre  aar  etter  at  Torstein  Ingemundsson  var 
daaen,  fann  Ottar,  ein  gong  han  reid  fraa  tinget, 
ein  fredlaus  mann  paa  Blaaskogaheidi.  Han  kalla 
seg  Tore  og  var  komen  austan  fraa  Fjordarne. 
Han  hadde  vorte  dømd  fredlaus  i  ei  sak  um  eit 
kvinnfolk,  sa  han,  og  so  bad  han  Ottar  taka  mot 
seg.  »Det  skal  eg  gjera,«  svara  Ottar,  » dersom 
du  vil  gaa  eit  ærend  for  meg.«  Den  andre 
spurde  kva  det  var.  »Du  skal  fara  nord  til  Ingolv 
i  Vatsdal,«  svara  Ottar,  »du  skal  sjaa  til  aa  taka» 
livet  av  honom  eller  ein  av  brørne  hans,  for  etter 
som  det  ser  ut  til,  hev  dei  ikkje  lukka  med  seg; 
vil  du  fara,  so  skal  eg  hjelpa  deg.«  Jau,  han  vilde 
gjerne  det,  for  det  vanta  ikkje  mod,  meinte  han. 
Han  for  heim  med  Ottar,  og  dei  vart  forlikte  um 
at  han  skulde  drepa  Ingolv,  eller  Gudbrand,  um 
han  heller  kunde  naa  honom,  og  Ottar  skulde 
hjelpa  honom  burt  fraa  landet.  Han  for  til  Vats- 
dal  og  kom  til  Hov;  han  var  der  um  natti.  Han 
bad  Ingolv  um  hjelp  og  sa  han  var  ein  fredlaus 

mann.  Ingolv  svara  han  trong  ikkje  utanbygds 
folk;  det  var  nok  aa  faa  av  slike;  han  bad  honom 
forda  seg  straks,  og  sa  at  han  ikkje  kunde  lika 
honom.  Tore  for  burt  og  kom  til  Gudbrand. 
Gudbrand  tok  mot  honom,  og  han  var  der  ei  rid. 
Ein  morgon  bad  Gudbrand  honom  finna  seg  ein 
hest  og  gjekk  ut,  og  Tore  etter.  Daa  Gudbrand 
kom  burt  paa  dørstokken,  bøygde  han  seg.  Tore 
hogg  no  etter  honom;  men  daa  Gudbrand  høyrde 
det  lét  i  øksi,  smatt  han  til  sides  attmed  døri,  og 
Tore  hogg  i  aasen  som  stod  fram  undan  vind- 
skiorne,  so  øksi  stod  fast.  Tore  rende  burt  or 
garden,  og  Gudbrand  etter.  Daa  Tore  kom  burt 
til  elveklufti,  sprang  han  yver  og  stupte.  Gud¬ 
brand  kilte  sverdet  etter  honom,  det  raaka  honom 
midt  i  livet.  Han  hadde  knytt  beislet  kring  livet 
paa  seg,  og  sverdet  raaka  beisl-ringen.  Gudbrand 
sprang  yver  elvi  og  burt  aat  Tore;  han  var  daa 
daud,  og  Gudbrand  grov  ned  honom.  Det  hadde 
vorte  skard  i  sverdet,  og  eitt  var  so  stort  at  ein 
kunde  leggja  fingerkoppen  i  det.  Sidan  vart  det 
kvesst,  og  det  vart  eit  gildt  vaapen. 

Gudbrand  for  til  bror  sin  og  fortalde  honom 
korleis  det  hadde  gaatt;  det  var  Ottar  som  hadde 
raadt  honom  til  dette,  sa  han;  slikt  maatte  ein 
vara  seg  for.  Det  var  ei  stygg  aatferd,  sa  Ingolv, 
og  dei  for  no  straks  sør  til  Borgarfjord  og  fortalde 
Ottar  dette;  men  han  sa  berre  mot  deim,  for  han 
hadde  mange  mann  hjaa  seg,  so  dei  kom  ingen 
veg  med  honom.  Det  vart  daa  prøvt  forlik,  og 
dei  vart  forlikte  soleis  at  Ottar  skulde  betala  eit 
hundrad  i  sylv,  og  for  Tore  skulde  det  ingi  bøter 
vera.  Det  vart  like  eins  medteke  i  forliket  at  Ing¬ 
olv  skulde  vera  fredlaus,  dersom  han  kom  til  Val- 
gjerd  og  ikkje  hadde  Gudbrand  med  seg.  Daa  sa 
Ingolv:  »Det  skal  du  koma  i  hug,  Ottar,  fær  me 
vitjing  av  fleire  slike  uvener,  daa  slepp  du  ikkje 

med  pengebøter;  du  skal  faa  løn  som  forskyldt 
for  svikraaderne  dine.«  Ottar  svara  at  mange 
vilde  segja  at  han  hadde  havt  god  grunn  for  det 
som  var  gjort.  Dermed  skildest  dei. 


XL. 

Ein  mann  som  heitte  Svart,  kom  med  skipet 
sitt  til  Mintaksøyr.  Ætti  hans  var  fraa  Sudrøyarne. 
Det  var  ein  stor,  sterk  kar,  men  uvenleg  og  lite 
lika.  Skipet  hans  hadde  gaatt  sundt;  men  etter  di 
folk  visste  kva  kar  han  var,  vilde  ingen  taka  mot 
honom.  Han  for  daa  fraa  bygd  til  bygd,  til  han 
kom  til  Ottar,  og  bad  honom  taka  mot  seg  og 
hjelpa  seg.  Ottar  svara:  »Eg  tykkjer  ikkje  det 
vilde  vera  rett  gjort  aa  segja  nei  aat  ein  mann 
som  deg;  eg  skal  taka  mot  deg,  for  ikkje  er  du 
nokon  stakar,  og  eg  vonar  eg  kann  faa  god  hjelp 
av  deg.«  Det  var  ikkje  meir  enn  ein  kunde  venta, 
svara  den  andre.  Svart  aatte  noko  gods;  han  vart 
no  hjaa  Ottar.  Svart  hadde  ikkje  vore  lenge  fyrr 
Ottar  sa  han  vilde  senda  honom  nord  til  Hov  i 
Vatsdal.  »Der  bur  ein  mann  som  heiter  Ingolv,« 
sa  han,  »han  er  fienden  min  og  hev  gjort  meg 
skam  paa  mange  maatar,  og  det  er  ingen  rett  aa 
faa  av  honom.  Det  er  no  ein  hæv  mann;  men 
eg  trur  likevel  at  du  hev  lukka  med  deg  og  kann 
taka  hemn  yver  honom,  naar  eg  segjer  deg  korleis 
du  skal  bera  deg  aat,  for  eg  hev  tiltru  til  deg.« 
Svart  sa  at  han  fyrr  hadde  vore  med  der  folk 
ikkje  kunde  semjast,  og  han  trudde  nok  han  skulde 
koma  fraa  ærendet;  han  hadde  vore  i  viking,  og 
mangein  gong  hadde  berre  han  sloppe  undan,  sa 
han.  Skipet  stod  uppi  Kvitaa.  Dei  tala  no  av 
med  kvarandre  at  Svart  skulde  hogga  hand  eller 
fot  av  Ingolv,  eller  drepa  Gudbrand,  dersom  han 

ikkje  naadde  Ingolv,  og  so  skulde  han  faa  vera 
hjaa  Ottar  um  vinteren,  og  Ottar  skulde  hjelpa 
honom  fraa  landet;  men  dersom  Svart  ikkje  kunde 
fullføra  ærendet,  so  skulde  han  syta  for  seg  sjølv. 
Ottar  fekk  i  varor  fraa  skipet  og  gav  Svart  med 
paa  vegen.  Svart  fekk  ein  mann  til  fylgje  og  tvo 
hestar,  og  Ottar  sa  honom  korleis  bygderne  laag 
til,  og  kva  for  veg  han  skulde  fara  nordetter  og 
attende. 

Svart  for  no  til  han  kom  til  Kvanndal.  Her 
tok  han  av  hestarne  og  gjorde  ferdig  varorne  sine, 
og  lét  hestarne  beita.  Tidleg  um  dagen  kom  Svart 
gaaande  til  Hov.  Ingolv  var  ute  og  heldt  paa 
skjefta  eit  spjot.  Svart  helsa  paa  Ingolv  og  sa  at 
det  hadde  gaatt  honom  gale  paa  reisi;  tvo  hestar 
var  burtkomne  for  honom  paa  heidi,  og  der  laag 
varorne  hans,  ei  kista  og  ein  skinnsekk.  Han  bad 
Ingolv  senda  med  seg  folk  og  leita,  so  han  kunde 
faa  varorne  sine  til  bygdar.  Han  sa  han  vilde 
flytja  nord  til  Øyafjord,  og  fortalde  at  han  for 
nokre  vintrar  sidan  hadde  vore  i  Ramnagil  Ing¬ 
olv  svara  at  det  var  lite  um  folk  paa  garden,  og 
sjølv  vilde  han  ingen  stad  fara;  »det  er  best  du 
fer  din  veg  med  det  same,«  sa  han.  »So  maa  eg 
daa  faa  deg  til  aa  fylgja  og  syna  meg  vegen  burt 
i  ein  annan  gard,«  sa  Svart.  Det  gjorde  Ingolv; 
han  fylgde  honom  til  vegs,  men  agta  seg  vel,  for 
han  torde  ikkje  retteleg  tru  Svart,  med  di  han 
alltid  vilde  gaa  etter  honom;  han  hadde  sverd  ved 
sida  og  eit  stort  spjot  i  handi;  det  var  eit  spjot 
med  langt,  jarn-linda  skaft  og  flatt  blad.  Svart 
bad  Ingolv  taka  mot  seg;  han  skulde  faa  velja 
seg  det  han  vilde  av  varorne;  »du  er  ein  namn¬ 
gjeten  mann,«  sa  han,  »og  det  sømer  seg  vel  at 
du  tek  imot  framandfolk,  all  helst  naar  det  ikkje 
skortar  pengar  aa  løna  med.«  »Eg  er  ikkje  van 
til  aa  taka  heim  ukjende  folk,«  sa  Ingolv,  »det  er 

vonde  folk  mange  av  deim,  og  det  ser  du  ut  til 
aa  vera  og; «  dermed  viste  han  honom  fraa  seg, 
og  sa  at  han  ikkje  vilde  ha  noko  aa  gjera  med 
honom,  og  so  vende  han  attende. 

Svart  for  til  Gudbrand  og  fortalde  det  same 
til  honom.  Gudbrand  sa:  »De  framandfolk  er  no 
ikkje  av  beste  slaget;  men  eg  skal  faa  nokon  til 
aa  leita  etter  varorne  dine,  so  kann  me  talast  med 
sidan  um  upphelde  «  Dei  for  og  fann  varorne; 
dei  trudde  hestarne  var  burtkomne;  men  snart  fann 
dei  deim  og.  Gudbrand  førde  alt  ihop  heim  til 
seg  og  tok  mot  Svart.  Daa  Ingolv  fekk  høyra 
det,  for  han  til  bror  sin  og  sa  at  han  tykte  han 
hadde  ikkje  vore  varsam  nok  og  raadde  honom 
til  aa  jaga  honom  burt.  Gudbrand  trudde  ikkje 
at  denne  mannen  vilde  gjera  nokon  skade;  han 
hadde  ikkje  sét  noko  likt  til  det  sidan  han  kom, 
sa  han.  »Daa  hev  me  ikkje  same  meiningi,«  sa 
Ingolv,  »eg  tykkjer  han  ser  ut  som  ein  løynmordar 
som  gaar  og  tenkjer  paa  noko  vondt;  eg  vilde 
ikkje  at  han  skulde  vera  hjaa  deg,  for  eg  hev 
ingi  god  tru  um  honom,  og  det  er  best  aa  vera  fyre 
var.«  Men  det  vart  no  ikkje  gjort  noko  med 
dette,  og  Svart  vart  verande  der  um  vinteren.  Um 
vaaren,  daa  det  leid  til  sumars,  flutte  Gudbrand 
til  sæters.  Dei  gjorde  det  soleis  at  husmori  reid 
for  seg  sjølv,  og  Gudbrand  og  Svart  reid  paa 
same  hest,  og  Svart  sat  bak.  Daa  dei  kom  ut 
paa  dei  myrarne  dei  no  kallar  Svartfjellsmyrarne, 
daa  sokk  hesten  ned  i  under  deim.  Gudbrand 
bad  Svart  sleppa  seg  attyver  hesten  og  ned,  og' 
det  gjorde  han.  Daa  han  saag  at  Gudbrand  ikkje 
agta  seg  for  honom,  snudde  han  spjotet.  Dette 
ser  husmori;  ho  ropar:  »Agta  deg  for  hunden!  han 
vil  svika  deg  og  drepa  deg.«  Med  det  same 
køyrde  Svart  spjotet  i  Gudbrand  under  armen. 
Gudbrand  fekk  upp  sverdet  og  hogg  etter  honom 

°g  hogg  sund  hon  om  i  midja.  Husmori  kom  til 
sæters  og  fortalde  korleis  dei  baae  hadde  sett 
livet  til,  og  folk  tykte  det  var  ei  syrgjeleg  tidend. 

Daa  Ingolv  spurde  dette,  sa  han  at  det  hadde 
gaatt  som  han  tenkte.  Han  budde  seg  til  aa  reisa 
søksmaal  mot  Ottar  paa  altinget,  for  di  han  hadde 
stade  honom  og  bror  hans  etter  livet.  Daa  folk 
kom  til  tings,  prøvde  dei  aa  faa  forlik;  men  Ingolv 
vilde  naudleg  gaa  med  paa  det.  Men  etter  det 
mange  godviljuge  menner  la  seg  imillom,  og  etter 
det  Ingolv  sjølv  ikkje  hadde  halde  forliket  med 
Ottar  um  møti  med  Valgjerd,  so  gjekk  han  med 
paa  forlik.  For  mordet  paa  Gudbrand  vart  det 
betala  tri  hundrad  i  sylv,  og  saki  um  Valgjerd  og 
den  avtalen  med  Ottar  som  han  hadde  brote,, 
skulde  og  vera  avgjord.  Dermed  skildest  dei  og 
var  forlikte. 

Ingolv  hadde  tvo  søner  med  kona  si;  dei 
heitte  Surt  og  Hogne.  Dei  var  fullkomne  karar 
baae.  Ingolv  vart  halden  for  ein  gjæv  hovdingr 
som  i  mange  ting  skautst  paa  far  sin.  Olav  paa 
Haukagil  tok  daa  til  aa  eldast  mykje. 


XLI. 

I  den  tidi  var  det  so  mykje  røvarar  og  rans- 
menner  baade  sør  og  nord  i  landet  at  knapt 
nokon  fekk  ha  sitt  i  fred.  Ei  natt  tok  dei  paa 
Haukagil  mykje  mat,  for  der  var  nøgdi  av  all 
slag.  Olav  for  til  Ingolv  og  sa  honom  dette,  og 
Ingolv  gjorde  seg  ferdig  til  aa  fara  med  femtan 
mann.  Olav  bad  honom  vera  varsam;  det  var  meir 
um  aa  gjera  at  han  kom  heilskinna  heimatt,  sa 
han,  enn  kvar  det  vart  av  maten.  Dei  reid  sør 
yver  heidi  og  tala  saman  um  ranet  hjaa  Olav. 
Tjuvarne  hadde  stole  for  15  hundrad.  Dei  kom 

paa  spor  etter  deim  og  rekte  deim  til  dei  for  ville, 
med  di  spori  laag  aat  tvo  leider.  Daa  skifte  dei 
folket  sitt;  aatte  for  aat  den  eine  leidi  og  sju  aat 
den  andre,  og  so  leitte  dei  lenge.  Det  var  ei  sæter 
ikkje  langt  undan  deim,  og  dit  for  dei  og  fekk  sjaa 
attan  hestar  attmed  sætri.  Dei  tala  um  at  tjuvarne 
maatte  vera  komne  dit,  og  sa  det  var  likast  at  dei 
leitte  etter  k&mratarne  sine.  Ingolv  trudde  ikkje 
det  var  raadlegt;  for  daa  kunde  dei  naa  burt  i 
berghola  som  var  tett  attmed,  »og  naar  dei  dit, 
so  er  dei  berga, «  sa  han,  »og  daa  er  det  liten 
mun  i  ferdi  vaar;  det  er  ikkje  visst  kvar  mennerne 
vaare  er  heller. «  Ingolv  kasta  seg  av  hesten  og 
sprang  burt  i  ei  bergskor  tett  attmed  og  fekk  i 
tvo  hellor;  den  eine  sette  han  fram  paa  brjostet 
og  den  andre  millom  akslerne,  og  so  batt  han 
deim  fast.  Han  hadde  sverdet  Ættartange  i  handi, 
og  gjekk  dermed  burt  aat  sætri.  Det  var  tvo  dører 
paa  sæterhuset.  Folk  segjer  at  Ingolv  hadde  berre 
ein  mann  med  seg.  Kamraten  hans  meinte  at  dei 
maatte  tala  aat  mennerne  deira.  Ingolv  sa  han 
vilde  passa  sæterdøri,  med  den  andre  gjekk  etter 
mennerne;  men  kamraten  vilde  ikkje  gaa;  »du  hev 
ikkje  for  mange  med  deg,  tykkjer  eg,«  sa  han. 
Ingolv  vilde  straks  gaa  inn  og  taka  paa  deim  og 
bad  den  andre  fylgja  modig t  etter  seg.  Tjuvarne 
sette  inn  paa  honom  med  det  same  han  kom  inn; 
men  hellorne,  han  hadde,  livde  honom,  so  hoggi 
ikkje  beit  paa.  Dei  sette  daa  aat  honom  fraa  alle 
leider;  men  han  tok  modigt  fraa  seg.  Daa  svinga 
Ingolv  Ættartange,  so  sverdet  raaka  den  som  stod 
bak  honom  i  hovudet  og  gav  honom  banesaar,  og 
den  som  stod  framanfor  honom,  hogg  han  og  i  hel; 
soleis  drap  han  baae  med  eitt  hogg.  Det  vart  ein 
hard  strid,  og  han  enda  med  det  at  Ingolv  drap 
fem  mann;  men  kamraten  hans  fall.  Dei  var  daa 
komne  ut  or  sæterhuset,  og  Ingolv  hadde  faatt 

mange  saar.  No  kom  mennerne  hans;  men  tjuv- 
arne  smatt  undan.  Dei  tok  tjuvgodset  og  la  det 
paa  hestarne  sine  og  for  nordetter. 

Ingolv  vart  liggjande  sjuk  av  saari  sine  den 
vinteren,  endaa  dei  grodde  att  aa  kalla;  men  um 
vaaren  daa  det  vart  varmt  i  véret,  braut  alle  saari 
upp  att,  so  han  fekk  dauden  sin  av  dette.  Fyrr 
Ingolv  døydde,  bad  han  at  dei  skulde  grava  ned 
honom  i  eit  anna  holt  enn  det  der  frendarne  hans 
laag,  »so  vilde  vatsdalsgjentorne  lettare  koma  i 
hug  honom  naar  han  var  so  nær  vegen, «  sa  han. 
Dermed  døydde  han.  Der  han  vart  jorda,  heiter 
det  Ingolvsholtet.  Det  var  stor  sorg  millom  folk 
etter  Ingolv.  Han  livde  tolv  aar  etter  far  sin  og 
var  ein  velvyrd  mann.  Ottar  gifte  burt  Valgjerd, 
dotter  si,  aat  ein  mann  fraa  Stavholt.  Daa  Ingolv 
var  daaen,  var  det  hovdinglaust  i  Vatsdal,  for 
sønerne  hans  Ingolv  var  ikkje  so  gamle  enno  at 
dei  kunde  taka  med  godordet.  Dei  samraadde  no 
um  korleis  dei  skulde  gjera  det.  I  den  tidi  var 
lovi  soleis,  at  solenge  ervingarne  var  umynduge 
skulde  den  av  tingmennerne  som  maata  best,  styra 
.godordet. 


XLII. 

Torkjell  Kravla  Torgrimsson  var  baade  stor 
og  sterk;  han  var  tolv  aar  daa  dette  hende.  Tor¬ 
grim  vilde  ikkje  vera  ved  at  han  var  far  hans, 
endaa  han  var  mykje  modigare  enn  rette  sønerne 
hans.  Torkjell  Silvre  fraa  Helgavatn  var  ein  stor 
berserk  og  trollkunnig;  han  var  rik  paa  gods  og 
ikkje  venesæl;  ille  lika  var  han  av  folk  flest,  endaa 
han  var  ein  gjæv  kar. 

Same  dagen  som  møtet  um  godordet  skulde 
vera  paa  Karnsaa,  sa  kona  hans  Torkjell  Silvre: 

»Kva  hev  du  tenkt  aa  gjera  i  dag?«  »Fara  til 
møtet, «  svara  Torkjell,  »so  er  eg  godordsmann 
naar  eg  kjem  heimatt  i  kveld. «  »Eg  vil  ikkje  at 
du  skulde  fara,  dersom  du  tenkjer  aa  verta  yver- 
rnann  yver  vatsdølerne,«  segjer  ho,  »ikkje  er  det 
so  laga,  og  ikkje  duger  du  til  det.«  »I  andre  ting 
skal  du  faa  raada,  men  ikkje  i  dette, «  svara  han. 
Klakka-Orm  tenkte  seg  og  til  dette  møtet,  like 
eins  Torgrim  fra  Karnsaa,  dotterson  hans  Inge- 
mund.  Dei  tykte  Torgrim  høvde  best,  for  di  han 
var  skyld  med  vatsdølerne;  men  det  var  mange 
som  tykte  dei  høvde,  og  so  skulde  dei  daa  kasta 
lut.  Det  var  fastsett  at  møtet  skulde  vera  i  siste 
vintermaanaden  hjaa  Klakka-Orm  i  Forsøludal. 

Natti  fyre  møtet  drøymde  Torkjell  Silvre  og 
sa  Signy  kona  si  at  han  tykte  han  reid  ned  etter 
Vatsdal  paa  ein  raud  hest  som  mest  ikkje  naadde 
ned  paa  jordi,  »og  det  tyder  eg  so,  at  det  er  ljose 
voner  og  at  det  skal  verta  til  æra.«  Signy  meinte 
at  det  var  ein  vond  draum,  og  at  ho  vilde  tyda 
han  paa  ein  annan  maate.  » Hesten  heiter  Mar,« 
sa  ho,  »og  Mar  er  eit  vardyvle,  og  raudt  tyder 
blod;  det  kann  vera  at  du  vert  drepen  paa  møtet, 
um  du  vil  vinna  godordet,  for  det  er  nok  av  deim 
som  vil-  ovundast  paa  deg  for  det.«  Torkjell  lést 
som  han  ikkje  høyrde;  han  gjorde  seg  ferdig  til 
aa  fara  og  fann  til  fine  klæde  og  vaapen,  —  for 
han  var  svært  glad  i  stas  — ,  og  kom  so  til  møtet 
i  siste  laget. 

Torgrim  var  komen  tidleg  um  dagen  og  sat 
i  høgsætet  hjaa  Orm.  Han  vilde  aldri  staa  til  at 
han  var  far  hans  Torkjell  Kravla.  Guten  for 
enno  paa  golvet  og  leika  seg  med  dei  andre 
borni;  det  var  ein  stor  og  sterk  gut  og  overlag 
fager.  Han  vart  staaande  framfor  Torgrim  og 
stirde  lenge  paa  honom  og  paa  øksi  han  hadde  i 
handi.  Torgrim  spurde  kvifor  denne  trælkvende- 

sonen  stod  og  stirde  so  paa  honom.  Torkjell 
svara  at  det  kunde  ikkje  vera  for  godt  aa  sjaa  paa 
honom.  Torgrim  spurde:  »Kva  vil  du  gjera, 
Kravla,  for  at  eg  skal  gjeva  deg  denne  øksi.  som 
eg  ser  du  tykkjer  um,  og  so  staa  til  at  eg  er  far 
din?«  Torkjell  bad  honom  sjølv  segja  for  det. 
Torgrim  sa:  »Du  skal  setja  øksi  i  hovudet  paa 
Silvre,  so  han  aldri  fær  godordet  aat  vatsdølerne; 
daa  vil  eg  segja  ein  kann  sjaa  at  du  høy  rer  Vats- 
døl-ætti  til. «  Torkjell  lova  aa  gjera  det.  Torgrim 
gav  honom  no  den  raadi  at  han  berre  skulde 
driva  paa  aa  leika  seg  med  dei  andre  gutarne. 
Silvre  sat  jamnast  og  sette  handi  under  kinni  og 
la  foten  yver  kneet.  Torkjell  skulde  laupa  ut  i 
søyla  og  so  inn  att  og  koma  burtpaa  klædi  hans 
Silvre  og  sjaa  um  han  vart  vond.  Mennerne  tala 
no  um  godordet;  men  vart  ikkje  samde,  for  kvar 
vilde  hjelpa  seg  sjølv.  So  kasta  dei  lut,  og  lu¬ 
ten  hans  Silvre  kom  jamleg  upp,  av  di  han  var 
trollkunnig.  Torgrim  gjekk  daa  fram  og  møtte 
Torkjell  Kravla  i  døri  hjaa  gutarne.  Torgrim  sa 
daa:  »No  vil  eg  at  du  betalar  øksi.«  Torkjell 
sa:  »Øksi  er  eg  svært  huga  paa,  og  betala  ho 

skal  eg;  men  eg  hev  no  ingi  slik  vara  som  du 
vil  ha.«  »Eg  kann  taka  anna  enn  varor  og,« 
svara  Torgrim.  Torkjell  sa:  »Vil  du  at  eg  no 
skal  drepa  Silvre ?«  »Ja,«  svara  Torgrim.  No 

hadde  godordet  nettupp  falle  paa  Silvre.  Torkjell 
Kravla  kom  inn  i  stova  og  gjekk  burt  aat  Silvre 
og  kom  attpaa  foten  hans  Silvre;  han  fløygde  ho¬ 
nom  fraa  seg  og  kalla  honom  trælkvende-son. 
Torkjell  sprang  upp  i  sætet  attmed  honom  og 
køyrde  øksi  i  hovudet  paa  honom,  so  Torkjell 
Silvre  laag  der  daud  med  ein  gong.  Han  hadde 
ikkje  gjort  for  mykje  for  aa  vinna  øksi,  meinte 
Torkjell  Kravla.  Guten  hadde  vore  uppstæld,  sa 
Torgrim,  og  so  hadde  han  ikkje  styrt  seg.  »Denne 

guten  hev  no  paa  ein  maate  synt  at  han  er  av 
Vatsdøl-ætti,  og  eg  gaar  ved  at  eg  er  far  din,« 
sa  han.  —  Sidan  tok  Torgrim  godordet  og  vart 
kalla  Karnsaagoden.  Det  vart  gjort  forlik  um 
draapet  paa  Silvre,  for  sønerne  hans  var  unge. 
Torkjell  for  heim  til  Karnsaa  med  far  sin.  Han 
spurde  um  han  fekk  fara  utanlands  og  sjaa  kor 
det  gjekk  um  han  raaka  Sigurd  jarl  Lodveson, 
frenden  sin.  Torgrim  lova  at  han  skulde  faa  kva 
han  vilde. 


XLIII. 

Bjørn  heitte  ein  austmann;  han  laag  med  eit 
skip,  ferdig  til  aa  setja  til  havs.  Med  honom  for 
Torkjell  Kravla,  og  dei  kom  til  Orknøyarne. 
Sigurd  heitte  han  som  den  gongen  var  jarl  yver 
øyarne.  Bjørn  var  kjend  med  jarlen  og  prøvde 
aa  faa  jarlen  til  aa  taka  mot  seg  og  Torkjell: 
han  sa  at  Torkjell  var  av  godt  folk,  ein  hæv 
mann  og  framanfor  dei  fleiste  islendingarne.  Jarlen 
lova  at  han  skulde  taka  mot  deim  og  spurde 
etter  ætti  hans  Torkjell.  Han  fekk  vita  det  og 
tenkte  seg  no  litt  um ;  men  sidan  tok  han  mot 
deim.  Jarlsmennerne  tykte  Torkjell  var  noko 
einvis;  aldri  gjekk  han  or  romet  sitt,  utan  jarlen 
gjekk,  og  fylgde  gjerne  honom.  Ein  gong  um 
vaaren  gjekk  hirdi  ut  or  halli  og  skulde  leika  seg, 
og  jarlen  sat  att  med  nokre  faa  menner.  »Det 
er  ikkje  mange  som  er  so  støduge  som  du,  Tor¬ 
kjell,  som  ikkje  vil  vera  med  i  leiken, «  sa  jarlen; 
»men  kva  hev  du  aa  fortelja  um  ætti  di  ?«  Tor¬ 
kjell  fortalde  um  ætti  si.  Jarlen  ser  upp  og  segjer : 
»Daa  er  me  skyldfolk!  du  er  sein  til  aa  fortelja 
slikt. «  Jarlen  sette  no  Torkjell  høgre  enn  fyrr. 
Sumaren  etter  for  jarlen  i  viking  og  spurde  Tor- 

kjell  um  han  vilde  vera  med.  Naar  jarlen  vilde, 
so  vilde  han  og.  Dei  herja  vidt  um  sumaren. 
Ein  gong  dei  hadde  gjort  landgang  i  Skotland 
og  kom  ned  aat  skipi  att,  spurde  jarlen  kor 
mange  mann  dei  sakna.  Dei  saag  aat,  og  den 
einaste  dei  sakna  var  Torkjell ;  han  hadde  vore 
paa  skipet  aat  jarlen.  Det  var  ingen  skade,  meinte 
folk,  so  sein  som  han  var  av  seg.  Jarlen  sa  at 
dei  skulde  i  veg  og  leita  etter  honom,  og  so  var 
gjort.  Dei  fann  Torkjell  burti  ei  glenna  i  skogen 
attmed  ei  eik.  Tvo  mann  sette  aat  honom,  og 
fire  laag  daude  attmed  honom;  fiendarne  hans 
flydde  med  det  same  jarlsmennerne  kom.  Jarlen 
spurde  honom  kvifor  han  vart  att.  Torkjell  svara: 
»Eg  hev  høyrt  de  hev  sagt  at  ein  skulde  renna 
fraa  skipi  og  upp  paa  land,  men  aldri  at  ein 
skulde  renna  fraa  kvarandre  og  ned  aat  skipi. « 
;»Du  segjer  sant,  frende, «  segjer  jarlen,  »so  skal 
det  og  vera  heretter;  ingen  som  renner  fraa 
merket  og  ned  aat  sjøen,  fær  vera  med  i  lut- 
kastingi.«  Jarlen  spurde  um  det  var  av  lands- 
mennerne  som  laag  daude  attmed  honom,  eller 
um  det  var  av  hans  folk.  Det  var  av  lands- 
mennerne,  sa  Torkjell.  Han  fortalte  at  han  hadde 
gaatt  attmed  ei  borg;  med  det  same  datt  det 
nokre  Steinar  ut  or  muren,  og  der  hadde  han 
funne  ikkje  so  lite  pengar;  dette  hadde  borg- 
mennerne  sét  og  sett  etter  honom,  soleis  var  det 
han  hadde  kome  upp  i  den  striden  dei  saag. 
Jarlen  tala  daa  um  kor  djerv  han  hadde  vore; 
sidan  spurde  han  kor  mykje  pengar  det  var.  Det 
var  20  mark  sylv,  svara  Torkjell.  Jarlen  sa  daa 
at  Torkjell  skulde  ha  dei  pengarne  for  seg  sjølv; 
men  Torkjell  sa  at  jarlen  skulde  ha  deim,  og  like 
eins  alt  som  fall  paa  honom.  Jarlen  sa  daa  at 
dei  skulde  eiga  deim  baae,  og  desse  pengarne 
vart  ikkje  med  i  lutkastingi.  Torkjell  fekk  mykje 

lovord  av  jarlen  for  denne  ferdi.  Han  var  med 
jarlen  i  tvo  vintrar;  daa  fekk  Torkjell  hug  til  aa 
fara  til  Island  og  fortalde  jarlen  det.  »Eg  vonar 
at  frendarne  dine  fær  æra  av  deg,«  sa  jarlen,  og 
han  gjekk  i  tenesta  aat  jarlen.  Jarlen  gav  honom 
ei  øks,  innlagd  med  gull,  og  gode  klæde,  og  sa 
han  skulde  vera  hans  ven.  Han  gav  honom  og 
eit  handelsskip  og  sa  han  kunde  faa  velja  dei 
varor  han  vilde.  Ein  gullring  som  vog  ei  halv 
mark  sende  han  Torgrim,  so  Nereid  skulde  verta 
fri,  og  Nereid  fekk  ein  heil  kvendebunad  for 
frendskap  skuld.  Sidan  sette  Torkjell  til  havs; 
det  gjekk  honom  vel  paa  ferdi,  og  han  kom  til 
Hunavatsosen.  Torgrim  Karnsaagode  reid  ned 
aat  skipet  og  tok  vel  imot  son  sin  og  baud 
honom  heim,  og  det  tok  Torkjell  mot.  Torgrim 
gav  Nereid  fri,  so  som  jarlen  hadde  bede  um. 
Ei  stund  etter  dette  vart  Torgrim  sjuk  og  døydde, 
og  rette  sønerne  hans  tok  all  arven  etter  lovi. 
Tororm  var  bror  hans  Klakka-Orm,  farbror  aat 
Torgrim,  far  hans  Torkjell.  Tororm  for  til  Torkjell 
og  baud  honom  til  seg,  og  det  tok  han  imot. 
Torkjell  var  ein  snild  og  godlynd  mann. 


XLIV. 

Torgils  heitte  ein  mann  som  budde  ved  Svina- 
vatnet.  Han  hadde  fire  søner  med  kona  si;  Tor- 
vald  og  Orm  heitte  tvo  av  deim.  Brorson  hans 
Torgils  heitte  Gløder,  og  han  var  systerson  hans 
Gudmund  den  rike  paa  Modruvollarne.  Gløder 
var  en  svært  storfelt  kar,  snakksam  og  uvitug  og 
ein  retteleg  gap. 

Torvald  og  Torgils,  far  hans,  for  til  Klakka- 
Orm  og  skulde  fri  aat  Sigrid,  dotter  hans.  Dei 
fekk  ja,  og  det  vart  fastsett  at  brudlaupet  skulde 

vera  vinternattsleitet  i  Forsøludal.  Det  var  lite 
folk  heime  og  mykje  arbeid;  dei  skulde  leita  sau¬ 
er  og  svin  paa  fjellet,  og  mangt  anna  hadde  dei 
aa  gjera.  Torkjell  baud  ,  seg  til  aa  fara  med  ar¬ 
beidsfolket  til  fjells,  og  Orm  vilde  gjerne  det. 
Sidan  drog  dei  i  veg;  men  det  gjekk  seint  med 
leitingi,  for  feet  var  skyrt;  ingen  dreiv  paa  har- 
dare  enn  Torkjell.  Det  saag  ut  til  aa  vera  verst 
aa  faa  i  svini;  men  Torkjell  sparde  seg  ikkje  og 
baud  jamleg  til  aa  gjera  det  som  dei  andre  tykte 
var  verst.  Daa  dei  skulde  faa  seg  mat,  undrast 
Torkjell  paa  um  det  ikkje  var  best  at  dei  saag 
seg  ut  ein  gris.  Det  tykte  dei  andre  og;  Tor 
kjell  tok  ein  gris,  og  ingen  var  meir  hjelpsam 
med  matlagingi  enn  han.  Dermed  for  dei  heim, 
Aavald  Ingjaldsson  heitte  ein  mann  som  var 
hjaa  Klakka-Orm;  han  var  raadsdreng,  og  Hild 
kona  hans  stod  for  i  huset;  ho  var  dotter  hans 
'Øyvind  Sorkve.  Ei  stund  fyrr  brudlaupet  skulde 
vera,  kom  Gløder  austan  fraa  Fjordarne  og  fekk 
no  høyra  um  dette  giftarmaalet.  Gløder  sa  han 
hadde  spurt  ei  onnor  tidend  dg,  at  Torkjell  Kravla 
hadde  vore  til  fjells  og  at  dei  hadde  teke  honom 
til  svinegjætar,  og  det  kunde  no  høva  for  ein  træl- 
kvendeson,  meinte  han;  han  hadde  drepe  ein  gris 
som  natti  fyrr  hadde  soge  spenen,  sa  han,  og  lege 
attmed  galten,  for  han  fraus  som  ein  annan  hund. 
Torgils  sa.  »Det  er  toskut  av  deg  aa  fara  med 
slik  spøk;  dei  segjer  at  Torkjell  hev  fare  sømeleg 
aat  baade  der  og  andre  stader.«  »Eg  tykkjer  han 
hev  fare  aat  som  ein  stakar, «  segjer  Gløder. 

No  kom  folk  til  brudlaups.  Torkjell  segjer  daa 
aat  Otm,  fosterfar  sin:  »Eg  skal  taka  paa  meg  det 
■strævet  aa  taka  mot  gjesterne  og  hjelpa  deim  til- 


Etter  Landnaamsboki  var  Hild  dotter  aat  Hermund,  son  hans 
Øyvind  Sorkve. 

rettes. «  Orm  vikle  gjerne  det,  og  Torkjell  stelte 
no  med  gjesterne  so  vel  som  nokon  kunde  gjera 
det.  Orm  og  mennerne  hans  sat  i  lægste  høg- 
sætesbenken.  Torkjell  gjekk  ikring  og  var  so 
svært  tenestviljug  og  hjelpsam.  Dei  fraa  Svinadal 
log  mykje  aat  honom  og  sa  det  var  svært  til  stor 
kar  det  hadde  vorte  av  trælkvendesonen.  Torkjell 
svara  at  det  sømde  seg  betre  aa  løna  beinleikarne 
med  trøyte  og  skjemt  enn  med  spott  og  fantord. 
Gløder  sa  han  hadde  gjort  mange  storverk,  »og 
du  kann  no  vera  retteleg  kar  av  det  at  du  drap 
denne  grisen  her  nyst,  som  hadde  soge  ei  natt; 
det  var  no  eit  karsverk  av  deg.«  Torkjell  svara: 
»Det  er  ikkje  mange  storverk  eg  hev  gjort,  Gløder, 
men  eg  hev  no  alltid  gjort  fleire  enn  du,  so  du 
kann  gjerne  tegja.«  Gløder  log  aat  Torkjell  so 
Torvald  høyrde  det,  og  sa  at  han  var  framifraa  i 
matlaging.  Torvald  meinte  at  Gløder  var  uvitug 
til  aa  tala. 

Daa  kvelden  kom,  gjekk  dei  til  sengs.  Um 
morgonen  gjekk  Torkjell  burt  i  eit  uthus  og  kveste 
øksi  han  hadde  faatt  av  jarlen  og  gjekk  so  inn  i 
forstova.  Der  stod  Gløder  og  vaska  seg.  Daa 
gjekk  nokre  folk  framum  med  kjøttrog.  Gløder 
segjer  aat  Torkjell:  »Denne  morgonen  hev  du  vel 
havt  mykje  aa  gjera  med  hushaldet;  no  skal  me 
kjenna  grisen  hans;  set  no  fram  det  feitaste  aat 
oss  kamratarne;  det  høver  trælkvendesonen. «  »Det 
gaar  ikkje  godt  an  aa  skifta  ut  hovudet  fyrst  og 
velja  or  stykki  aat  deg,«  sa  Torkjell,  »og  du  er 
no  vel  ikkje  so  graadig  at  me  ikkje  skulde  faa 
metta  upp  deg.«  Dette  var  siste  gjestebods- 
dagen.  Torgils  spurde  um  dagverden  var  ferdig. 
Torkjell  svara  at  dei  skulde  faa  han  so  snart  dei 
hadde  koka,  og  det  skulde  ikkje  staa  paa  lenge. 
Dermed  gjekk  han  ut  døri  aat  arbeidsfolket  og 
inn  ei  onnor  dør  og  tok  øksi  si  og  stod  attmed 

døri.  Og  daa  Gløder  gjekk  ut,  gjekk  Torkjell 
etter  honom  og  hogg  øksi  i  hovudet  paa  honom, 
so  han  døydde  med  det  same.  Dermed  sprang 
Torkjell  til  norddøri,  for  dei  andre  var  attmed 
søre  døri.  Det  var  no  framsett  mat  allstad  inni 
huset.  Torgils  var  mannsterk;  mennerne  hans 
sprang  gjenom  huset  og  vilde  gripa  Torkjell;  dei 
tenkte  at  han  ikkje  skulde  koma  ut.  Torkjell 
rende  kring  benkjerne.  Kring  huset  var  der  ut- 
skot  og  sengkovar,  og  fraa  ein  sengkove  kunde 
ein  koma  ut  i  eit  skot.  Han  skunda  seg  dit  der 
kvinnorne  sat  og  sette  paa  seg  skauti  og  kom 
burt  aat  Hild.  Ho  spurde  kvifor  han  for  so  fort. 
Torkjell  fortalde  kva  som  stod  paa.  Ho  bad  ho¬ 
nom  fara  ut  i  skotet  attmed  seg,  og  dit  kom  han 
seg.  Torgils  sa:  »Lat  oss  sjaa  dit  der  kvinnfolki 
er,  for  eg  tykte  mannen  for  dit. «  Hild  tok  ei 
øks  i  handi  og  sa  at  ikkje  ein  av  deim  skulde 
taka  ho  fraa  henne.  Torgils  trudde  at  Torkjell 
maatte  vera  der,  og  bad  deim  kasta  klæde  yver 
deim;  det  vart  gjort;  men  dei  fann  honom  ikkje. 
Torgils  forstod  no  at  dette  berre  var  eit  paafunn 
til  aa  hefta  deim;  dermed  for  dei  ut,  og  daa  dei 
kom  ut,  tykte  dei  dei  saag  ein  kar  nede  ved  elvi. 
Torgils  bad  deim  sjaa  etter  der;  det  vart  gjort; 
men  han  fanst  ikkje.  Torkjell  visste  at  det  var 
ei  hola  nede  ved  elvi,  og  der  gøymde  han  seg ; 
hola  heiter  no  Kravla-hola.  Tororm  og  Klakka- 
Orm  prøvde  no  aa  faa  forlik;  men  Torgils  vilde 
ingi  bøter  taka;  dei  gjorde  no  ikkje  um  att  gif- 
tarmaalet,  men  hemn  skulde  det  vera  for  draapet 
paa  Gløder.  Tororm  fylgde  brudlaupsfolket  or 
garden;  han  prøver  aa  skulde  faa  forlik;  men  det 
var  ingi  raad,  og  med  det  skildest  dei. 

Den  vinteren  var  Torkjell  hjaa  brørne  sine 
paa  Karnsaa  og  hjaa  andre  frendar  til  skiftes,  for 
alle  vilde  hjelpa  honom  og  meinte  det  var  godt 
Vatsdølerue.  7 

um  han  kunde  faa  nokor  magt  i  bygdi,  so  ikkje 
utbygds  folk  skulde  koma  og  setja  seg  ned  og 
faa  raadevelde  yver  deim.  Vatsdølerne  søkte  hjelp 
aat  honom  hjaa  spaakvinna  Tordis,  som  budde 
paa  Spaakonufjellet.  Det  var  eit  namngjete 
kvinnfolk  som  forstod  seg  paa  noko  av  kvart. 
Dei  bad  henne  um  hjelp  i  saki  hans  Torkjell  og 
sa  at  det  vilde  vera  svært  godt  um  ho  kunde 
gjeva  ei  raad,  og  det  lova  ho.  Torgils  for  til 
Gudmund  rike  og  sa  at  han  var  næmast  til  aa 
vera  ettermaalsmannen  aat  frenden  sin  og  lova  aa 
hjelpa  til  sjølv  og.  Gudmund  meinte  at  denne 
saki  ikkje  var  so  lett;  det  kunde  verta  ein  stor 
mann  av  Torkjell,  sa  han,  og  mange  frendar 
hadde  han  som  hjelpte  honom,  »og  etter  som  folk 
segjer,  so  hadde  no  Torkjell  litt  grunn  for  det  han 
gjorde.  Reis  no  du  saki,  so  skal  eg  taka  mot  ho 
paa  tinget  i  sumar.« 

Um  vaaren  fekk  Torgils  saki  fram  paa  altin- 
get.  Vatsdølerne  kom  mannsterke,  og  like  eins 
motparten.  Torgils  reid  til  tings  med  ein  heil 
flokk,  og  Torkjell  kom  og  ridande  i  lag  med  fren- 
darne  sine.  Dei  hadde  Tordis  spaakvinna  med 
seg,  og  dei  tok  inn  i  same  budi  som  ho  og  menn- 
erne  hennar.  Gudmund  kom  no  fram  med  saki. 
Vatsdølerne  baud  forlik,  men  Gudmund  og  hans 
folk  kravde  landlysing.  Tororm  gjekk  til  Tordis 
og  samraadde  seg  med  henne,  for  ho  var  svært 
vitug  og  framsynt,  og  dei  brukte  aa  taka  henne 
til  aa  skilja  i  store  saker.  Ho  sa  daa:  »Lat  Tor¬ 
kjell  koma  hit  aat  budi  mi,  so  skal  me  sjaa  kva 
me  kann  gjera.«  Torkjell  kom,  og  Tordis  sa  aat 
Tororm:  »Gaa  og  bjod  Gudmund  forlik  og  bed 
honom  gjeva  saki  i  mitt  vald.«  Torkjell  gav 
Tordis  tvo  hundrad  i  sylv.  Tororm  baud  til  at 


rike  o :  den  megtige. 

Tordis  skulde  døma  i  saki;  men  Gudmund  negta 
og  vilde  heller  ikkje  taka  rnot  pengebot.  Tordis  sa: 
»Eg  trur  ikkje  at  Gudmund  kann  valda  meg  nokon 
vande.«  Sidan  sa  ho  aat  Torkjell:  «Tak  no  paa 
deg  den  svarte  kappa  mi,  og  tak  denne  staven 
som  heiter  Hognud  i  handi  di;  torer  du  so  gaa 
burt  i  flokken  hans  Gudmund ?«  Han  torde  nok 
naar  ho  vilde  det,  svara  Torkjell.  »Lat  oss  no 
prøva,»  sa  ho,  »no  skal  du  gaa  burt  aat  Gud¬ 
mund  og  slaa  honom  tri  gonger  med  staven  paa 
vinstre  kinni;  du  ser  meg  ikkje  so  braafeig  ut,  og 
eg  vonar  at  dette  skal  hjelpa. «  Han  gjekk  burt 
i  flokken  hans  Gudmund,  og  ingen  saag  honom. 
Han  kom  burt  aat  Gudmund  og  fekk  fullført  det 
han  var  beden  um.  No  vart  det  ikkje  gjort  meir 
med  denne  saki.  Torgils  sa:  »Kvifor  held  de  ikkje 
fram  med  saki?«  Gudmund  svara  at  no  skulde 
dei  snart  verta  ferdige  med  saki;  men  det  vart 
ikkje  til  meir,  og  tidi  gjekk,  so  dei  kunde  ikkje 
fremja  saki  lenger.  Tordis  gjekk  til  vatsdølerne 
og  bad  deim  no  gaa  fram  for  retten  og  bjoda 
pengebøter  for  mannen;  kanskje  dei  no  kunde  taka 
imot,  og  saki  med  det  faa  ein  ende.  Dei  gjorde 
so,  gjekk  fram  for  retten  burt  aat  Gudmund  og 
baud  forlik  og  pengebøter.  Gudmund  svara:  »Eg 
veit  ikkje  kva  de  vil  bjoda;  men  i  denne  saki 
maa  me  no  merka  oss  det  at  han  som  vart  drepen 
valda  draapet  sjølv,  slik  munn  som  han  brukte. « 
Dei  sa  at  dei  for  hans  skuld  vilde  gjeva  høvelege 
bøter  og  bad  honom  sjølv  segja  fraa.  Han  skyna 
korleis  saki  stod,  og  at  dei  ikkje  kunde  føra  ho 
fram  paa  lovleg  maate,  og  difor  tok  han  mot 
sjølvdom1)  av  Tororm  og  skulde  so  avgjera  kor 
store  bøter  det  skulde  vera;  men  landlysing  skulde 
det  ikkje  vera.  Dei  gav  no  kvarandre  handi  paa 


9  rett  til  aa  døma  i  saki  sjølv. 

dette,  og  dermed  var  saki  avgjord.  Daa  sende 
Tordis  Torkjell  ein  gong  til  burt  aat  Gudmund; 
han  skulde  koma  burtpaa  høgre  kinni  hans  med 
staven.  Torkjell  gjorde  so,  og  Gudmund  fekk  att 
minnet  sitt,  og  han  tykte  det  var  underlegt  at  det 
hadde  vore  burte  for  honom.  Gudmund  sette  fast 
eit  hundrad  i  sylv  i  bøter  for  draapet  paa  Gløder, 
og  motsøksmaal  skulde  falla  burt.  Tororm  og 
Tordis  betala  alt  sylvet,  og  dernæst  skildest  dei 
forlikte.  Torkjell  fylgde  Tordis  heim  til  Spaakonu- 
fjellet.  Tordis  sa  aat  Gudmund:  »Korleis  var  det 
at  hugen  din  skifte  so  braadt  i  denne  saki  idag?« 
Gudmund  svara:  »Eg  fekk  ikkje  fram  ordet;  det 
var  soleis  det  gjekk  so  traatt,  og  kann  henda  var 
det  nokon  med  større  magt  med  i  laget  og.«  Dei 
for  ho  heim  fraa  tinget. 


XLV. 

Vatsdølerne  gjorde  mykje  for  aa  hjelpa  Tor¬ 
kjell  Kravla  fram  i  alle  maatar.  Dei  skaffa  honom 
gifte,  og  godordet  fekk  han,  for  Ingolvssønerne 
Surt  og  Hogne  var  daa  elleve  aar  den  eine  og 
femtan  den  andre,  og  dei  fekk  ingi  stadfesting  paa 
retten  sin  av  Torkjell.  Hovseigedomarne  vart  kjøpte 
aat  Torkjell,  og  han  vart  no  hovding  yver  vats¬ 
dølerne.  Folket  hans  Ottar  spreiddest  nord  i  bygd- 
erne  og  vart  no  lite  sætt. 

Hallfred1)  og  Galte  og  fleire  av  borni  hans 
Ottar  for  nordetter.  Hallfred  kom  ofte  til  Skjegg- 
Aavalde  og  tala  med  dotter  hans,  ei  som  heitte 
Kolfinna.  Med  henne  vart  Gris  Sæmingsson  gift; 
men  likevel  gjekk  det  ord  um  henne  og  Hallfred, 
so  som  det  er  fortalt  i  soga  hans.  Hallfred  var 


h  Vandraadeskald. 

farmann,  og  ein  gong  han  kom  heim  fraa  reis,  og 
Gris  var  paa  tinget,  strauk  han  til  sæters,  der 
Kolfinna  var,  og  laag  hjaa  henne.  Daa  Gris  fekk 
vita  det,  vart  han  sint;  men  Hallfred  reiste  burt 
att  um  sumaren. 

Paa  eit  heradsting  i  Vatsdal  var  det  mykje 
folk,  og  mennerne  tjelda  buder,  for  tinget  skulde 
vara  tvo  dagar.  Torkjell  hadde  største  budi  og 
var  mannsterkast.  Skjegg-Aavalde  og  Hermund, 
son  hans,  hadde  bud  i  hop.  Daa  Galte  Ottarsson 
hadde  vore  ut  eit  ærend,  møtte  han  Hermund; 
han  mintest  kva  Hallfred  hadde  gjort  seg  skyldig 
i  og  rende  paa  Galte  og  drap  honom,  og  for  so 
burt  i  budi  til  far  sin.  Daa  Torkjell  fekk  høyra 
um  draapet,  sprang  han  upp  med  folket  sitt  og 
vilde  taka  hemn.  Hild,  mor  hans  Hermund,  stod 
i  døri.  »Det  er  ikkje  verdt  aa  fara  so  fort,  Tor- 
kjell , «  segjer  ho,  »du  tenkte  vel  ikkje  det  den 

gongen  me  raakast  at  du  skulde  drepa  son  min 

midt  for  augo  paa  meg.«  Torkjell  sa:  »Det  hev 
no  hendt  meir  enn  me  den  gongen  trudde;  gaa 
ut  or  budi,  so  slepp  du  sjaa  son  din  drepen  for 
augo  paa  deg.«  Men  ho  forstod  greidt  at  han 

tala  so  for  aa  hjelpa  sonen;  ho  tykte  han  var 

snartenkt,  og  at  det  var  eit  hævt  paafunn.  Der¬ 
med  tok  ho  av  seg  hovudbunaden  og  sette  paa 
sonen;  sjølv  sette  ho  seg  paa  romet  hans,  so  det 
ikkje  skulde  gaa  ut  fleire  kvinnfolk  enn  dei  venta. 
Torkjell  skunda  paa  deim  og  sa  dei  ikkje  skulde 
staa  der;  »kona  hev  sorg  nok  likevel,  um  ho  ikkje 
skal  sjaa  son  sin  verta  drepen  eller  høyra  honom. « 
Dei  vilde  no  straks  renna  inn  og  drepa  Hermund. 
Torkjell  stelte  seg  daa  i  buddøri  og  sa:  »Lat  oss 
tenkja  paa  kva  som  sømer  seg  for  oss,  og  ikkje 
drepa  ein  av  bygdemennerne  og  tingmennerne 
vaare;  lat  oss  heller  gjera  forlik. «  Det  vart  no 
tala  um  forlik,  og  dei  vart  daa  forlikte  soleis  at 


102 


baae  partar  var  fornøgde,  og  det  vart  betala  so 
store  bøter  som  dei  tykte  kunde  vera  høvelege. 
Soleis  fekk  Torkjell  greidt  denne  saki,  so  alle  vart 
fornøgde.  I  alle  saker  i  heradet  vilde  dei  ha  Tor¬ 
kjell  til  aa  døma,  og  han  tykte  dei  var  den  likaste 
av  Vatsdalsætti,  næst  etter  Torstein  Ingemundsson. 

XLVI. 

I  denne  tidi  paalag  kom  bisp  Fredrik  og 
Torvald  Kodransson,  Vidforle  dei  kalla,  ut  til  Is¬ 
land.  Straks  etter  kom  det  eit  anna  skip  ut;  paa 
det  var  det  tvo  berserkar,  og  Hauk  heitte  dei  baae. 
Dei  vart  ille  lika,  for  dei  var  leide  etter  kvinnfolki, 
vilde  ha  gods,  eller  ogso  baud  folk  holmgang. 
Dei  ylte  som  hundar  og  beit  i  skjoldkantarne  og 
gjekk  berrføtte  gjenom  brennande  eld.  Bispen 
og  Torvald  for  med  den  nye  trui,  og  vilde  at  folk 
skulde  taka  med  den  i  staden  for  den  trui  dei 
fyrr  hadde  havt.  Fyrste  vinteren  var  dei  paa 
Giljaa;  men  folk  var  rædde  desse  nye  skikkarne 
dei  for  med.  Kodran  og  kona  hans  var  av  dei 
fyrste  som  tok  med  trui  og  vart  døypte.  Olav 
paa  Haukagil  var  so  gamall  at  han  laag  til  sengs 
og  drakk  or  eit  horn.  Um  hausten  i  vinternatts- 
tidi  baud  Olav  venerne  sine  heim  til  seg;  det  var 
no  serleg  Torkjell,  maagen  hans.  Bispen  og  Tor¬ 
vald  var  der  og.  Torkjell  tok  berre  godt  imot  deim 
og  lét  deim  vera  i  eit  hus  for  seg  sjølve,  for  di 
dei  hadde  ei  onnor  tru.  Fyrste  kvelden  i  gjesfe- 
bodet  saag  dei  berserkarne  kom,  og  folk  var  fælt 
ille  med  deim.  Torkjell  spurde  bispen  um  han 
visste  nokor  raad,  so  dei  kunde  faa  livet  av  ber¬ 
serkarne.  Bispen  bad  deim  taka  med  trui  og 
lata  seg  døypa,  so  skulde  han  nok  hjelpa  deim  aa 
verta  av  med  desse  illgjerningsmennerne.  »Det 
kann  me  gjera,  dersom  De  vil  syna  mennerne 

nokor  jarteign,«  sa  Torkjell.  Bispen  bad  deim 
gjera  upp  tri  eldar  paa  golvet  i  skaalen,  og  det 
vart  gjort.  Sidan  vigde  bispen  eldarne  og  sa: 
»No  skal  dei  djervaste  kararne  setja  seg  paa  ben- 
kjerne  med  store  lurkar,  for  jarn  bit  ikkje  paa 
deim,  og  so  slaa  ihel  deim.«  Daa  Haukarne  kom, 
gjekk  dei  inn  og  gjekk  gjenom  fyrste  og  andre 
elden  og  brende  seg  svært.  Dei  vart  rædde  biten 
og  vilde  straks  fram  aat  benkjerne.  Dei  vart  no 
ihel-slegne  og  førde  upp  aat  den  bergklufti  som 
sidan  heiter  Haukagil.  Etter  avtalen  meinte  no 
bispen  at  Torkjell  skulde  taka  med  trui  og  lata 
seg  døypa.  Torkjell  svara  at  han  ikkje  vilde  ha 
onnor  tru  enn  den  Torstein  Ingemundsson  og  Tore 
fosterfar  hans  hadde,  og  dei  trudde  paa  den  som 
hadde  skapt  soli  og  raadde  for  alle  ting.  Biskopen 
sa  at  det  var  same  trui  han  kunngjorde;  dei  skulde 
tru  paa  ein  gud,  fader,  son  og  heilag  ande,  og 
døypa  seg  i  vatn  i  namnet  hans.  Torkjell  tykte 
det  var  underlegast  dette  at  han  skulde  vaska  seg 
i  vatn;  han  vilde  ikkje  ein  gong  gaa  med  paa 
denne  skikken,  endaa  han  trudde  at  den  nye  trui 
kunde  vera  god  og  vinna  inngang.  »01av  bonde, 
verfar  min,  er  gamall;  han  kann  taka  med  denne 
trui,  og  alle  andre  som  vil  det;  men  eg  vil  bia  ei 
stund  enno,«  sa  han.  Sidan  vart  Olav  døypt  og 
døydde  i  dei  kvite  klædi,  og  endaa  var  det  fleire 
av  mennerne  i  dette  gjestebodet  som  vart  døypte. 
Torkjell  og  alle  vatsdølerne  vart  døypte  den  gongen 
kristendomen  vart  lovteken  paa  Island.  Torkjell 
var  ein  stor  hovding.  Han  fekk  bygd  ei  kyrkja 
paa  garden  sin  og  heldt  kristentrui  si  vel. 

XLVII. 

Det  budde  tvo  brør,  Fostolv  og  Trottolv,  paa 
Engelid  i  Eangadal;  dei  var  mykje  for  seg  baae 

tvo.  Dei  hjelpte  ein  mann  som  dei  vilde  ha  løynd 
medan  dei  for  til  tings  paa  Kjøl  framanfor  Røykja- 
vollarne  og  fekk  avgjort  saki  hans  der.  Det  var 
tvo  andre  brør  som  budde  paa  Moberg  i  Langadal; 
dei  heitte  Hunrod  og  Ulvheden  og  var  sønerne 
hans  Vefred  Ævarsson  den  gamle.  Ulvheden  var 
best  lika  av  desse  brørne.  Ein  mann  dei  kalla  Tor- 
olv  leikgode  var  med  brørne.  Ulvheden  var  gode 
vener  med  Holmgangs-Starre,  og  folk  segjer  at 
den  gongen  Torarin  ille  baud  honom  holmgang, 
daa  for  Ulvheden  med  honom  til  holmgangsstemna. 
Paa  den  ferdi  vart  dei  ute  for  eit  styggvér  som 
dei  trudde  var  noko  slag  trolldom  med.  Ein 
raring  som  heitte  Baard  var  i  fylgje  med  deim; 
dei  bad  honom  stansa  styggvéret,  for  han  var 
trollkunnig.  Han  bad  deim  taka  i  henderne  paa 
kvarandre  og  slaa  ein  ring.  Sidan  gjekk  han 
rangsøles  tri  gonger  og  sa  nokre  irske  ord,  som 
dei  skulde  segja  ja  aat.  Dei  gjorde  so.  Daa 
svinga  han  ein  duk  mot  fjellet,  og  dermed  gav 
véret  seg. 

Trottolv  og  Fostolv  for  no  til  tings,  som  fyrr 
er  sagt,  og  mannen  dei  skulde  hjelpa,  var  medan 
i  Tjovadal;  han  venta  at  det  skulde  verta  mindre 
pengar  aa  leggja  ut  naar  han  ikkje  sjølv  var  med. 
Hunrod  og  Torolv  Leikgode  reid  og  til  tings. 
Ikkje  langt  fraa  Røykjavollarne  rende  hestarne 
fraa  deim;  dei  leitte,  men  fann  deim  ikkje.  Daa 
vart  dei  var  ein  mann  tett  attmed  deim;  dei 
tenkte  det  kunde  vera  ein  illgjerningsmann,  og  at 
han  kunde  ha  teke  hestarne.  Dei  spurde  seg  ikkje 
for,  men  rende  straks  paa  honom  og  drap  honom. 
Sidan  reid  dei  til  tings  og  fortalde  brørne  Trottolv 
og  Fostolv  dette.  Dei  vart  vonde  for  dette  og 
kravde  bøter;  dei  sa  dei  hadde  faatt  forlik  og  fred 
i  stand  med  frendarne  aat  honom  som  var  drepen, 
og  sidan  lagt  ut  bøter  for  honom.  Hunrod  meinte 

at  det  var  andre  pengebøter  som  skulde  ha  vore 
utreidde,  og  dermed  reid  dei  fraa  tinget.  Brørne 
kjøpte  jord  i  Kolkumyrarne,  der  som  det  heiter 
Holt.  Torfinn  heitte  ein  mann  som  budde  paa 
Breidabolstad  i  Vatsdal;  han  var  frenden  deira. 
Han  skulde  ei  ferd  ut  til  Skagastrand,  og  det  bar 
so  til  at  Ulvheden  skulde  dit  ut  og,  og  med  honom 
var  Torolv  Leikgode.  Daa  dei  kom  til  Breidavad 
ved  Blanda-elvi,  kom  Torfinn  og  brørne  Fostolv 
og  Trottolv  ridande  eit  stykke  etter.  Fostolv  sa 
at  det  var  bra  at  dei  raaka  Ulvheden,  »for  han 
drap  mannen  vaar  i  sumar,  og  no  skal  me  setja 
etter. «  Torfinn  sa  han  vilde  ikkje  vera  med  og 
gav  seg  att.  Dermed  sette  brørne  etter  det  for- 
aste  dei  kunde.  Dette  ser  Torolv  Leikgode.  »Me 
maa  skunda  oss  aa  rida  undan,  brørne  kjem  etter 
oss,«  sa  han.  »Nei,«  sa  Uldheden,  »det  gjer  eg 
ikkje;  daa  segjer  dei  at  eg  renner  undan. «  Tor¬ 
olv  sette  ut  i  elvi;  men  brørne  vann  paa  Ulvheden, 
so  han  vart  liggjande  att  der.  Sidan  reid  brørne 
attende  og  fortalde  Torfinn  kva  som  var  hendt; 
men  han  sa  at  det  var  ille  gjort  mot  ein  bra  kar; 
dermed  for  han  heim  til  Vatsdal.  Ulvheden  hadde 
faatt  ulivssaar.  Hunrod,  bror  hans,  for  etter  honom 
og  fekk  honom  med  seg  heim,  og  Ulvheden  bad 
bror  sin  gjera  forlik  i  denne  saki  naar  han  var 
daaen;  han  trudde  ikkje  det  var  so  laga  at  det 
skulde  vera  nokon  hemn,  »for  eg  minnest  no,«  sa 
han,  »fyrre  ferdi,  og  eg  veit  ikkje  nokon  fekk 
sottdauden  av  deim  som  var  med  i  den  ferdi. « 
Sidan  døydde  Ulvheden;  men  Hunrod  brydde  seg~ 
ikkje  um  forlik  og  hadde  saki  fram  paa  altinget. 
Torfinn  baud  forlik  og  bøter;  men  Hunrod  sa  han 
vilde  ikkje  gjeva  seg  utan  dei  vart  landlyste;  soleis 
gjekk  det  og,  og  dermed  reid  dei  heim  fraa  tinget. 

Brørne  gjorde  ein  stor  skans  paa  Holt  paa 
Kolkumyrarne,  og  det  vart  ikkje  lett  for  Hunrod 

aa  taka  paa  deim.  Skum  heitte  ein  frigjeven  træl; 
han  hadde  samla  seg  pengar  og  hadde  vorte  ein 
rik  mann;  men  Hunrod  øydde  burt  pengarne  for 
honom.  Skum  drog  ut  og  kom  til  Norig  og  for 
nord  til  Trondheim.  Han  gav  seg  til  der  og  fekk 
i  mykje  pengar  og  vart  rik  andre  gongen.  Hun¬ 
rod  øydde  burt  alle  pengarne  sine,  og  like  eins 
alle  deim  som  Skum  hadde  aatt,  so  han  vart  mest 
utarma.  Han  for  til  Torkjell  Vatsdalsgode  og 
fortalde  honom  naudi  si.  Torkjell  sa:  »Det  var 
gale  av  deg  at  du  ikkje  tok  mot  bøter  etter  bror 
din,  naar  han  sa  det  aat  deg  at  det  var  ikkje 
noko  anna  aa  gjera  for  deg;  no  hev  du  korkje 
pengar  eller  hemn;  men  naar  du  no  er  komen  hit 
til  meg  og  bed  meg  um  raad,  so  skal  eg  fara 
med  deg  og  hjelpa  deg  so  du  kann  faa  forlik. 
Sidan  reiste  Torkjell  til  brørne  og  spurde  um  dei 
vilde  forlikast  med  Hunrod,  um  det  lét  seg  gjera. 
Dei  vilde  naudleg  det,  og  sa  det  var  ikkje  noko 
likare  aa  gjera  forlik  aat  honom  no,  enn  den 
gongen  dei  baud  honom  forlik.  Torkjell  sa:  »No 
skal  de  gjera  eitt,  forlikast  eller  fara  utanlands, 
som  sagt  var;  onnor  raad  veit  eg  ikkje  aa  gjeva 
dykk.«  Dei  svara  at  ein  maatte  høvra  etter  det 
han  sa,  og  dei  vilde  aller  minst  ha  honom  mot 
Seg.  Dei  for  no  fraa  Island  og  kom  til  Trondheim. 
Daa  sa  Trottolv:  »Det  maatar  seg  ikkje  at  ein  so 
gild  kar  som  Hunrod  skal  vera  fatig,  og  det  mest 
for  vaar  skuld,  og  Skum  trælen  hans  skal  vera 
rik  som  Njord  1).«  Dei  for  no  i  veg  og  drap 
Skum  og  tok  pengarne  hans  og  sende  til  Hunrod. 
Ei  stund  etter  for  Trottolv  til  Island;  han  strauk 
til  Torkjell  Kravla  og  bad  honom  hjelpa  til  so 
dei  kunde  faa  forlik  med  Hunrod.  Det  lova  Tor¬ 
kjell,  og  han  for  til  Hunrod,  og  med  sin  klokskap 

og  gode  vilje  fekk  han  til  eit  forlik,  so  baae  part- 
arne  var  vel  nøgde  med  avgjerdi  hans. 

Torkjell  vart  ein  gam  all  mann,  og  daa  han 
laag  paa  det  siste,  kalla  han  til  seg  venerne  sine, 
frendar  og  tingmenner.  »Eg  vil  kunngjera  dykk,« 
sa  han,  »at  eg  hev  faatt  ein  sjukdom  som  truleg 
vil  gjera  det  av  med  samværet  vaart.  De  hev 
vore  lyduge  og  hev  lite  paa  meg  og  fylgt  mine 
raader.«  Sidan  ynskte  han  frendar  og  gode  vener 
alt  godt.  Torkjell  budde  seg  paa  sømeleg  og 
kristeleg  vis  til  dauden,  for  han  var  ein  god  kri¬ 
sten  og  heldt  trui  si  vel.  Straks  etter  gav  han 
upp  anden,  og  det  vart  stor  sorg  millom  tingmenn- 
erne  og  alt  bygdefolket,  for  dei  tykte,,  som  sant 
var,  at  han  var  ein  gild  hovding  og  ein  mann 
som  hadde  lukka  med  seg;  han  var  mest  lik  dei 
fyrre  vatsdølerne,  slike  som  Torstein  og  Ingemund; 
men  i  eitt  var  Torkjell  likare  enn  dei:  han  var 
oin  rett-truande  mann  og  elska  den  sanne  gud 
meir  enn  alt  anna. 

Og  her  endar  me  soga  um  vatsdølerne. 

